SunOnline: REPORT - Hukum goasve JSC ah, Bodu Nuba eh ge feshuntha?\nހުކުމް ގޯސްވެ ޖޭއެސްސީއަށް، ބޮޑު ނުބައެއްގެ ފެށުންތަ؟\nނަޖާހު މަސްއޫދު 17 Jul 2020, 09:59\nޖޫން 20، 2019: ޖޭއެސްސީއިން މީގެ ކުރިން ބެލި މައްސަލައެއްގައި އެ ކޮމިޝަނުގެ ބައެއް މެމްބަރުން -- ސަން ފޮޓޯ/ އަހުމަދު އަވްޝަން އިލްޔާސް\nމިދިޔަ އަންގާރަ ދުވަހު ކުރީގެ ނައިބު ރައީސް އަހުމަދު އަދީބުގެ ދައުވާތައް ބާތިލު ކުރަން ކްރިމިނަލް ކޯޓުގެ ގާޒީ އިސްމާއިލް ރަޝީދު ނިންމެވުމުން ގާޒީގެ ނިންމެވުމަށް ޕްރޮސެކިއުޓާ ޖެނެރަލް ހުސެއިން ޝަމީމް ވަރަށް ބޮޑަށް ފާޑުވިދާޅުވި އެވެ. ވިދާޅުވީ ގާޒީގެ ނިންމުން ވަރަށް "ހެއްވާ" ކަމަށެވެ. ގާޒީގެ ނިންމުންތަކާ ގުޅޭ މައްސަލައެއް ޖުޑިޝަލް ސާވިސް ކޮމިޝަން (ޖޭއެސްސީ)އަށް ހުށަހަޅުއްވާނެ ކަމަށް ވެސް ވިދާޅުވެ އެގޮތަށް އަމަލު ކުރެއްވި އެވެ. ޕީޖީއިން ފޮނުވި ސިޓީއަކާ ގުޅިގެން ގާޒީގެ ސުލޫކީ މައްސަލައެއް ބަލަން ޖޭއެސްސީއިން މިހާރު ވަނީ ނިންމައިފަ އެވެ.\nމިހެން މިކަން ވެފައި އޮއްވާ އިއްޔެ މިލަންދޫ ދާއިރާގެ އެމްޑީޕީ މެމްބަރު އަލީ ރިޒާގެ "ރިޒް" ކުންފުނީގެ މުވައްޒަފުން ބ. ބޮޑުފިނޮޅުން ނެރުމަށް ބ. ދަރަވަންދޫ ކޯޓުގެ މެޖިސްޓްރޭޓު ނެރުއްވި ވަގުތީ އަމުރާ ގުޅިގެން އެ ކުންފުނިން ވަނީ ދުވަހުން ދުވަހަށް އެ ނިންމުން ނިންމި މެޖިސްޓްރޭޓާ ގުޅޭ މައްސަލައެއް ޖޭއެސްސީއަށް ހުށަހަޅާފަ އެވެ.\nބައެއް ގާނޫނީ ބޭފުޅުން ދެކެވަޑައިގަންނަވާ ގޮތުގައި، ގާޒީ ނިންމަވާ ނިންމުމަކާ މެދު ހިތްހަމަނުޖެހިގެން ގާޒީގެ ސުލޫކީ މައްސަލަ ޖޭއެސްސީއަށް ހުށަހެޅުމަކީ މިހާރު އުފެދެމުންދާ ނުބައި ސަގާފަތެކެވެ.\n"ނިންމުމާ މެދު ހިތްހަމަނުޖެހެންޏާ އިސްތިއުނާފު ކުރޭ"\nގާނޫނުގައިވާ ގޮތުން ފަނޑިޔާރެއްގެ ނިންމެވުމެއްގައިވާ އިޖުރާއީ މައްސަލައެއް ނުވަތަ ރިއާޔަތް ކުރުމާ ގުޅޭ ގޯހެއް އަދި މާނަކުރުމުގެ ގޯހެއް ޖޭއެސްސީއަކަށް ނުބެލޭނެ އެވެ. އެފަދަ މައްސަލަތަކުގައި ޖެހޭނީ މަތީ ކޯޓެއްގައި އިސްތިއުނާފުކޮށްގެން ހައްލެއް ހޯދަން މަސައަކަތް ކުރާށެވެ. އެފަދަ ކަންކަމުގައި ސުލޫކީ މައްސަލަ ހުށައެއް ނޭޅޭނެ އެވެ. ސުލޫކީ މައްސަލައަކީ ފަނޑިޔާރުގެ ސުލޫކާއި، އަހުލާގާއި އަމަލުތައް ބަހައްޓާ ގޮތާ ބެހޭ ކަންކަމެވެ.\nއަދީބުގެ މައްސަލަ ބެއްލެވި ފަނޑިޔާރުގެ ސުލޫކީ މައްސަލައެއް ޕީޖީއިން ޖޭއެސްސީއަށް ހުށަހަޅާފައިވަނިކޮށް، މެމްބަރު ރިޒާގެ ކުންފުންޏާ ދެކޮޅަށް ގޮތް ނިންމެވި ބ. ދަރަވަންދޫ މެޖިސްޓްރޭޓުގެ ސުލޫކީ މައްސަލައެއް ވެސް އެ ކުންފުނިން ޖޭއެސްސީއަށް ވެއްދުމުން އެކަމާ ގުޅޭ ކަންބޮޑުވުން ބައެއް ވަކީލުން ފާޅު ކުރެއްވި އެވެ.\nއެ މީހުންގެ ވާހަކައަކީ ހިތްހަމަ ނުޖެހޭ ގޮަތަކަށް ނިންމުމެއް ނިންމާ ކޮންމެ ފަހަރަކު ގާޒީގެ ސުލޫކީ މައްސަލައެއް ހުށަހެޅުމަކީ ގޯހެއް ކަމަށެވެ. އަދި އެފަދަ މައްސަލަތަކަކީ ގާޒީންގެ ނިންމުންތަކާ ބެހޭ މައްސަލަތައް ނަމަ އެ މައްސަލަތައް ޖޭއެސްސީއިން ބެލުމަކީ އަދި އެއަށް ވުރެ ބޮޑު ގޯހެއް ކަމަށް އެބޭފުޅުން ވިދާޅުވެ އެވެ.\nބާ ކައުންސިލުގެ ރައީސް އަދި ގާނޫނީ ވަކީލު މައުމޫން ހަމީދު އެކަމާ މެދު އޭނާގެ އަމިއްލަ ހައިސިއްޔަތުން ދެކޭ ގޮތް ހާމަކުރައްވަމުން ވިދާޅުވީ، އެފަދަ ސުލޫކީ މައްސަލަތައް ހުށަހަޅަނީ ގާޒީއަކު ނިންމި ނިންމުމަކާ ގުޅިގެން ނަމަ އެއީ ހެދޭ ބޮޑު ގޯހެއް ކަމަށެވެ. ގާޒީންގެ ނިންމުންތައް ޖެހޭނީ އިސްތިއުނާފު ކުރަން ކަމަށާއި ޖޭއެސްސީއަށް ގެންދަން ޖެހޭނީ ގާނޫނުގައި ބަޔާން ކުރާ ފަނޑިޔާރުގެ ސުލޫކާ ހިލާފު ކަމެއް ކޮށްފި ނަމަ ކަމަށް އޭނާ ވިދާޅުވި އެވެ.\n"އެ ބޭފުޅުންގެ ނިންމެވުމެއް ނަގާފައި އެ ނިންމުމަކާ މެދު ހިތްހަމަނުޖެހިގެން އިސްތިއުނާފީ މަރުހަލާ އޮއްވާ، އޭގެ އެންމެ އެޕްރޮޕްރިއޭޓު ގޮތަކީ، އެ ނިންމުމުގައި ގާނޫނަށް ރިއާއަތް ނުކުރިޔަސް އިޖުރާއަތާ ހިލާފުވިޔަސް، އެ ހުރިހާ ކަންކަމަކީ އިސްތިއުނާފު މަރުހަލާގެ ތެރެއިން ނިންމަން ޖެހޭ ކަމެއް،" މައުމޫން ހަމީދު ކަންބޮޑުވުން ފާޅުކުރެއްވި އެވެ.\n"ސުލޫކީ މައްސަލައަކީ މުޅިން އެހެން ކަމެއް. ފަހަކަށް އައިސް މި ފެންނަނީ ވަކި ނިންމުމެއް ނިންމީމައި އެކަމާ މެދު ހިތްހަމަ ނުޖެހިގެން ޖޭއެސްސީއަށް ހުށަހަޅާނަމޭ [ބުނާތަން]،"\nބާ ކައުންސިލުގެ މެމްބަރު އަދި ވަކީލު މުހައްމަދު ފައިސަލް ވެސް ވިދާޅުވީ، ފަނޑިޔާރަކު ނިންމާ ނިންމުމަކާ ގުޅިގެން އެ ފަނޑިޔާރެއްގެ މައްސަލަ ބެލުމަކީ ގާނޫނު ދަންނަ ތަސައްވުރެއް ނޫން ކަމަށެވެ. އަދި އެއީ ގާނޫނުގެ ރޫހެއް ނޫން ކަމަށް އޭނާ ވިދާޅުވި އެވެ.\nގާނޫނު އަސާސީގެ 56 ވަނަ މާއްދާގައި އިސްތިއުނާފު ކުރުމުގެ ހައްގު ލިބިދީފައި ވަނީވެސް ދަށު ކޯޓުގެ ފަނޑިޔާރަކު ނިންމާ ނިންމުމެއްގައި ގޯހެއް ހެދިފައި އޮތް ކަމަށް ގަބޫލު ކުރެވޭ ނަމަ އެ ނިންމުމެއް ބަދަލު ކުރުމުގެ ފުރުސަތު ދިނުމުގެ ގޮތުންކަން އޭނާ ފާހަގަކުރެއްވި އެވެ.\n"ފަނޑިޔާރުންގެ ނިންމުންތަކަށް އަސަރު ކުރާނެ"\nޖޭއެސްސީގެ ފޯމޭޝަަން އޮތް ގޮތުން ޝަރުއީ ދާއިރާއަށް ސިޔާސީ މީހުން އަތް ބާނަން ފުރުސަތު ލިބި، އިންސާފު ގާއިމް ކުރަން ހުރަސް އެޅޭ ވާހަކަ އަކީ މިހާރު ސަރުކާރުގައި ތިއްބެވި ބޭފުޅުން މީގެ ދޮޅު އަހަރެއްހާ ދުވަސް ކުރިން އިދިކޮޅުގައި ތިއްބަވައި، ދައްކަވަމުން ގެންދިޔަ ވާހަކައެކެވެ. ނަމަވެސް، މިހާރު ބާރު ލިބުމުން އެ ވާހަކަތައް އޮބިއްޖެ އެވެ. ސިޔާސީ ނުފޫޒު ޖޭއެސްސީއިން ނެރުމުގެ ވާހަކައެއް މިހާރަކު ނުދައްކަވަ އެވެ.\nމިހާރު ޖޭއެސްސީގައި ސަރުކާރު ހިންގާ ޕާޓީ އެމްޑީޕީގެ ރައީސް، ރައްޔިތުން މަޖިލީހުގެ ރައީސް، ރައީސް މުހައްމަދު ނަޝީދާއި، ތުޅާދޫ ދާއިރާގެ އެމްޑީޕީ މެމްބަރު ހިސާން ހުސެއިން ތިއްބަވަ އެވެ. އަދި ރައީސް އިބްރާހިމް މުހައްމަދު ސޯލިހުގެ ފަރާތުން އެ ކޮމިޝަނަށް އައްޔަންކޮށްފައިވާ މެމްބަރު މަސްތޫރު ހުސްނީ އާއި، އެމަނިކުފާނުގެ ސަރުކާރުގެ ބަންޑާރަނައިބު އިިބްރާހިމް ރިފްއަތުވެސް ޖޭއެސްސީގައި އިންނަވަ އެވެ.\nއެ ސިޔާސީ ބޭފުޅުން ކޮމިޝަނުގައި ތިއްބަވައިގެން ގާޒީންގެ މައްސަލަތައް ބެލުމަކީ ފަނޑިޔާރުންގެ މަސައްކަތަށް ނުސީދާކޮށް ނަމަވެސް އަސަރު ފޯރާނެ ކަމެއްތޯ މިއީ ސުވާލެކެވެ.\nއަދީބުގެ މައްސަލައާއި ރިޒް ކުންފުނީގެ މައްސަލައަކީ ވެސް ސިޔާސީ މީހުންނާ ގުޅޭ ދެ މައްސަލަ އެވެ. އަދީބު ދޭ ބަޔާންތަކަކީ ކުރީގެ ރައީސް އަބްދުﷲ ޔާމީންއާ ދެކޮޅަށް ބޭނުން ކުރެވޭ މުހިންމު ހެކިތަކަކަށް ވާނެ އެވެ. އެހެންކަމުން، ރައީސް ޔާމިން ޖަލުގައި ބަހައްޓަން އެމަނިކުފާނުގެ ސިޔާސީ ވާދަވެރިންނަށް އަދީބު މުހިންމުވެ އެވެ. ރިޒް ކުންފުނީގެ ވެރިޔަކީ އެމްޑީޕީގެ މަޖިލިސް މެމްބަރެކެވެ. އެހެންކަމުން، އެއީވެސް ސިޔާސީ ބޭފުޅަކު ހިމެނޭ މައްސަލައެކެވެ. އެމްޑީޕީގެ މަސްލަހަތު އޮތް މައްސަލަ އެކެވެ.\nސިޔާސީ މަސްލަހަތު ހިމެނޭ މި ބާވަތުގެ މައްސަލަތަކުގައި ހުކުމް ކުރާ ގާޒީންގެ ސުލޫކީ މައްސަަތައް، ޖޭއެސްސީގައި ތިއްބެވި ސިޔާސީ ބޭފުޅުން ބައްލަވަން ފެއްޓެވުމަކީ ދެން ތިއްބެވި ގާޒީންގެ ނިންމުންތަކަށް އަސަރު ނުކުރާނެ ކަމެއް ހެއްޔެވެ؟ އެހެން ގާޒީން ބިރު ނުގެންނާނެ ކަމެއް ހެއްޔެވެ؟\nމައުމޫން ހަމީދު ދެކެވަޑައިގަންނަވާ ގޮތުގައި މައްސަލައެއްގައި ނިންމުމެއް ނިންމާއިރަށް، ގާޒީއާ ދެކޮޅަށް ސުލޫކީ މައްސަލަ ހުށަހަޅައި، އެ މައްސަލަތައް ޖޭއެސްސީިއިން ބަލަން ފަށައިފި ނަމަ އެކަމުގެ އަސަރު ދެން ތިބި ގާޒީންގެ ނިންމުންތަކަށް ކުރާނެ އެވެ.\n"އަޅުގަނޑުވެސް ވަރަށް ކަންބޮޑުވާ ކަމެއް. އެގޮތަށް ފެންނާތީވެސް ވަރަށް ކަންބޮޑުވޭ. އަޅުގަނޑަށް ވަރަށް ޔަގީން އަސަރު ކުރާނެ ފަނޑިޔާރުންގެ ނިންމުންތަކަށް،" މައުމޫން ހަމީދު ވިދާޅުވި އެވެ.\nޖޭއެސްސީއިން އެފަދަ މައްސަލަތަކުގައި ގޮތް ނިންމާ ފަނޑިޔާރުންގެ ހުރިހާ މައްސަލައެއް ބަލަން ފަށައިފި ނަމަ އެ އުފެދެނީ ނުބައި ސަގާފަތެކެވެ. އެއީ، މައްސަލައިގައި ކާމިޔާބު ނުލިބޭ ފަރާތުން ގާޒީގެ މައްސަލަ ޖޭއެސްސީއަށް ހުށަހަޅާނެކަމުގެ އިންޒާރު ދިނުމުގެ ސަގާފަތެކެވެ.\nވަކީލު ފައިސަލް ވިދާޅުވި ގޮތުގައި، ގާޒީ އިސްމާއިލް ރަޝީދުގެ ސުލޫކީ މައްސަލައާ އި ދަރަވަންދޫ މެޖިސްޓްރޭޓުގެ ސުލޫކީ މައްސަލަ ބަލަން ޖޭއެސްސީއަށް ހުށަހަޅާނަމޭ ބުނުމަކީ ނުފޫޒު ފޯރުވުން ކަމަށް އެއް މާނައަކުން ބުނެވިދާނެ ކަމަށެވެ. އަދި އެއީ ދެންް އޮތް މަރުހަލާގައި މަައްސަލަ ބަލާ ގާޒީންނަށްވެސް ދެވޭ އިންޒާރެއްގެ ގޮތުގައި ބައެއް ހާލަތްތަކުގައި ބެލެވިދާނެ ކަމަށް އޭނާ ދެކެވަޑައިގަންނަވަ އެވެ.\nގާނޫނީ ވަކީލު މުހައްމަދު ފައިސަލް -- ފޮޓޯ/ ސަން\n"ކްރިމިނަލް ކޯޓުގެ ފަނޑިޔާރުގެ މައްސަލައިގެ އިތުރުން މެޖިސްޓްރޭޓު ކޯޓުގެ ނިންމުމާ ގުޅިގެން ކުންފުނީގެ ފަރާތުން ޖޭއެސްސީއަށް މައްސަލަ ހުށަހަަޅާނަމޭ ބުނީމަ އަޅުގަނޑަށް މި ކަމުގައި ފަނޑިޔާރުންނަށް ނުފޫޒު ފޯރުވުމެކޭ ދެންނެވިދާނެ ކަންނޭނގެ އެއް މާނައެއްގެ ތެރެއިން،" ފައިސަލް ވިދާޅުވި އެވެ.\n"މިސާލަކަށް ކުރިންވެސް ތިމަންނަމެންގެ މައްސަލަ ބެލި ފަނޑިޔާރުންގެ މައްސަލަތައް ޖޭއެއްސީއަށް މި ހުށަހެޅީއޭ. އިސްތިއުނާފުގެ މަރުހަލާގައި ހިތްހަމަނުޖެހޭ ކަމެއް ދިމާވެއްޖެއްޔާ އެ މީހުން އެ މައްސަލަ ލާނެއޭ ޖޭއެސްސީއަށް. އެހެންވީމަ އިސްތިއުނާފު ކޯޓުގައި ތިއްބެވި ބޭފުޅުންނަށްވެސް އެ ދެވެނީ ކޮންމެވެސް ވަރެއްގެ ނުފޫޒެއް އެ ފޯރުވެނީ. އިންޒާރެއް އެ ދެވެނީ. އަދި ދަށު ކޯޓުގެ ފަނޑިޔާރުންނަށްވެސް އިންޒާާރެއް އޭގެ ޒާތުގައި އެ ދެވެނީ،"\nފައިސަލް ވިދާޅުވީ، ފަނޑިޔާރުން ނިންމާ ނިންމުންތަކާ ހިތްހަމަނުޖެހިގެން އެ މީހުންގެ ސުލޫކީ މައްސަލަ ހުށަހެޅުމަކީ ރާއްޖޭގެ ގާނޫނީ ނިޒާމު ދަންނަ ކަމެއް ނޫން ކަމަށެވެ. މިކަމަށް އޮތް ހައްލަކީ އެފަދަ ހާލަތްތަކުގައި ހުށަހެޅޭ ސުލޫކީ މައްސަަލަތައް ބަލައިނުގަންނަން ޖޭއެސްސީއިން ނިންމުން ކަމަށް އޭނާ ވިދާޅުވި އެވެ.\n"މީގައި އަޅުގަނޑު ހިތުން ހައްލަކީ ޖުޑިޝަލް ސާވިސް ކޮމިޝަނުން މި ކަންތައްތައް އެންޓަޓެއިން ނުކޮށް، މި ބާވަތުގެ މައްސަލަތައް ހުށަހެޅީމަވެސް މިއީކީ އެ ބޭފުޅުން ބައްލަވާނެ މައްސަލަތަކެއް ނޫން ކަމަށް ބަލައި އެ މޭރުމުން ހައްލެއް ދިނުން. އެހެން ނޫނީ ކޮންމެ ފަރާތަކުން ހިތްހަމަނުޖެހޭ ގޮތަށް މައްސަލައެއް ނިމޭ އިރަށް ޖޭއެސްސީއަށް ދާން ވެއްޖެއްޔާ މިކަމަކަށް ހައްލެއް ނާންނާނެ،" ފައިސަލް ވިދާޅުވި އެވެ.\nޕީޖީގެ ބަސް: ހުކުމް ކުރީ އުސޫލުތައް ބޮލާލާ ޖަހާފައި ނަމަ، ޖޭއެސްސީއަށް ދެވޭނެ\nޕީޖީ އޮފީހުގެ ޕަބްލިކް ޕްރޮސެކިއުޓާ އަދި މީޑިއާ އޮފިސަރު އަހުމަދު ޝަފީއު ވިދާޅުވީ، އެ އޮފީހުން ގާޒީ އިސްމާއިލް ރަޝީދުގެ ނިންމުންތަކާ ގުޅިގެން ފޮނުވި ސިޓީގައި، އެ އޮފީހަށް ފާހަގަ ކުރެވޭ މައްސަލަތައް ބަޔާންކޮށްފައިވާނެ ކަމަށެވެ. ޕީޖީ އޮފީހުން ފޮނުވި ސިޓީގައި އެދިފައި ވަނީ އެ ސިޓީގައި ފާހަގަ ކުރި ކަންކަމަކީ ސުލޫކީ މައްސަލައެއް ކަމަށް ޖޭއެސްސީއަށް ފެންނަ ނަމަ އެ މައްސަލަ ބެލުމަށް ކަމަށް އޭނާ ވިދާޅުވި އެވެ. ޖޭއެސްސީއިން ބުނި ގޮތުގައި އެ ކޮމިޝަނުން އިސްމާއިލް ރަޝީދުއާ ގުޅިގެން ބަލަމުންދާ މައްސަލައަކީ، ޕީޖީ އޮފީހުން ހުށަހެޅުމުން، ބަލަމުންދާ މައްސަލައެއް ކަމަށެވެ.\nޕީޖީ ހުސެއިން ޝަމީމް ވިދާޅުވީ، ގާޒީ އިސްމާއިލް ރަޝީދާ ގުޅިގެން ޖޭއެސްސީއަށް ހުށަހެޅުއްވީ އޭނާގެ ސުލޫކާ ގުޅޭ މައްސަލައެއް ކަމަށާއި، އޭނާގެ ގަޟާއީ ނިންމުމާ މެދު ހިތްހަމަނުޖެހިގެން މައްސަލަ ހުށަހަނާޅާ ކަމަށެވެ.\nއޭނާ ވިދާޅުވި ގޮތުގައި ސުލޫކީ މައްސަލައެއްގެ ގޮތުގައި ހުށަހެޅުއްވީ އިސްމާއިލް ރަޝިދު އަމިއްލަފުޅަށް މައުލޫމާތު ހޯއްދަވައިގެން ކަންކަން ނިންމެވުމާއި، އެއްވެސް މީހަކު ޝަރީއަތުގައި ނުދައްކާ ވާހަކައެއްގެ މައްޗަށް ކަންކަން ނިންމުމެވެ. މައްސަލައެއް ނިންމުމުގައި ފަނޑިޔާރު ބަލަން ޖެހޭނީ ޝަރީއަތަށް ހުށަހެޅޭ ކަންކަން ކަމަށް ޝަމީމް ވިދާޅުވި އެވެ.\n"[ސުލޫކީ މިންގަނޑުގައި] އޮންނާނެ، ކޯޓުން ނިންމަން ވާނީ ކޯޓަށް ހުށަހެޅޭ ލިޔުންތަކުގެ މައްޗަށޭ. ހުށަނޭޅޭ މައުލޫމާތުގެ މައްޗަށް މައްސަލަ ނިންމުމަކީ ގަޟާއީ ނިންމުމެއް ނޫންތާ. އެއީ ސުލޫކީ މައްސަލައެއް،" ޝަމީމް ވިދާޅުވި އެވެ.\nޝަމީމްވެސް ގަބޫލު ކުރައްވަނީ، ފަނޑިޔާރަކު މައްސަލައެއް ވަޒަން ކުރި ގޮތާ މެދު މައްސަލައެއް އޮތް ނަމަ އެކަން ޖެހޭނީ އިސްތިއުނާފު މަރުހަލާގެ ތެރެއިން ކުރިއަށްގެންދަން ކަމަށެވެ.\nނަމަވެސް، އޭނާ ވިދާޅުވި ގޮތުގައި، ފަނޑިޔާރަކު މައްސަލައެއް ނިންމުމުގައި ސުލޫކީ މިންގަނޑާ ވަރަށް ބޮޑަށް ހިލާފުވެއްޖެ ހާލަތެއްގައި ޖޭއެސްސީއަށް މައްސަލައެއް ހުށަހެޅުމަކީ ގޯހެއް ނޫނެވެ. އޭނާ ވިދާޅުވީ، އެގޮތަށް ހުށަހެޅޭ މައްސަލައަކީ ސުލޫކީ މައްސަލައެއް ކަމަށް ޖޭއެސްސީއަށް ނުފެންނަ ނަމަ އެ ކޮމިޝަނުން އެ މައްސަލައެއް ނުބަލަން ނިންމާނެ ކަމަށެވެ.\n"ޖޭއެސްސީއަށް މައްސަލަ ހުށަހެޅީމަ ޖޭއެސްސީއިން ސުލޫކީ މައްސަލައެއް ނެތް ކަމަށް ކަނޑައަޅަމުންދާނެތާ މައްސަލައެއް ނެތިއްޔާ،" ޝަމީމް ވިދާޅުވި އެވެ.\nރިޒް ކުންފުނިން ހުށަހެޅި ސުލޫކީ މައްސަލައަށް ބަލާއިރު، އެ ކުންފުނިން ނެރުނު ނޫސް ބަޔާނުގައި ބުނެފައި ވަނީ، ބޮޑުފިނޮޅުން ބިދޭސިން ބޭލުމަށް ދަރަވަންދޫ މެޖިސްޓްރޭޓު ވަގުތީ އަމުރު ނެރުއްވީ ނުފޫޒުގެ ތެރެއިން ކަމަށެވެ. އެ ބަޔާނުގައި ތުހުމަތުކޮށްފައިވަނީ އެ އަމުރަކީ އެ ގާޒީ ވަކިބަޔަކަށް މަންފާވާގޮތަށް، ގާނޫނާ ހިލާފަށް ނެރުނު އަމުރެއްކަމަށެވެ.\nރިޒް ކުންފުނިން ހުށަހެޅި މައްސަލަ ބަލަން ނިންމި ކަމެއް ނުވަތަ ނުނިންމާ ކަމެއް އަދި ޖޭއެސްސީއިން ހާމައެއް ނުކުރެ އެވެ.\nހުކުމަކާ މެދު ހިތްހަަމަ ނުޖެހޭ ނަމަ ގާނޫނު ދައްކާ މަގަކީ، މަތީ ކޯޓެއްގައި މައްސަލަ އިސްތިއުނާފުކޮށް ހައްލު ހޯދުމެވެ. ގާނޫނުތަކުގެ އިމުގެ ތެރެއިން ނިޒާމް މަސައްކަތް ނުކުރާ ނަމަ، މުޅި ނިޒާމް އޮޅުން ބޮޅުންވެ ގަނޑުބަޑު ވެދާނެ އެވެ. މަތީ ކޯޓުތަކުގެ ބޭނުމެއް ނެތި، އިސްތިއުނާފަކީ އަގެއް ނެތް އެއްޗަކަށް ވެގެން ހިނގައިދާނެ އެވެ. އިންސާފުވެރިކޮށް ޝަރީއަތް ކުރަން ތިއްބަވާ ގާޒީންގެ ނިންމުންތައް ބިރެއްގެ މަތީގައި ތިއްބަވައިގެން ނިންމަވަން ޖެހިދާނެ އެވެ. ޝަރީއަތްތަކަށް ސިޔާސީ ނުފޫޒު ވަނުމުގެ އާ ދޮރެއް ހުޅުވިދާނެ އެވެ. ޖޭއެސްސީ ކޯޓަކަށް ބަދަލުވެ، ޝަރީއަތް ކުރާ ބަޔަކަށް ވެދާނެ އެވެ. ހުކުމަކާ މެދު ހިތްހަމަ ނުޖެހޭ ކޮންމެ ފަހަރަކު އެ ހުކުމް އިއްވި ފަނޑިޔާރުމަނިކުފާނުގެ މައްސަލަ ޖޭއެސްސީއަށް ވެއްދުމަކީ ނުބައި ސަގާފަތެއްގެ ފެށުމަށް ވެދާނެ އެވެ.\nއެކަމަކު ފަނޑިޔާރު މަނިކުފާނަކަށް ވެސް ގާނޫނުގެ ޗާޓުން ބޭރުވެ ހިތުހުރި ގޮތަކަށް ހުކުމެއް އިއްވުމުގެ ބާރެއް ނޯންނާނެ އެވެ. ރާއްޖޭގެ ގާނޫނު އަސާސީ އާއި ގާނޫނުތައް ތަރުތީބުވެފައި ވަނީ އެއްވެސް ފަރާތަކަށް މުތުލަގު ބާރެއް ލިބިދޭ ގޮތަކަށް ނޫނެވެ. ގާޒީއަކަސް، ޖޭއެސްސީއަކަސް ހުންނަވަން ވާނީ ގާނޫނުގެ އިމުގެ ތެރޭގަ އެވެ. އެއަށް ވުރެ ބޭރަށް ދާ ނަމަ، އެ ހަދަނީ ބޮޑު ގޯހެކެވެ.


Kuda Kuhjjaa Rape Kuri Massallaige Shareeaiy Miadhu Fashaifi - Vaguthu\nކ -ވ: ކުއްޖާގެ ކާ އަދި މުނިކާފަ -- ދެ އަހަރުގެ ކުޑަ ކުއްޖާ ރޭޕްކުރި މައްސަލާގައި ދައުވާ ކުރުމަށް ކޯޓަށް މިއަދު ވަނީ ފޮނުވާފައި\nގއ. ކަނޑުހުޅުދޫގައި ދެ އަހަރުގެ ކުޑަ އަންހެން ކުއްޖަކަށް ޖިންސީ ގޯނާކުރި ކަމުގެ ތުހުމަތުގައި ހައްޔަރުކުރި އެކުއްޖާގެ ކާފައާ މުނިކާފަގެ މައްޗަށް އުފުލާފައިވާ ދައުވާގެ ޝަރީއަތް މިއަދު ފަށައިފިއެވެ.\nކުޑަކުއްޖަކާއި ގުޅޭ މައްސަލައެއް ކަމުން ސިއްރުން ކުރިޔަށް ގެންދާ މި ޝަރީއަތް ކްރިމިނަލް ކޯޓުގައި ފަށާފައި ވަނީ މިއަދު ހެނދުނު 10:30ގައެވެ. ކުޑަކުއްޖާ ރޭޕްކުރި ކަމުގެ ތުހުމަތުގައި ހައްޔަރުކުރި ކުއްޖާގެ ކާފައާ މުނިކާފަގެ މައްޗަށް ދައުލަތުން އުފުލާފައިވަނީ އާއިލާ މެންބަރަކު އެ އާއިލާގެ ކުޑަކުއްޖަކާއި، ޖިންސީ އަމަލެއް ހިންގުމުގެ ކުށުގެ ދައުވާއެވެ.\nމި މައްސަލާގައި ހައްޔަރުކުރި ކުއްޖާގެ މުނި ކާފައަކީ 81 އަހަރުގެ މީހެކެވެ. އަދި ކުއްޖާގެ ކާފައަކީ 62 އަހަރުގެ މީހެކެވެ.\nމި ދެ މީހުން ހައްޔަރުކުރީ ގއ. ކަނޑުހުޅުދޫ އިން މިދިޔަ މަހުގެ 17ވަނަ ދުވަހުއެވެ. މި މައްސަލާގައި ކުއްޖާގެ ބައްޕަވެސް ވަނީ ހައްޔަރުކޮށްފައެވެ. ކުއްޖާގެ ބައްޕަ ހައްޔަރުކުރީ އިހުމާލުވުމުގެ ކުށުގެ ތުހުމަތުގައެވެ. ނަމަވެސް ކުއްޖާގެ ބައްޕަ މިހާރު ވަނީ ދޫކޮށްލާފައެވެ. މި މައްސަލާގައި ކުއްޖާއަށް އިހުމާލުވުމުގެ ދައުވާ ކުއްޖާގެ މައިންބަފައިންނަށް ކޮށްދިނުމަށް ފުލުހުން ވަނީ ޕީޖީއަށް ހުށަހަޅާފައެވެ.\nމި މައްސަލާގައި އިތުރު ބައެއްގެ އިހުމާލުވާކަމަށް ޕީޖީ އޮފީހުން ވަނީ ބުނެއެވެ. އަދި އެ މީހުންގެ މައްޗަށް ދައުވާ ކުރާނެ ކަމަށްވެސް ޕީޖީ އޮފީހުން ބުނެއެވެ.\nމި މައްސަލައިގައި ފުލުހުން މީގެ ކުރިން ވިދާޅުވީ، ކުއްޖާގެ ކާފައަށް ކުރެވިފައިވަނީ ޖިންސީ ގޯނާ ކުރި ކަމުގެ ތުހުމަތު ކަމަށާއި ކުއްޖާގެ މުނި ކާފައަށް ކުރެވެނީ ޖިންސީ ފުރަައްސާރަ ކުރި ކަމުގެ ތުހުމަތު ކަމަށެވެ. ނަމަވެސް އޭގެ ފަހުން ތަހުގީގަށް ލިބުނު ކުރިއެރުންތަކެއް ފުލުހުން ހާމަކުރައްވާފައެއް ނުވެއެވެ.\nފެބުރުއަރީ 24, 2020 14:01\nމިފަހަރު ކުށަށް އިންކާރު ކޮށްގެން ތި3މީހުން ސަލާމަތްވެއްޖެޔާ ދެން އެމީހުންނަށް ހަދާނެ ގޮތެއް ރައްޔިތުންގެ އަތް މައްޗަށް ދޫކޮށްލާ. ހޮޅި ނަޝީދު ހުއްޓާ ހީވޭތަ ތި ހޯރަ އިއްބެ މައްޗައް ކުށް ސާބިތުވާނެހެން


މަންމައަށް ސިއްރުން ގޭގޭގައި މަސައްކަތްކޮށްދީގެން މަންމަ ހައްޖަށް ފޮނުވަން ފައިސާ ދައްކައިފި\n20 އަހަރުގެ ދިވެހި ޒުވާނަކު އޭނާގެ މަންމައަށް ސިއްރުން ގޭގޭގައި މަސައްކަތްކޮށްގެން ފައިސާ ޖަމާކޮށް އޭނާގެ މަންމަ ހައްޖަށް ފޮނުވަން ފައިސާ ދައްކައިފިއެވެ.\nއޭނާއަކީ މާލޭގެ ޤަދަރުވެރި ޢާއިލާއަކަށް ނިޞްބަތްވާ ކުއްޖެކެވެ. ނަމަވެސް ޢާއިލީީ ކަންތައްތައް ހުރިގޮތުން އާއިލާ އުޅެމުން ގެންދަނީ ވަރަށް ނިކަމެތި ދިރިއުޅުމެކެވެ. އެހެންކަމާއިއެކުވެސް ޤަދަރު ގެއްލޭފަދަ މަސައްކަތެއް ކުރަން މަންމަ ބޭނުމެއް ނުވެއެވެ. މަންމަ ދެކޭ ގޮތުގައި ދަށުދަރަޖައިގެ މަސައްކަތްކުރުމަކީ ޢާއިލާގެ ޤަދަރަށް އުނިކަން ލިބޭނެ ކަމެކެވެ.\nޢާއިލާގައި ގަދަރުވެރި ވިޔަފާރިވެރިންވެސް އެބަތިއްބެވެ. ގެދޮރު ކުއްޔަށް ދީގެން ގިނަ އަދަދެއްގެ ފައިސާ ހޯދައިގެން ތަނަވަސްކަމުގައި އުޅޭ މީހުންވެސް އެބަތިއްބެވެ. އެމީހުންގެ އެހީތެރިކަން ނުލިބުނު ނަމަވެސް އެމީހުންގެ ޤަދަރަށް އުނިކަމެއް އަތުވެދާނެ އެއްވެސް ކަމެއް ކުރަން ބޭނުންނުވާތީއެވެ.\nއުމުރުން 18 އަހަރު ފުރުމާއިއެކު އޭނާ ގެންދަނީ އަމިއްލަ ކުންފުންޏެއްގައި މަސައްކަތްކުރަމުންނެވެ. ލިބޭ ލާރިކޮޅު މަންމައަށް ދީފައި އޭނާ ބޭނުންކުރަނީ ވަރަށް މަދު މިންވަރެކެވެ.\nމީގެ އަހަރެއްހައި ދުވަސްކުރިން އޭނާ އިތުރު މަސައްކަތެއް ކުރަން ފެށިއެވެ. އެއީ ގޭގެއަށް ގޮސް މަސައްކަތްކޮށްދޭ ގްރޫޕަކާއިއެކު ގޭގެއަށް ގޮސް ކުރަން ހުންނަ މަސައްކަތްތައް ކޮށްދިނުމެވެ. އެ މަސައްކަތަށް އޭނާ ހޭނުނުތަނާ ގްރޫޕު ވަނީ ރޫޅިފައެވެ.\nދެން އެ މަސައްކަތް ފެށީ އަމިއްލައަށެވެ. އެކަނި ނުވާވަރުގެ މަސައްކަތެއް ލިބިއްޖެނަމަ ދުވަހު ކުއްޔަށް މީހުން ހޯދައިގެން މަސައްކަތްކުރަނީއެވެ. އެގޮތަށް ކުރާ މަސައްކަތުން މަހަކު 10،000 ރުފިޔާވަރު އޭނާއަށް ލިބެއެވެ.\nއޭނާ ބުނީ އެގޮތުން ލިބޭ ފައިސާގެ ބޭނުންވެސް އޭނާ ނުކުރާ ކަމަށެވެ. ހޮޓާ ހޮޓަލުން ސައިބުއިން ފަދަ ކަންކަން ވެސް ނުކުރާ ކަމަށެވެ. ދުންފަތުގެ އިސްތިއުމާލުވެސް ނުކުރާ ކަމަށެވެ. ލިބޭ ފައިސާ ގެންދިއައީ އެކައުންޓަށް ޖަމާކުރަމުން ކަމަށެވެ.\n"އެކައުންޓުގަ 70،000 ރުފިޔާ ހަމަވީމާ މަންމަ ހައްޖަށް ފޮނުވަން ފައިސާ ދެއްކީ. އިރާދަކުރެއްވިއްޔާ އަންނަ އަހަރު ކުރީ ކޮޅު ބައްޕައަށްވެސް ފައިސާ ދައްކާނަން. ބައްޕަ ވަނީ އަހަރެމެން ވަރަށް ކުޑައިރު ނިޔާވެފަ. މަންމަ އެކަނިމާއެކަނި އަހަރެމެން ގެންގުޅެ ބޮޑުކުރީ. މަންމަ ވަރަށް ބުރަ މަސައްކަތްކޮށްގެން އަހަރެމެންނަށް ކިޔަވައިދިނީ. އެހެންވެ މަންމަ ހައްޖަށް ދިއުމަށް ފައިސާ މިދެއްކީ. މަންމަ ދުނިޔޭގައި އިނދެ ހައްޖު ވެވުމަކީ އަހަރެން އެންމެ އެދޭ ކަންތައް."\nއޭނާ ބުނީ ކައިވެނި ކުރުމަށްފަހު ކުރަންޖެހޭ ޚަރަދުތައް އިތުރުވާނެ ކަމަށާއި މަންމަ އާއި ބައްޕަ ހައްޖަށް ފޮނުވުން ފަދަ ކަމެއް ކުރުމަކީ ފަސޭހަކަމަކަށް ނުވާނެ ކަމަށެވެ. "އަހަރެންގެ ވިސްނުމަކީ މިކަންތައް ފުރިހަމަކުރުމަށްފަހު ގޯތީގައި ކޮންމެވެސް ވަރެއްގެ އިމާރާތެއް އެޅުން. ކޮއްކޮމެންނަށްވެސް ދިރިއުޅެލެވޭނެ ގޮތެއް ހަދައިދިނުން. އެއަށްފަހު ކައިވެންޏަކާއިމެދު ވިސްނާނީ."\nއަމިއްލަ ޢާއިލާ އާއި އަދި މައިންބަފައިންނާއިމެދު މިގޮތަށް ވިސްނާ ކުދިން ގިނަވާނެނަމަ މުޖުތަމައުގެ ގިނަ ކަންތައްތައް ދާނީ ރަނގަޅުވަމުންނެވެ. މަސައްކަތްކުރަން ކެރޭ ޒުވާނުން ދާނީ ގިނަވަމުންނެވެ.\nސަަަާބަސް 2017-10-16 00:06:54\nAhya 2017-10-16 00:19:25\nSaabas thiyakee zuvaanun nakee\nज़ރީ 2017-10-16 08:48:36\nހަގީގަތުގައިވެސް ލޮލުން ކަރުނަ ހިލިއްޖެ\nMariyam Ahmed 2017-10-16 09:37:27\nThiya kujjayah savaabai dharuma huri.thikujja yaa badhal vumah beynu\nMimmi 2017-10-16 10:11:58\nAdhi vrh rangalhuvis firihen dharifulhu mamma govaigen hajju vumah dhaanama.furathama emyhaku hajju kurumaffahu anekaa hajja shaan vaany alhugandah hyvaagothu\nFyrahs 2017-10-16 12:50:55\nއެކަމަކު 2017-10-16 13:28:10\nއެކަމަކު, އިސްލާމް ދީނުގައި އޮންނަނީ ހުރިހާގޮތަކުން ކެރިކުޅަދާނަ މީހަކު ނަމަ, ފުރަތަމަ ތިމާ ޙައްޖުގެ އަޅުކަން ކުރުން ވާޖިބު ކަމެއްގެގޮތުގައެވެ. މަންމަ ވެސް ފޮނުވޭނީ, ފުރަތަމަ ތިމާ އެ ފަރުޟު އަދާ ކުރުމަށް ފަހުގަ އެވެ. ހީވާ ގޮތުގައި ތި ކުއްޖާ އަށް އެކަން އޮންނަގޮތް ނޭނގެނީ އެވެ.\nHiyaalu faalhu kuraa kiyuntheri eh 2017-10-16 22:10:07\nThy mi gaumah beynun vaa fadha zuvaanun nakee\nސަޅި 2017-10-16 23:09:00\nސާބަހޭ ދަރިއާ ތިތިބެނީ ދަރިންނަކީ


UAE Gai Dhe Hafthaa Therey 300 Adu Gadha Cycle Tow Koffi - Vaguthu\nޔޫއޭއީ ގައި2ހަފްތާ ތެރޭ 300 އަޑުގަދަ ސައިކަލު ޓޯ ކޮށްފި\nއެކުވެރި އަރަބި އިމާރާތް (ޔޫއޭއީ) ގައި ދެ ހަފްތާގެ މުއްދަތުގައި އާއްމުންނަށް އުނދަގޫވާގޮތަށް ދުއްވި 369 ސައިކަލު ޓޯ ކޮށްފިއެވެ.\nއަޑުގަދަ ސައިކަލުތަކުގެ ސަބަބުން އާއްމުންނަށް ބޮޑެތި އުނދަގޫތަކެއް ވަމުން އަންނާތީ އެ ގައުމުގެ ރަސް އަލް ޙައިމާ ސިޓީގެ ފުލުހުން ވަނީ ވަރުގަދަ އޮޮޕަރޭޝަނެއް ފަށައި، އެފަދަ ސައިކަލުތައް ޓޯ ކުރަން ފަށާފައެވެ.\nއެ ސިޓީގެ ފުލުސް ބްރިގޭޑިއާ ޑރ. މުހައްމަދު ސައީދު އަލް ޙަމައިދީ ވިދާޅުވެފައި ވަނީ އާއްމުކޮށް މިގޮތަށް އަޑުގަދަ ވާގޮތަށް ސައިކަލުތައް ދުއްވަނީ ޒުވާނުން ކަމަށާއި، އެ ފަރާތްތަކުން ޓްރެފިކް ގަވާއިދުތަކަށް އެއްވެސް އިޙްތިރާމެއް ނުބަހައްޓާ ކަމަށެވެ.\nޒުވާނުން މިގޮތަށް ދުއްވާ ގިނަ ސައިކަލުތައް ރެޖިސްޓާވެސް ކޮށްފައި ނުވާއިރު، ޒިންމާދާރުކަން ކުޑަ ގޮތެއްގައި އުޅުމުން އެތައް ބަައެއްގެ ފުރާނަ އާއި ރައްކާތެރިކަމަށް ނުރައްކާވާ ކަމަށްވެސް މުހައްމަދު ސައީދު ވިދާޅުވިއެެވެ.\nރަސް އަލް ޙައިމާގެ ފުލުހުން ޓޯ ކުރި 369 ސައިކަލު އަނބުރާ ދެވޭނީ ގަވައިދުތަކުގެ ދަށުން ދައްކަން ޖެހޭ ފީތައް ދެއްކުމުން ކަމަށް އެ ސިޓީގެ ފުލުހުން ވަނީ ހާމަކޮށްފައެވެ.\nރާއްޖޭގައިވެސް މީހުންނަށް އަޑުގަދަވާ ގޮތަށް ސައިކަލުގެ ސައިލެންސަރު ފަދަ ތަކެއްޗައް ބަދަލު ގެނެސްގެން ވިއްކުމަކީ މަނާ ކަމެކެވެ. ނަމަވެސް ބައެއް ޒުވާނުން މިކަމަށް ވިސްނުމެއް ނެތި ގަވާދާއި ޙިލާފްވަމުން ގެންދާކަން ފާހަގަކޮށްލެވެއެވެ.\nއޮކްޓޯބަރ 31, 2020 16:57\nދިވެހިރާއްޖެއަށް އެތެރެކުރެވޭ ވިޔަފާރި ކުރުމުގެ ހުއްދަ ދީފައިވާ ތަނަކުން ގަނެވޭ ހުއްދަ ދެވިފައިވާ ގަރާޖުން ހަރުކުރޭ ފައިސާ ދިނުމުން ތި ކިޔާ އަޑުގަދަ ސައިލަންސަރު. އެހެންވީމާ މީ ޖޯކެއް ދެއްތޯ ؟ ޙަބަރު ލިޔުއްވިފަރާތް ކަމުގެ ދެކޮޅު ބެލުން ރަނގަޅުވާނެ ކަމެއް ގޯސްވީމާ ޒުވާނުންނޭ ނިކަން މަގު މެދުން ހިނގާ މީހުންގެ ވާހަކަ ލިޔެބަލަ ދުވަހަކުވެސް ދުވާރު ބޭނުން ނުކުރާ ވާހަކައެއް ނުޖަހާ. ދެން މި ކޮމެންޓް ވެސް ނުޖަހާތި 🤷♂\nނޮވެމްބަރު 1, 2020 00:20\nމިޤައުމަކީ އާދަޔާއި ޚިލާފް ޤައުމެއް ޤަވާއިދާއި ޤާނުން ހަދާނެ އެކަމަކު ތަންފީޒް ކުރާނެބަޔަކު ނުތިބޭ އެނޫންނަމަ، ޔޫ.އެ.އީގައި ހެދިކޮތަށް ހެދިތާ ކޮންދުވަހެއް.


އިންޑިއާގައި އެއްމާބަނޑު ދެކުދިންނަށް ނަން ދިނީ، ކޮވިޑް އަދި ކޮރޯނާ ގެ ނަމުން – Dhen.mv\nއިންޑިއާގައި އެއްމާބަނޑު ދެކުދިންނަށް ނަން ދިނީ، ކޮވިޑް އަދި ކޮރޯނާ ގެ ނަމުން\nދެން އެމްވީ April 5, 2020 - 3:31 am\nކޮވިޑް-19 ގެ ލޮކްޑައުންގައި އޮތް އިންޑިއާގެ ޗައްތިސްގަރު ގައި އުފަންވި އެއްމާބަނޑު އަންހެން ކުއްޖަކަށާއި ފިރިހެން ކުއްޖަކަށް ކޮރޯނާ އާއި ކޮވިޑް ގެ ނަމުން ނަންދީފިއެވެ. މާރިޗު 27 ވަނަ ދުވަހު އުފަަންވެފައިވާ މި ދެކުދިން ލިބިފައިވަނީ ޕްރިތީ އާއި ވިނޭ ވަރުމާ ކިޔާ ދެމަފިރިންނަށެވެ.\nޓައިމްސް އޮފް އިންޑިއާ އިން ރިޕޯޓުކޮށްފައިވާ ގޮތުގައި އެ ދެކުދިންނަށް މިނަން ކިޔަން ނިންމީ ވިހެއުމުގެ ތެރޭގައި ދިމާވި ދަތި އުނދަގޫ ތަކުގެ ސަބަބުން ކަމުގައި ދެކުދިންގެ މަންމަ ބުނެފައިވެއެވެ.\nއުމުރުން 27 އަހަރުގެ ޕްރީތީ އިތުރަށް ބުނީ ކޮރޯނާ ވައިރަސް އަކީ ނުރައްކާތެރި ފުރާނަ އަށް ގެއްލުންދޭ އެއްޗެއްކަން އެނގޭ ކަމަށާއި ނަމަވެސް ކޮވިޑް-19 ގެ ފެތުރެން ފެށުމުގެ ސަބަބުން ސާފު ތާހިރު ކަމާއި ރީތި އާދަތައް މީހުންގެ ކިބައިގައި އަށަގެންފި ކަމަށެވެ. އަދި އެކުދިން އުފަންވި ދުވަހަކީ ދުވަހަކުވެސް ހަނދާނުން ފިލައިގެން ނުދާނެ ދުވަހެއް ކަމުގައި ވެސް އޭނާ ބުނެފައިވެއެވެ.\nރައިޕޫރުގެ ސަރުކާރު ހޮސްޕިޓަލެއް ކަމަށްވާ ޑރ. ބިމް ރާއޯ އަމްބެޑްކަރު މެމޯރިއަލް ހޮސްޕިޓަލުގައި ޕްރިތީ ވިހެއިރު ކޮރޯނާ ވައިރަހުގެ ސަބަބުން ކޮށްފައިވ ާ ލޮކްޑައުންގެ ސަބަބުން އާއިލާގެ އެހެން އެއްވެސް މެންބަރަކަށް ހޮސްޕިޓަލަށް އާދެވިފައިނުވާ ކަމަށް ވެސް ދެކުދިންގެ ބައްޕަ ބުނެފައިވެއެވެ.\nދެކުދިން ގެ ހާލު ރަނގަޅުކަމަށާއި އަދި ފަހުން ނަން ބަދަލު ކުރުމަކީ ވެސް އެކަށީގެންވާ ކަމެއް ކަމުގައި ވެސް ޓައިމް އޮފް އިންޑިއާއިން ދެކުދިންގެ ބައްޕައާއި ހަވާލާދީ ރިޕޯޓުކޮށްފައިވެއެވެ.


ލޮބުވެތި އަޚާއެވެ. ތިބާގެ މޫނުމަތިން އެއްޗެއްމަދުކަން ތިބާއަށް އިޙްސާސްކުރެވޭ ހެއްޔެވެ؟ – DhiSalafiyyah\nލޮބުވެތި އަޚާއެވެ. ތިބާގެ މޫނުމަތިން އެއްޗެއްމަދުކަން ތިބާއަށް އިޙްސާސްކުރެވޭ ހެއްޔެވެ؟\n10/10/2011 އެހެނިހެން, ދީންއައްޝައިޚު ޢަބްދުލްމަތީން ޢަބްދުލްމަޖީދު\nﷲ ސުބްޙާނަހޫ ވަތަޢާލާ އިންސާނުން ޚަލްޤު ކުރައްވާފައިވަނީ އެންމެ ފުރިހަމަ ސިފައަކާއި ބުރުސޫރައެއްގައެވެ. މިކަން ބަޔާން ކުރައްވަމުން ކީރިތި ޤުރްއާނުގެ މޫރިތި އާޔަތުގައި ވަޙީކުރައްވާފައިވަނީ (لَقَدْ خَلَقْنَا الْإِنسَانَ فِي أَحْسَنِ تَقْوِيمٍ) التين4މާނައީ: ” ހަމަކަށަވަރުން، ތިމަންރަސްކަލާނގެ، އެންމެ ރިވެތި ސޫރައިގައި އިންސާނާ ހެއްދެވީމެވެ. “\nއަންހެނުންނާއި ފިރިހެނުން ޚަލްޤުކުރައްވާފައިވަނީ ނަފްސާނީ އަދި ޖިސްމާނީ ގޮތުން ތަފާތު ގޮތަކަށެވެ. އަންހެނުންނަށް ލިބިގެންނުވާ އެތައް ސިފައެއް ފިރިހެނުންނަށް ލިބިގެން ވެއެވެ. ދެ ޖިންސުގެ މީހުންނަކީ އެއްދަރަޖައެއްގެ ބަޔެކޭބުނެ، ޖަހާލަތުގެ އަނދިރިކަމުން އިންސާނުން އަލިކަމުގެތެރެޔަށް ނެރެ، ދެ ޖިންސުގެމީހުންނަށް އެމީހުންގެ ޙައްޤުތައް ފުރިހަމަޔަށް ހޯދައިދިން މަތިވެރި އިސްލާމްދީނުގެ ޝަރީޢަތާއި އުޞޫލުތަކާއި ޚިލާފަށް މުސްލިމް އުޚްތުން އެކަނބަލުންގެ ޢިއްޒަތާއި ޤަދަރާއި ޝަރަފާއި ކަރާމަތަށް ބުރޫއަރާނެފަދަ މާޙައުލަކަށް ނެރެން އެދޭނަމަ އަންހެނުނަށް މި ސިފަ ހޯދައިދެވޭތޯ މަސައްކަތްނުކުރަނީ ކީއްވެގެންތޯއެވެ؟\nއޭ ލޮބުވެތި އަޚާއެވެ! މޫނުބަލާ ލޯގަނޑުގެ ކުރިމަތީގައި ހުރެގެން ތިބާގެ މޫނުމަތިން އެއްޗެއްމަދުހެން ހީވޭތޯ ތިބާގެ އަމިއްލަ ނަފްސާއި ސުވާލު ކުރައްވާށެވެ. އޭ ލޮބުވެތި އުޚްތާއެވެ! އެއްދުވަސްވަރެއްގައި ތުންފޮހެލާ އެއްލާލާ ޓިޝޫކޮޅެއް ފަދައިން ތިބާ ބޭނުންކުރެވެމުންދިޔަ އިރު، ތިބާޔަށް އޯގާތެރިކަމާއި ޙިމާޔަތްކަންދިން މަތިވެރި އިސްލާމްދީން ދޫކޮށް އަންހެނުންނާއި ފިރިހެނުންނަކީ ހަމަހަމަބަޔެއްކަމަށް ދަޢުވާކުރާމީހުންގެ ދަޢުވާ ޤަބޫލުކޮށް، ފިރިހެނުންގެ މަސްއޫލިއްޔަތު އަދާކުރުމަށް މުޖުތަމަޢުގެ ތެރެޔަށް ނުކުންނަން އެދޭނަމަ ތިބާގެ މޫނުމަތީގައި ފިރިހެނުންގެ ފިރިހެންވަންތަކަމަށް ދަލީލުކޮށްދޭ ތުނބުޅި ނެތީ ކީއްވެގެންތޯ ސުވާލު ކޮށްލާށެވެ؟\nލޮބުވެތި އަޚާއެވެ! ތިބާއަކީ ފިރިހެނެކެވެ! ފިރިހެންވަންތަކަމަށް ލޯބިކުރާށެވެ! ފިރިހެންވަންތަކަމުގެ އެންމެބޮޑު ދަލީލަކީ ތިބާގެ ތުނބުޅިއެވެ! މީ އަންހެނަކަށް ލިބިގެންނުވާ މަތިވެރި ނިޢްމަތެކެވެ. އަންހެނުންނާއި ފިރިހެނުން ތަފާތު ކުރުވާ އެންމެބޮޑު ވަސީލަތްވެސްމެވެ. ﷲ ތަޢާލާ ތިބާއަށް މި ނިޢްމަތްދެއްވެވީ ތިބާއަކީ ފިރިހެނަކަށް ވީތީއެވެ. އެހެންކަމުން މި ނިޢްމަތަށް ޝުކުރުނުކޮށް އަންހެނަކަށްވާން ތިބާ ލަދެއްނުގަނޭ ހެއްޔެވެ؟ ތުނބުޅި ބާލައި ކުކުޅު ބިހެއްފަދައިން ތިބާގެ މޫނު ބަހައްޓަން ލަދެއްނުގަނޭ ހެއްޔެވެ؟ ޖަންގަލީގެ ރަސްގެފާނު ކަމުގައިވާ ސިންގާގެ ވާހަކަ ތިބާ އަޑުއެހިން ހެއްޔެވެ؟ އެ ޖަނަވާރުގެ ފިރިހެންވައްތަރުގެ މޫނާއި ދަތްދޮޅި ދަށުގައި ވާ ބިޔަ ކެހެރިގަނޑު ތިބާ ދެކުނިން ހެއްޔެވެ؟ ތިބާ ނިކަން ވިސްނަވާ ބައްލަވާށެވެ. އޭގެ ކެހެރިގަނޑު ނުވަތަ ތުނބުޅި ބާލައިފިނަމަ އޭގެ ހާއިބަތާއި ޝަރަފުގެއްލި ހިނގައިދާނެއެވެ. އަދި ޚުދު ތިބާއަށްވެސް އޭގެ ފިރހެންވައްތަރާއި އަންހެންވައްތަރު އޮޅިދާނެއެވެ. ދަންނަވަންމިއުޅޭ ވާހަކައަކީ ﷲ ސުބުޙާނަހޫ ވަތަޢާލާ ތިބާއަށް ދެއްވާފައިމިވާ ތުނބުޅި ބާލައިފިނަމަ ތިބާގެ ހައިބަތާއި ފިރިހެންވަންތަކަން ގެއްލި އަންހެނެއްގެ ސިފައިން ސިފާވެދާނެއެވެ.\nތުނބުޅި ދިގުކުރުމަކީ ކިހާވަރެއްގެ ކަމެއްކަމާއި އެބޭލުމަކީ ކިހާނުރައްކާތެރި ކަމެއްކަން ތިބާޔަށް ބަޔާންކޮށްދެވޭތޯ މަސައްކަތްކުރާނަމެވެ. ޙަޤީޤަތް ފާޅުވެ ބަޔާންވުމުން ޙައްޤަށް ލޯބިކުރާ އެއާއި އެއްގޮތަށް ޢަމަލުކުރާ މީހަކަށްވޭތޯ ބަލާށެވެ. އަޑު އައްސަވާށެވެ! ފާރިސީންގެ ރަސްގެފާނު ކިސްރާގެ ފަރާތުން ޔަމަނަށް ކަނޑައަޅާފައިވާ ވެރިޔާގެ ފަރާތުން ރަސޫލާ ޞައްލަﷲ ޢަލައިހި ވަސައްލަމްގެ އަރިހަށް ދެ މަންދޫބަކު ފޮނުވިއެވެ. އެކެލޭގެފާނުގެ ކުރިފުޅުމައްޗަށް އެދެމީހުންނަށް އާދެވުނު ހިނދު، އެކަލޭގެފާނަށް ފެނި ވަޑައިގަތީ އެމީހުން ތުނބުޅި ބާލައި ބޮޑެތިމަތިމަސް ލާފައި ތިއްބައެވެ. އެމީހުންގެ ބުރުސޫރައާއިމެދު ހިތްހަމަޖެހިވަޑައިނުގެން ނަފްރަތުކުރައްވާ ޙާލު، މޫނުފުޅު އަނބުރާލައްވައި އެމީހުނަށް ފުރަގަސްދެއްވާ ވިދާޅިއެވެ. ((وَيْحَكُمَا مَنْ أَمَرَ كُمَا بِهَذَا؟)) މާނައީ: “ކަލޭމެން ދެމީހުންނަށް ހަލާކުހުއްޓެވެ! ތިގޮތަށް ޢަމަލުކުރުމަށް ކަލޭމެންނަށް އަމުރުކުރީ ކާކުތޯއެވެ؟” އެމީހުން ބުންޏެވެ. “އަހަރެމެންގެ ވެރިޔާއެވެ.” އެކަލޭގެފާނު ޙަދީޘްފުޅު ކުރެއްވިއެވެ.” (( لَكِنَّنِيْ أَمَرَنِي رَبِّي عَزَّ وَجَلَّ أَنْ أُعْفِيَ لِحْيَتِيْ, وَ أَنْ أُحْفِيَ شَارِبِيْ )) حسنه الأباني މާނައީ: ” އެހެން ނަމަވެސް ތިމަންކަލޭގެފާނުގެ ވެރި ރައްބުވަނީ ތިމަންކަލޭގެފާނަށް ތުނބުޅި ދޫކޮށްލުމަށް އަމުރުކުރައްވާފައެވެ. އަދި މަތިމަސް ކުރުކުރުމަށް އަމުރު ކުރައްވާފައެވެ.” ތިބާ ވިސްނަވާށެވެ. ތިބާ ޤިޔާމަތްދުވަހުން ރަސޫލުﷲ ޞައްލަﷲ ޢަލައިހި ވަސައްލަމާއިއެކު ވުމަށް ލޯބިކުރަންތޯއެވެ؟ އެހެންވެއްޖެނަމަ އެކަލޭގެފާނު ރުހިވަޑައިގަންނާގޮތަކަށް ތިބާގެމޫނުމަތި ބަހައްޓާށެވެ. ޤިޔާމަތްދުވަހުން ތިބާފެނުމުން އެކަލޭގެފާނު ތިބާއަށް ނަފްރަތުކުރައްވާ މޫނުފުޅުއަނބުރާލައްވާ ފަދަގޮތަކަށް ތިބާގެ މޫނުމަތި ނުބަހައްޓާށެވެ.\nލޮބުވެތި އަޚާއެވެ! މިކާއިނާތަށް ތިބާ ޚަލްޤު ކުރެއްވި ގަދަކީރިތިވަންތަ ރައްބުގެ އަމުރަށް ނުކިޔަމަންތެރިވާޙާލު، ރެޔާއި ދުވާލު ތުނބުޅިބޭލުމުގެ ފާފައިގެމަތީގައި ހުރުމަށް ބިރެއް ނުގަނޭހެއްޔެވެ؟ އެއިލާހުގެ އަމުރުފުޅުތަކަށް އިންކާރުމުން ތިބާއަށް ކުރިމަތިވެދާނެ ޢަޒާބަކަށް ބިރެއް ނުގަނޭހެއްޔެވެ؟! ތުނބުޅި ދިގުކުރުމަށް رَسُولُ اللَّهِ -صَلَّى اللَّهُ عَلَيْهِ وَسَلَّمَ -ގެ އެތައް ޞައްޙަ ޙަދީޘްފުޅުތަކެއްގައި މުއުމިން ފިރިހެނުންނަށް އަމުރު ކުރައްވާފައިވެއެވެ. ރަސޫލުﷲ ޞައްލަﷲ ޢަލައިހި ވަސައްލަމްގެ ޙަދީޘްފުޅެއްގައި އައިސްފައިވެއެވެ. ((عَنْ ابْنِ عُمَرَ رَضِيَ اللَّهُ عَنْهُمَا قَالَ : قَالَ رَسُولُ اللَّهِ -صَلَّى اللَّهُ عَلَيْهِ وَسَلَّمَ -: أنْهِكُوا الشَّوَارِبَ وَأَعْفُوا اللِّحَى)) متفق عليه މާނައީ: “ތިޔަބައިމީހުން މަތިމަސް ކުރުކުރާށެވެ. އަދި ތުނބުޅިއަށް މާފު ކުރާށެވެ. (އެބަހީ: ދިގުވާން ދޫކޮށްލާށެވެ.)” އެހެން ޙަދީޘްފުޅެއްގައި ޙަދީޘް ކުރައްވާފައިވަނީ ((عَنْ أَبِي هُرَيْرَةَ قَالَ : قَالَ رَسُولُ اللَّهِ صَلَّى اللَّهُ عَلَيْهِ وَسَلَّمَ: جُزُّوا الشَّوَارِبَ وَأَرْخُوا اللِّحَى ، خَالِفُوا الْمَجُوسَ)) رَوَاهُ أَحْمَدُ وَمُسْلِمٌމާނައީ: އަބޫ ހުރައިރާ ޜަޟިޔާﷲ ޢަންހުގެ އަރިހުން ރިވާވެގެގެން ވެއެވެ. ރަސޫލުﷲ ޞައްލަﷲ ޢަލައިހި ވަސައްލަމް ޙަދީޘްފުޅު ކުރެއްވިއެވެ. ތިޔަބައިމީހުންގެ މަތިމަސްތައް ކުރުކުރާށެވެ. އަދި ތުނބުޅިތައް ދިގު ކުރާށެވެ. މަޖޫސީންނާއި (އަލިފާނަށް އަޅުކަންކުރާ މީހުން) ޚިލާފުވާށެވެ. “\nމަތީގައިވާ ދެޙަދީޘްފުޅުގައިވެސް ތުނބުޅި ދިގުކުރުމަށް އެވަނީ އަމުރު ކުރައްވާފައެވެ. ނަމަވެސް ތުނބުޅި ދިގުކުރަން ނޭދޭ، އެ މާތް ސިފައަށް ނަފްރަތު ކުރާމީހަކު ބުނެފާނެއެވެ. އެއީ މަޖޫސީންނާއި ޚިލާފުވުމަށް އެކަލޭގެފާނު އަމުރުކުރެއްވި ކަމެއްކަމަށް ވުމާއެކު މިހާރު އެގޮތަށް މުސްލިމުން ޢަމަލު ކުރާކަށް ނުޖެހޭނެއެވެ. އެއީ މިހާރު ކާފަރުންގެ ތެރެއިންވެސް ބައެއްމީހުން ތުނބުޅި ބަހައްޓާތީ އެމީހުންނާއި ޚިލާފުވާންޖެހޭތީއެވެ. ނަމަވެސް ދަންނަވާލަން އޮތް ޙަޤީގަތަކީ އިސްލާމްދީނުގެ ޙުކުމްތައް ޝަރުޢުކުރެއްވީ ހުރިހާ ޒަމާނެއްގައިވެސް ހިނގާނެ ކަންތައްތައް މޮޅަށް ދެނެވޮޑިގެންވާ ﷲ ތަޢާލާ ކަމެވެ. އެހެންކަމުން އެއިލާހު ފޮނުއްވި ރަސޫލާގެ އެންގެވުންތަކަކީވެސް ހުރިހާ ޒަމާނަކަށްފެތޭ އަދި ހުރިހާ ޒަމާނެއްގައިވެސް މުސްލިމުން އެއަށް ޢަމަލުކުރަންޖެހޭ ޙުކުމްތަކެކެވެ. ކާފަރުން ވަކި ގޮތަކަށް ޢަމަލުކުރުމަކުން އިސްލާމްދީނުގައި އައިސްފައިވާ އެއްވެސް ޙުކުމެއްގެ މަޝްރޫޢިއްޔަތުކަމަށް ބަދަލެއް ނާންނާނެއެވެ. މިސާލަކަށް ދަންނަވާލަންތޯއެވެ. ޚިތާނު ކުރުމަކީ އިސްލާމްދީނުގައި ޝަރުޢުވެގެންވާ ކަމެކެވެ. އަދި މިޒަމާނުގައި ކާފަރުންވެސް ޑޮކްޓަރީގޮތުން ހޯދި ހޯދުންތަކަށްފަހު ޚިތާން ކުރުމަކީ ޞިއްޙަތަށް ފައިދާހުރިކަމެއްކަން އެނގުމުން ޚިތާންކުރެއެވެ. ދެން އެމީހުންނާއި ޚިލާފުވުމަށޭބުނެ އަޅުގަނޑުމެން ޚިތާނު ކުރުން ހުއްޓާލަންވީތޯއެވެ؟ ތިބާއަށްވެސް ރަނގަޅަށް ވިސްނާލުމުން މިއީ މިކަންއޮންނާނެ ގޮތްނޫންކަން އެނގޭނެއެވެ.\nރަސޫލުﷲ ޞައްލަﷲ ޢަލައިހިވަސައްލަމަށް ތަބާވުމަކީ ﷲއަށް ކިޔަމަންތެރިވުންކަން ތިބާ ހަނދާން ނައްތާނުލާށެވެ. ﷲ ތަޢާލާ ވަޙީ ކުރައްވާފައިވަނީ (مَّن يُطِعِ الرَّسُولَ فَقَدْ أَطَاعَ اللَّـهَ ۖ وَمَن تَوَلَّىٰ فَمَا أَرْسَلْنَاكَ عَلَيْهِمْ حَفِيظًا) النساء 80 މާނައީ: ” ރަސޫލާއަށް ކިޔަމަންވާ މީހާ، ފަހެ، ހަމަކަށަވަރުން الله އަށް ކިޔަމަންވެއްޖެއެވެ. އަދި، ފުރަގަސް ދީފި މީހާ (ދަންނާށެވެ!) ފަހެ، އެއުރެންގެ ކަންތައްތައް ބަލަހައްޓަވަން ހުންނެވި ބޭކަލަކު ކަމުގައި ތިމަންރަސްކަލާނގެ ކަލޭގެފާނު ނުފޮނުއްވަމެވެ. “\nއޭލޮބުވެތި އަޚާއެވެ! ތުނބުޅި ދިގުކުރުމަކީ އެކަލޭގެފާނުގެ ޠާހިރު ސުންނަތުގެ ތެރެއިންވާ ވާޖިބެކެވެ. އެކަލޭގެފާނުގެ ސިފަފުޅުތައް އެކަލޭގެފާނުގެ ލޮބުވެތި ޞަޙާބީންވަނީ މި އުއްމަތަށް ދަސްކޮށްދެއްވާފައެވެ. ޖާބިރު ބުނު ސަމުރާ ރަޟިޔަﷲ ޢަންހު ވިދާޅުވިއެވެ. ((كَانَ رَسُولُ اللَّهِ كَثِيرَ شَعْرِ اللِّحْيَةِ)) رواه مسلمމާނައި: “ﷲ ތަޢާލާގެ ރަސޫލާގެ ތުނބުޅިފިޅުގެ އިސްތަށިތައް ގިނައެވެ.” ޢަލީ ރަޟިޔަﷲ ޢަންހު ވިދާޅުވެފައިވެއެވެ. ((كَانَ رَسُوْلُ اللهِ ضخمَ الهَامَةِ ، عَظِيْمَ اللِّحْيَةِ)) حسنه الألباني މާނައީ: “ރަސޫލުﷲ ޞައްލަﷲގެ އިސްތަށިފުޅު ބޮޑުކަމުގައި ވިއެވެ. އެކަލޭގެފާނުގެ ތުނބުޅިފުޅުވެސް ބޮޑެވެ.”\nއަލްބަރާއު ރަޟިޔަﷲ ޢަންހު ވިދާޅުވިއެވެ. ((كَانَ رَسُولُ الله رَجُلَا مرْبُوْعَا, عَرِيْضَ ما بَيْنَ المَنْكِبَيْنِ, كثَّ اللِّحْية )) صححه الألباني މާނައީ: “ﷲ ގެ ރަސޫލާއަކީ އިސްކޮޅުގައި މެދުމިނުގެ، ބައިމަތިފުޅާ ބޭކަލެކެވެ. އަދި އެކަލޭގެފާނުގެ ތުނބުޅިފުޅުގެ އިސްތަށި ނުހަނު ބޮލެވެ.”\nހަމައެހެންމެ، ތުނބުޅި ދިގުކުރުމަކީ އެކަލޭގެފާނުގެ ހިދާޔަތްވެސްމެވެ. އެކަލޭގެފާނުގެ ޚުތުބާފުޅުގައި ޙަދީޘް ކުރައްވާފައިވެއެވެ. ((وَ خَيْرَ الهَدْيِ هَدْيُ مُحَمَّدٍ –صلى الله عليه و سلم- )) رواه مسلم މާނައީ: “އަދި އެންމެ ހެޔޮވެގެންވާ ގޮތަކީ މުޙައްމަދު –صلى الله عليه و سلم- ގެ ގޮތެވެ.” ﷲ ސުބުޙާނަހޫ ވަތަޢާލާ7އުޑުމަތިން ބާވައިލެއްވި ދުސްތޫރުގައި އަންގަވާފައިވަނީ އެކަލޭގެފާނު ނަމޫނާއަކަށް ބަލައި އެކަލޭގެފާނަށް ތަބަޢަވުމަށެވެ. (لَقَدْ كَانَ لَكُمْ فِي رَسُولِ اللَّـهِ أُسْوَةٌ حَسَنَةٌ لِّمَن كَانَ يَرْجُو اللَّـهَ وَالْيَوْمَ الْآخِرَ وَذَكَرَ اللَّـهَ كَثِيرًا) الأحزاب 21 މާނައީ: ” ހަމަކަށަވަރުން، اللهގެ ރަސޫލާގެ ކިބައިގައި، ތިޔަބައިމީހުންނަށް ރިވެތިވެގެންވާ ނަމޫނާއެއްވެއެވެ. (އެއީ) اللهގެ ދަރުމައާއި، އާޚިރަތުގެ ޘަވާބަށް އެދޭ، އަދި ގިނަގިނައިން الله ހަނދުމަކުރާ ކަމުގައިވާ މީހަކަށެވެ. “\nއަދި ހަމައެހެންމެ ތުނބުޅި ދިގުކުރުމަކީ ﷲ ތަޢާލާ ފޮނުއްވި އެހެނިހެން ނަބީބޭކަލުންގެވެސް މަގެވެ. މޫސާގެފާނު އެކަލޭގެފާނުގެ އަޚް ހާރޫނުގެފާނަށް ވިދާޅުވިބަސްފުޅު މާތްﷲ ކީރިތި ޤުރްއާނުގައި ވާޙީކުރައްވާފައިވެއެވެ. (قَالَ يَا ابْنَ أُمَّ لَا تَأْخُذْ بِلِحْيَتِي وَلَا بِرَأْسِي) طه 94 މާނައީ: ” އެކަލޭގެފާނު ވިދާޅުވިއެވެ. އޭ މަންމާގެ ދަރިކަލުންނޭވެ! ތިމަންގެ ތުނބުޅީގައްޔާއި، ބޮލުގެ އިސްތަށިގަނޑުގައި ނުހިއްޕަވާށެވެ! “\nހަމައެހެންމެ، ޞަލަފުއް ޞާލިޙުންގެ މަގެވެ. (وَمَن يُشَاقِقِ الرَّسُولَ مِن بَعْدِ مَا تَبَيَّنَ لَهُ الْهُدَىٰ وَيَتَّبِعْ غَيْرَ سَبِيلِ الْمُؤْمِنِينَ نُوَلِّهِ مَا تَوَلَّىٰ وَنُصْلِهِ جَهَنَّمَ ۖ وَسَاءَتْ مَصِيرًا) النساء 115 މާނައީ: ” އަދި، އެމީހަކަށް ތެދުމަގު ބަޔާންވުމަށްފަހު، ރަސޫލާއި ދެކޮޅުވެރިވެ، މުއުމިނުންގެ މަގު ނޫން މަގަކަށް ތަބަޢަވާމީހާ (ދަންނާށެވެ!) އެމީހާ އިޚްތިޔާރުކުރި މަގަކަށް ތިމަންރަސްކަލާނގެ އެމީހާ ދޫކޮށްލައްވާ ހުށީމެވެ. އަދި، ތިމަންރަސްކަލާނގެ އެމީހާ ނަރަކަޔަށް ވައްދަވާ ހުށީމެވެ. އެއީ، ނުބައިވެގެންވާ ނިމިދިޔުމެކެވެ.”\nމަތީގައި ބަޔާންވެދިޔައީ ﷲ ސުބުޙާނަހޫ ވަތަޢާލާ ހިދާޔަތް ދައްކަވައި އެބަޔަކަށް ތަބަޢަވުމަށް އަންގަވާފައިވާ އަދި އަޅުގަނޑުމެން އެބަޔަކު ނަމޫނާއަކަށް ބަލަންޖެހޭ މީސްތަކުންގެ ތެރެއިންވާ އެންމެ ހެޔޮ މީހުންގެ ވާހަކައެވެ. ﷲ ތަޢާލާ ވަޙީ ކުރައްވާފައިވެއެވެ. (أُولَـٰئِكَ الَّذِينَ هَدَى اللَّـهُ ۖ فَبِهُدَاهُمُ اقْتَدِهْ) الأنعام 90 މާނައީ: ” އެބޭކަލުންނީ، الله ތެދުމަގު ދެއްކެވި ބޭކަލުންނެވެ. ފަހެ، އެބޭކަލުންގެ ތެދުމަގާ ކަލޭގެފާނު ތަބަޢަވެވަޑައިގަންނަވާށެވެ! “\nނަމަވެސް ހިތާމައަކީ އަޅުގަނޑުމެންނަށް ޙަޤީޤަތް ބަޔާންވެ އެނގުނަސް ޢަމަލު ނުކުރެވޭ ކަމެވެ. ތިބާގެ ޢާއިލާގެ ފަރާތުން ނުވަތަ ރައްޓެހިންގެ ފަރާތުން ނުވަތަ އަނބިމީހާގެ ފަރާތުން ނުވަތަ މުޖުތަމަޢުގެ އަފްރާދުންގެ ފަރާތުން ތިބާއަށް މަލާމާތްލިބިދާނެކަމުގެ ބިރަށްޓަކައި މިމާތް ސިފައިން ސިފަލިބިގަތުމަށް ޖެހިލުންވަނީއެވެ. ނޫނީ މި މަތިވެރި ސިފައިން ތިބާގެ މޫނު އުޖާލާވެދާނެތީ ޙައްޤުބަސް ޤަބޫލުކުރަން ދެކޮޅުހަދަނީތޯއެވެ؟! ލޮބުވެތި އަޚާއެވެ! އެ ޒަމާނުގައި ތުނބުޅި ބާލާނެ ވަސީލަތެއް ނެތިގެން ތުނބުޅި ދިގު ކުރަނީކަމަށް ތިބާއަށް ހީވެދާނެއެވެ. ތިބާގެ އަމިއްލަ ނަފްސާއި ސުވާލުކޮށްލައްވާށެވެ. ޙައްޖުގެ ވާޖިބުތަކުގެ ތެރެއިން ބޯބޭލުން ނުވަތަ ތުނިކޮށް ކޮށުމަށް އަންގަވާފައިނުވޭތޯއެވެ؟ އެކަލޭގެފާނާއި އެކަލޭގެފާނުގެ ޞަޙާބީންނާއި މުސްލިމުން ޙައްޖުގެ މަތިވެރި އަޅުކަން އަދާކުރައްވާފައި ނުވޭތޯއެވެ؟ އެބޭކަލުން ބޯބޭލުއްވީ ކޮންއެއްޗަކުންތޯއެވެ؟ އަދި މި ލިޔުމުގެ ކުރީކޮޅުގައި ތިބާ ވިދާޅުވެފަވާ ޙަދީޘެއްގައި ޔަމަނުގެ ވެރިޔާގެ ފަރާތުން އެކަލޭގެފާނުގެ އަރިހަށް ފޮނުވި2މަންދޫބުން ފެނުމުން އެކަލޭގެފާނުގެ މޫނުފުޅު އަންބުރާލެއްވި ވާހަކަ ޒިކުރުކުރެވިފައިވާނެއެވެ. އެކަލޭގެފާނުގެ މާތް މޫނުފުޅު އަނބުރާލެއްވީ އެމީހުންގެ ތުނބުޅިތައް ބާލާފައި ތިބުމުންނޫންތޯއެވެ؟ އެމީހުން ތުނބުޅިބޭލީ ހަމަ އެޒަމާނުގައެވެ. އެމީހުން ތުނބުޅިބޭލީ ކޮންއެއްޗަކުންތޯއެވެ؟\nފިތުތަރުގެ ތެރެއިންވާ ކަންތައްތަކުގެ ތެރެއިން ނިޔަފަތި ކެނޑުމާއި ލަދުވެތި ގުނަވަނުގެ އިސްތަށިބޭލުމާއި ކިހިލަފަތްދޮށުގެ އިސްތަށި އުފުރަން ﷲ ތަޢާލާގެ ޝަރީޢަތުގައި އައިސްފައި ނުވޭތޯއެވެ؟ ﷲ ތަޢާލާ އިންސާނާއަށް ނުއުފުލޭވަރުގެ ތަކުލީފެއް ނުޖައްސަވާނެކަމާމެދު ޝައްކެއްވެސް ނެތެވެ. އަޑުއަހާށެވެ. ތިބާގެ ލަދުވެތި ގުނަވަނުގެ އިސްތަށިތަކާއި ކިހިލިފަތްދޮށުގެ އިސްތަށިތައް ދިގުވެ އެއިސްތަށިތައްނުބާލާ، ބޭލުމަށް ޙަރާމްކުރައްވާފައިވަ ތުނބުޅީގެ އިސްތަށިތައް ކޮންމެދުވަހަކު ހެނދުނު ތެދުވެ ވަރަށް އިސްކަމެއްދީގެން ބާލަނީ ކީއްވެތޯއެވެ؟!\nﷲ ޚަލްޤު ކުރައްވާފައިވާ ރިވެތި ސިފަ ބަދަލުކޮށް އަންހެނެއްގެ ސިފައިން ސިފަލިބިގަތުމަށް މަސައްކަތްކުރާއިރު ﷲ އާއި އެއިލާހުގެ ރަސޫލާގެ ލަޢްނަތް ތިބާގެ މައްޗަށް ޙައްޤުވެދާނެތީ އެކަމަށް ބިރެއްނުގަނޭ ހެއްޔެވެ؟ ރަސޫލުﷲ ޞައްލަﷲ ޢަލައިހިވަސައްލަމް ޙަދީޘް ކުރައްވާފައިވެއެވެ. ((لَعَنَ اللهُ المُخَىنثِيْنَ مِنَ الرِّجَالِ وَ المُتَرَجِّلَاتِ مِنَ النِّسَاءِ)) رواه البخاري މާނައީ: “ފިރިހެންނުންގެ ތެރެއިން އަންހެންދުޅާ މީހުންނަށާއި އަންހެނުންގެ ތެރެއިން ފިރިހެންދުޅާ މީހުންނަށް ﷲ ތަޢާލާ ލަޢްނަތްލެއްވިއެވެ.” އަދިވެސް ރަސޫލުﷲ ޞައްލަﷲ ޢަލައިހިވަސައްލަމް ޙަދީޘް ކުރައްވާފައިވެއެވެ. ((لَعَنَ رَسُوْلُ اللهِ المُتَشَبِّهِيْنَ مِنْ الرِّجَالِ بِالنِّسَاءِ وَ المُتَشَبِّهَاتِ مِنْ النِّسَاءِ بِالرِّجَالِ)) رواه البخاري މާނައީ: “ފިރިހެނުންގެ ތެރެއިން އަންހެނުންނާއި އެއްގޮތއްވާ މީހުންނަށާއި އަންހެނުންގެ ތެރެއިން ފިރިހެނުންނާއި އެއްގޮތަވާ މީހުންނަށް ﷲ ގެ ރަސޫލާ ޞައްލަﷲ ޢަލައިހި ވަސައްލަމް ލަޢްނަތްލެއްވިއެވެ.”\nޔަހޫދީންނާއި ނަޞާރާއިންނާއި އެހެނިހެން ކާފަރުންގެ ގޮތްތައް ރީތިވެ އެގޮތްތައް ކޮޕީކޮށް އެމީހުންނަށް ތަބަޢަވުމަށް މަސައްކަތްކުރާއިރު ތިމަންމެންނީ ސައްތައިން ސައްތަ މުސްލިމުންކަމަށް ދަޢުވާކުރަން ލަދުނުގަނޭތޯއެވެ؟! ރަސޫލުﷲ ޞައްލަﷲ ޢަލައިހި ވަސައްލަމް ޙަދީޘް ކުރައްވާފައިވެއެވެ. ((لَتَتَّبِعُنَّ سُنَنَ مَنْ كَانَ قَبْلَكُمْ شِبْرًا بِشِبْرٍ ، وَذِرَاعًا بِذِرَاعٍ ، حَتَّى لَوْ دَخَلُوا حُجْرَ ضَبٍّ لاتَّبَعْتُمُوهُمْ، قَالُوا : يَا رَسُولَ اللَّهِ ، فَمِنَ الْيَهُودِ وَالنَّصَارَى ؟، قَالَ : فَمَنِ النَّاسُ إِلا الْيَهُودُ وَالنَّصَارَى ؟)) رواه البخاري މާނައީ: ” ހަމަކަށަވަރުން ތިޔަބައިމީހުން، ތިޔަބައިމީހުންގެ ކުރީން އައި މީހުންގެ ގޮތްތަކަށް ތަބާވާނެއެވެ. މުށަކަށްފަހު މުށެކެވެ. ކައިވަތަކަށްފަހު ކައިވަތެކެވެ. އެބައިމީހުން ضبّއެއްގެ (ސަހަރާތެރޭ އުޅޭ ބޮނޑެއްގެ) ހޮރަށް ވަންކަމުގައި ވިޔަސް ތިޔަބައިމީހުން އެމީހުންނަށް އެކަމުގައި ތަބާވާނެއެވެ. (އެބަހީ އެމީހުންގެ ފަހަތުން ގޮސް އެހޮރަށް ވަންނާނެއެވެ.) އެހިނދު ތިމަންބޭކަލުން ދެންނެވީމެއެވެ. އޭ اللهގެރަސޫލާއެވެ. އެބަޔަކީ ޔަހޫދީންނާއި ނަޞާރާއިން ހެއްޔެވެ؟ އެކަލޭގެފާނު ޙަދީޘްފުޅު ކުރެއްވެވިއެވެ. “ފަހެ އެނޫން ދެން ކޮންބައެއް ހެއްޔެވެ؟” އަދި މިކަމުގެ ބިރުވެރިކަން ރަސޫލުﷲ ޞައްލަﷲ ޢަލައިހި ވަސައްލަމްގެ މިޙަދީޘްފުޅުން ބަޔާންކުރައްވާފައިވެއެވެ. ((مَنْ تَشَبَّهَ بِقَوْمٍ فَهُوَ مِنْهُمْ)) صححه الألباني މާނައީ: “ބަޔަކާއި ވައްތަރުވެގެންފި މީހަކު ވަނީ އެބައިމީހުންގެ ތެރެއިންނެވެ”\nލޮބުވެތި އަޚާއެވެ. ތިބާ ﷲ އަށް ލޯބިވާކަމަށް ދަޢްވާކުރާނަމަ އެކަލޭގެފާނަށް ތަބާވާށެވެ. (قُلْ إِن كُنتُمْ تُحِبُّونَ اللَّـهَ فَاتَّبِعُونِي يُحْبِبْكُمُ اللَّـهُ وَيَغْفِرْ لَكُمْ ذُنُوبَكُمْ ۗ وَاللَّـهُ غَفُورٌ رَّحِيمٌ) آل عمران 31 މާނައީ:” ކަލޭގެފާނު ވިދާޅުވާށެވެ! ތިޔަބައިމީހުން، اللَّه އަށް ލޯބިވާކަމުގައި ވަނީނަމަ، ފަހެ، ތިޔަބައިމީހުން، ތިމަންކަލޭގެފާނަށް ތަބަޢަވާށެވެ! އޭރުން، اللَّه ތިޔަބައިމީހުންދެކެ ލޯބިވެވޮޑިގެންވާނެތެވެ. އަދި، ތިޔަބައިމީހުންނަށްޓަކައި، ތިޔަބައިމީހުންގެ ފާފަތައް ފުއްސަވައިދެއްވާނެތެވެ. اللَّه އީ، ގިނަގިނައިން ފާފަފުއްސަވާ، ރަޙީމްވަންތަ ރަސްކަލާނގެއެވެ. “. އަދި އެކަލޭގެފާނުގެ ސުންނަތަށް ތަބާވާށެވެ. ﷲ ތަޢާލާ ވަޙީކުރައްވާފައިވެއެވެ. (وَمَا كَانَ لِمُؤْمِنٍ وَلَا مُؤْمِنَةٍ إِذَا قَضَى اللَّـهُ وَرَسُولُهُ أَمْرًا أَن يَكُونَ لَهُمُ الْخِيَرَةُ مِنْ أَمْرِهِمْ ۗ وَمَن يَعْصِ اللَّـهَ وَرَسُولَهُ فَقَدْ ضَلَّ ضَلَالًا مُّبِينًا) الأحزاب 36 މާނައީ: ” އަދި اللَّه އާއި، އެކަލާނގެ ރަސޫލާ ކަމަކަށް ނިޔާކުރައްވައިފިހިނދު، މުއުމިނު ފިރިހެނަކަށްވެސް، އަދި މުއުމިނު އަންހެނަކަށްވެސް، އެއުރެންގެ އެކަމުގައި އެއުރެންނަށް އިޚްތިޔާރު އޮތުމަކީ ނެތްކަމެކެވެ. އަދި اللَّه އަށާއި، އެކަލާނގެ ރަސޫލާއަށް އުރެދިއްޖެ މީހާ (ދަންނާށެވެ!) ފަހެ، ފާޅުވެގެންވާ މަގުފުރެދުމަކުން އެމީހަކު ފުރެދިއްޖެކަން ކަށަވަރެވެ. “


Seedhaa Harakaaiy Ninmaalaanee Mi Sarukaaru Kuda Kakoo Macchah Thiri Kurumah Fahu: Idhikolhu - Vaguthu\nސީދާ ހަރަކާތް ނިންމާލާނީ މި ސަރުކާރު ކުޑަކަކޫ މައްޗަށް ތިރިކޮށްފަ: އިދިކޮޅު\nއިދިކޮޅު ޕީޕީއެމްއާއި ޕީއެންސީ އިން ފަށާފައިވާ "ސީދާ ހަރަކާތު" ގެ މުޒާހަރާތައް ނިންމާލާނީ ރައީސް އިބްރާހިމް މުހައްމަދު ސޯލިހްގެ ސަރުކާރު "ކުޑަ ކަކޫ" މައްޗަށް ތިރި ކުރުމަށް ފަހު ކަމަށް އިދިކޮޅު ކޯލިޝަންގައި ހިމެނޭ ޕީއެންސީގެ ޕާލިމެންޓްރީ ގްރޫޕްގެ ލީޑަރު އަދި ރައްޔިތުންގެ މަޖިލީހުގެ މަޑުއްވަރީ ދާއިރާގެ މެންބަރު އާދަމް ޝަރީފް ވިދާޅުވެއްޖެއެވެ.\nއާދަމް ޝަރީފް މިހެން ވިދާޅުވީ "އިންސާފު ކޮބައި" ގެ ނަމުގައި އިދިކޮޅު ޕީޕީއެމްއާއި ޕީއެންސީއިން މާލެ މަގުމަތީ މިހާރު ކުރަމުންދާ މުޒާހަރާގެ ތެރެއިން މުޒާހަރާގެ ބައިވެރިންނާ ވާހަކަ ދައްކަވަމުންނެވެ.\nއާދަމް ޝަރީފް ވިދާޅުވީ ރައްޔިތުން ނުކުންނަން ޖެހުނު ސަބަބަކީ ގައުމުގެ މިނިވަން ކަމާއި އިސްތިގްލާލަށް އަސަރު ކުރާނެ އެތައް އެއްބަސްވުމެއް ބޭރުގެ ބައެއް ގައުމުތަކާއެކު މި ސަރުކާރުން ވަމުން ދާތީއާއި އިންސާފު ގާއިމް ކުރުމުގެ ނަމުގައި ބޭއިންސާފުން އެތައް އަމަލެއް ހިންގަމުންދާތީ ކަމަށެވެ.\nމީގެ އިތުރުން ސަރުކާރުގެ "ދޯދިޔާ" ނިންމުންތަކުގެ ސަބަބުން ރައްޔިތުން ވަރަށް ބޮޑަށް ހާލުގައި ޖެހިފައިވާ ކަމަށެވެ. އަދި އިގްތިސާދު ދަށްވެ ޒުވާނުންގެ ވަޒީފާތައް ވަރަށް ބޮޑަށް ގެއްލިގެން ގޮސްފައިވާ ކަމަށެވެ.\nމި ހާލަތުގައި ގައުމުގެ ރައްޔިތުން ދިރިއުޅެމުން ދަނިކޮށް، ސިޔާސީ ފިކުރު ހުންނަ ގޮތަކުން ސަރުކާރުގެ ވަޒީފާތަކުން އެތައް ބަޔަކު ވަކިކޮށް ނިކަމެތި ކުރަމުންދާ ކަމަށް އޭނާ ވިދާޅުވިއެވެ.\nރައްޔިތުންގެ މި ހާލަތު ރަނގަޅު ކުރެވެން އޮތީ އިދިކޮޅު ކޯލިޝަންގެ ލީޑަރު އަދި ކުރީގެ ރައީސް އަބްދުﷲ ޔާމީން މިނިވަންކޮށް ޕީޕީއެމްއާއި ޕީއެންސީއިން އަލުން ސަރުކާރަށް އައިސްގެން ކަމަށް އާދަމް ޝަރީފް ވިދާޅުވިއެވެ.\nއޭނާ ވިދާޅުވީ ޕީޕީއެމްއާއި ޕީއެންސީއިން ފަށާފައިވާ ސީދާ ހަރަކާތް ނިންމާލާނީ ރައީސް ޔާމީން މިނިވަން ކުރުމަށް ފަހުގައި ކަމަށެވެ. އަދި މި ސަރުކާރު\n"ކުޑަކަކުލަށް" ތިރިކޮށް ދެން ބާއްވާ ކައުންސިލްތަކުގެ އިންތިހާބުގައި ސަރުކާރު ބޮޑު ތަނުން ބަލި ކުރުމަށް ފަހު ކަމަށެވެ.\nރައީސް ޔާމީންގެ މައްޗަށް ކްރިމިނަލް ކޯޓުން އިއްވާފައިވާ ފަސް އަހަރުގެ ޖަލު ހުކުމަށް ހައި ކޯޓުން ވެސް ތާއީދުކޮށްފައިވަނިކޮށް، އިދިކޮޅު ދެ ޕާޓީ ހިމެނޭ ކޯލިޝަންގެ ކައުންސިލްއިން "ސީދާ ހަރަކާތަށް" ނުކުންނަން ގަރާރެއް ފާސްކުރުމަށް ފަހު، މާލޭގައި ދަނީ ކޮންމެ ދުވަހަކު ގޮތަކަށް މުޒާހަރާ ކުރަމުންނެވެ.\nމި ނިމުނު ހަފްތާގައި ހެލްތު މިނިސްޓްރީ ކައިރީ އިންޑިއާގެ ވެކްސިންގެ ރައްކާތެރިކަން ކަށަވަރު ކުރުމަށް ގޮވާލައި މުޒާހަރާކޮށްފައިވެއެވެ. ފިނޭންސް މިނިސްޓްރީ ކައިރީ އިންކަމް ސަޕޯޓް އެލަވަންސގެ އިންސާފުވެރިކަން ކަށަވަރު ކުރުމަށް ގޮވާލާ މުޒާހަރާކުރިއެވެ. ލޯކަލް ކައުންސިލްތަކުގެ އިންތިޚާބު އަވަސް ކުރުމަށް ގޮވާލާ ވެސް މުޒާހަރާ ކޮށްފައިވެއެވެ.\n"އިންސާފު ކޮބައި؟" ގެ ޝިއާރުގެ ދަށުން މިއަދު ޕީޕީއެމްއާއި ޕީއެންސީގެ ސަޕޯޓަރުން ދަނީ ރާއްޖޭގެ މީހުން ދިރިއުޅޭ ކޮންމެ ރަށެއްގައި މުޒާހަރާކުރަމުންނެވެ. މިއިން ކޮންމެ މުޒާހަރާއެއްގައި ވެސް ރައީސް ޔާމީން މިނިވަން ކުރުމަށް ގޮވާލައެވެ.\nޖެނުއަރީ 29, 2021 17:18\nތިޔަ މުޒްހަރާ ތަކުގެ ހެޔޮއަސަރު ވަރަށް އަވއަހަށް ފެންނާނެ.\nޖެނުއަރީ 29, 2021 17:42\nބަޔަކު ކުޑަކަކޫ މައްޗައް ތިރިކުރެވޭނީ ކުޑަކަކޫޖެހިފައި ތިބިމީހުންނަށް ހިންދެމިލެވިގެން ! ކަލޭމެނަކީ އެފަދަ ބައެއްނޫން ! ސަޅިބައިސާ ނުކަޑާ !\nސުރުޚީވަރަށް ފޮނި.. ފުލުހުންނުކުމެ ވެކްސިންޖަހަން ފެށީމާ މުސްކުޅިދައިތައެކޭ ވަރަށްއަނިޔާކޮށް ފިއޭ ހާލުސިރިއަސްއޭ ބުނީމާ ފޮޓޯއަކަށްއެހާރީއްޗެއްނޫން !!\nޖެނުއަރީ 29, 2021 18:11\nބުނެވޭނީ ތިކުރެވެނީބޭކާރުކަމެކޭ .. ކޮންމެސަރުކާރަކުންވެސް ތިގޭމުކުޅެންއުޅޭ. އަޑަށްބާރުލާ ފަ ގަޔަށްހީސްލާ ފަ ކަރުންނާރުނަގާ ފައުޅުނު ..\nޖެނުއަރީ 29, 2021 19:38\nކިތަންމެ ގޮވިޔަސް ޔާންޓޭ މިނިވަނެއް ނުވާޅެ. އިބޫސާލިހު އަދުލުއިންސާފު ރާއްޖެއައްގެނަސްފި. ގައުމަށް ގައްދާރުވެ، ބައިތުލްމާލު ބަނޑުއަޅައި ޚިޔާނާތްތެރިވި އެންމެންނާއި ދެކޮޅަށް ދައުވާކޮށް ޖަލައްލާން ވީ. އަހަރުމެން ބިރެއްނުގަނޭ2މީހުން ދާ "މުޒާހަރާ" އެއްގައި ބިސްގަނޑު އެޅައިގެން ކެޔަސް. ހަމައަސަރެެއް ކޮއްލާނީ... ކެކެކެ.\nޖެނުއަރީ 29, 2021 20:28\nމިމީހުންބުނީ މީ މުޒާހިރާ ގާނޫނުއަސާސީއޭ މިމީހުން ގޮވީ ކޮންމެމީހަކައްވެސް އެއްވެއުޅުމުގެ މިނިވަންކަން އޮންނަންވާނެޔޭ އެކަމަކު މިހާރު މަގުމައްޗައް އެންދެތިން މީހަކުނުކުތަސް ދެފަރާތުން ފުލުހުންފޮނުވާ މީހަކައް ކުރިޔައްނުދެވޭވަރައް ބައްދާލާ ގަންނަބިރެއްގެސަބަބުން އެކަމަކު ﷲއިރާދަކުރެއްވިއްޔާ ލަސްތަކެއްނުވެ މިސަރުކާރު ކުޑަކަކޫމައްޗައްތިރިވާނެ\nތިއީ ވަރަށް ބޮނޑު ދޮގެއް އެއްވުން ނުބާއްވާ ރައްތައް ވަރަށް ގިނަ\nޖެނުއަރީ 29, 2021 22:29\nސީދާހަރަކާތަކީ މެމްޑީޕީގެ އެއްޗެއް ވަގުންނޭ ކަލޭމެންގެ ނެތް ސީދާހަރަކާތަންނުކުންނަހާ ފެންވަރެއް ހިތްވަރެއް މިޕީޕީގަ ކިރިޔާވެސްތަންދޮރުފިލާފަ ތިބިމީހުން ލަދެއްނުގަނޭތަ ކަތީބުކަމުގެ ސަނަދު އޮތް ކަދުރޭ ވަގު ލީޑަރަކަށް ހަދާގެން އޭނަފަހަތުން އެންބުރޭކަށް\nޖެނުއަރީ 30, 2021 09:56\nކުޑަކަކުލޯ. ކަލޭމެން 10 ކުދިން މަގުމަތީ ހިނގާލީމަ ވަރަށް ބޮޑުވަރުވެއްޖެ. ލޮލް.


Income tax nagan fashaaafi | Kuhli Habaru\n1 އޭޕްރިލް 2020\nއާމުންނަށް ލިބޭ މުސާރައިން އިންކަމް ޓެކްސް ނަގަން ފަށައިފިއެވެ.\nއިންކަމް ޓެކްސް ނަގަން ފަށާފައި މިވަނީ 2019 ވަނަ އަހަރުގެ ޑިސެމްބަރުމަހުގައި ރައިސުލްޖުމުހުރިއްޔާ އިންކަމް ޓެކްސް ގެ ގާނޫނު ތަސްދީގުކޮށް، މުސާރައިގެ އިތުރަށް ލިބޭ އާމްދަނީން 2020 ވަނަ އަހަރު ޖެނުއަރީ މަހުގައި ޓެކްސް ނަގަން ފަށާފައި ވަނިކޮށެވެ.\nއާމުންގެ މުސާރައިން ޓެކްސް ނަގަން ނިންމާފައި ވަނީ މިއަދު (1 އޭޕްރީލް 2020) އިން ފެށިގެންނެވެ. މިގޮތުން އިންކަމް ޓެކްސް ނަގަނީ 60،000ރ އިން މަތިން މުސާރަ ލިބޭފަރާތް ތަކުގެ އަތުންނެވެ. މިއަދު ޓެކްސް ނަގަން ފެށުމާއެކު މީރާއިން ވަނީ އިންކަމް ޓެކްސް ދައްކަންޖެހޭ ސުންގަޑި ތައް ޓުވީޓު ކުރަށްވާ އާންމު ކުރަށްވާފައެވެ.\nIncome Tax Deadlines #AamdhaneenNegeyTax#IncomeTaxMv pic.twitter.com/krHfIXHfPJ\n— MIRA (@MIRAmaldives) April 1, 2020\nމިގޮތުން އިންކަމް ޓެކްސް ރިޓާން އަދި އިންޓަރިމް ރިޓާން ދައްކަން ޖެހެނީ ތިން ޕޭމެންޓަކަށް ބަހާލައިގެންނެވެ. މިގޮތުން ފުރަތަމަ އިންޓަރިމް ރިޓާން ފައިސާ ދައްކަންޖެހެނީ 31 ޖުލައި 2020، ދެވަނަ ޕޭމަންޓް ދައްކަން ޖެހެނީ 2021 ވަނަ އަހަރުގަ ޖެނުއަރީ މަހުގައިއެވެ. ފަހު ޕޭމަންޓް 2021 ޖޫން މަހުގައެވެ.\nއިންކަމް ޓެކްސް އަކީ މި އަހަރު ސަރުކާރަށް ލިބޭ އާމްދަނީ އިތުރު ކޮށްދޭނެ ވަސީލަތެއް ކަމުގައި ސަރުކާރުން ދެކެއެވެ.


Mabandu dhuvasvaru vitaminge bavahtha beynun kurun muhimu - TrendingRED\n3 އޮކްޓޯބަރ 2017 - 18:00\nބަނޑުގައި އުފެދެމުން އަންނަ ކުޑަދަރިފުޅަށް ކާނާ ފޯރުކޮށްދެނީ މައިމީހާގެ ހަށިގަނޑުންނެވެ. އެހެންކަމުން މާބަނޑުދުވަސްވަރު ރަނގަޅު އަދި ހަށިގަނޑަށް ފައިދާހުރި ކާނާ ބޭނުންކުރަން ޖެހެއެވެ. މިގޮތުން ވިޓަމިންގެ ކާނާއަކީވެސް އެއިގެ މުހިއްމުކަމުގެ ތެރޭގައި ހިމެނޭ ބާވަތްތަކެކެވެ.\nކުޑަދަރިފުޅުގެ ހެދިބޮޑުވުމަށް ވިޓަމިން އޭ އަކީ ވަރަށް ބޭނުންތެރި މާއްދާއެކެވެ. ހަންގަނޑު ސަލާމަތުން ބެހެއްޓުމަށާއި، ލޮލުގެ ފެނުން ރަގަޅުކުރުމަށާއި، ކަށިތައް އުފެދުމަށް ވިޓަމިން އޭ ބޭނުންވެއެވެ. ހަމަ މިހެން ވިޓަމިން އޭ އަކީ ވަރަށް ގިނަ ބަލިތަކުން ހަށިގަނޑު ދިފާާޢުކުރުމަށް އެހީވެދޭ އެންޓިއޮކްސިޑެންޓް އެކެވެ. ވިޓަމިން އޭ އެކުލެވޭ ބާވަތްތަކުގެ ތެރޭގައި ކެރެޓާއި، ފަތާއި، ކައްޓަލަ، ބިސް، ފޯރޓިފައިޑް ކިރު، ސްޕިނެޗް، އަދި ބްރޮކޮލީ ހިމެނެއެވެ.\nމާބަނޑުވުމުން ނަގާ ޕްރިނޭޓަލް ވިޓަމިންގައިވެސް ވިޓަމިން އޭ އެކުލެވިގެންވެއެވެ. މާބަނޑު ދުވަސްވަރު 800 މައިކްރޯގްރާމްގެ ވިޓަމިން އޭ ހަށިގަނޑަށް ބޭނުންވެއެވެ. ވިޓަމިން އޭގެ މިންވަރު ހަށިގަނޑުގައި މާ ގިނަވުމަކީ ބައިގެން ދިއުމާއި، މޭނުބައިކުރުމާއި، ބޮލުގައި ރިހުމާއި، ބޮލުން އިސްތަށިފޭބުމާއި، ފުރަމެޔަށް ގެއްލުން ލިބުމާއި، ކަށިތައް ހަލާކުވުން ފަދަ ކަންތައްތައް ކުރިމަތިކުރުވާ ކަމެކެވެ.\nވިޓަމިން ބީ-6 އިން ލޭގެ ރަތް ސެލްތައް އުފެދުމަށް އެހީތެރިވެއެވެ. އަދި ސިކުނޑިއާއި، ނާރުތައް އުފެދި ފުރިހަމަވުމަށާއި، ހަށިގަނޑުގައި ހިނގާ މެޓަބޮލިޒަމްގެ މަސައްކަތަށް އެހީތެރިވެއެވެ. ދޮންކެޔޮ، އަދި ސެލެރީ އަކީ ވިޓަމިން ބީ-6 ހިމެނޭ ބާވަތްތަކެވެ. ވިޓަމިން ބީ-6 ގެ 0.96 މިލިގްރާމް ދުވާލަކު މާބަނޑުއަންހެނާގެ ހަށިގަނޑަށް ބޭނުންވެއެވެ. ލޭގެ ރަތް ސެލްތައް އުފެއްދުމަށާއި، ނާރުތަކުގެ ނިޒާމް ފުރިހަމަކޮށް ބެހެއްޓުމަށް ވިޓަމިން ބީ-12 އަކީ ބޭނުންތެރި މާއްދާއެކެވެ. ވިޓަމިން ބީ-12 ހިމެނޭ ބާވަތްތަކުގެ ތެރޭގައި އެއްގަމުމަހާއި، ކަނޑުމަސް، އަދި ކިރު ހިމެނެއެވެ.\nބީ-ވިޓަމިންގެ ތެރޭގައި ހިމެނޭ ފޮލިކް އެސިޑަކީ ކުޑަދަރިފުޅުގެ މައިބަދައާއި، ސިކުނޑިއާއި، އޭގެ ވަށައިގެންވާ ފަށަލަތަކުގައި އުފެދޭ އައިބުތަކުން ސަލާމަތްކޮށް ދިނުމުގައި އެހީތެރިވެދޭ މާއްދާއެކެވެ. ހަމަމިހެން އުފެދުމުގައި ހުންނަ ހިތުގެ ބަލިތަކާއި، އެހެނިހެން އައިބުތަކުން ސަލާމަތްކޮށްދިނުމުގައި ވެސް ފޮލިކް އެސިޑް މުހިއްމު ދައުރެއް އަދާކުރެއެވެ. ބަލިވެއިނުމުގެ ކުރިންނާއި، ބަލިވެއިނުމުގެ ފަހުން ވެސް ފުރަތަމަ3މަހުގެ ތެރޭގައި 400 މައިކްރޯގްރާމްގެ ފޮލިކް އެސިޑް ކޮންމެ ދުވަހަކު ނަގާނަމަ މިފަދަ އައިބުތައް ކުރިމަތިވުން ކުޑަކޮށްދެއެވެ.\nމިއީ ހަންގަޑާއި ،ދަތްތަކާއި، ކަށިތަކާއި، ހިރުގަނޑާއި، ދިފާއުކުރުމުގެ ނިޒާމު ސަލާމަތުން ބެހެއްޓުމަށް އެހީވެދޭ ޕްރޮޓީން އެކެވެ. އެހެން ކަމުން މާބަނޑު ދުވަސްވަރު މައިމީހާ އާއި، ކުޑަދަރިފުޅުގެ ހިރުގަނޑާއި އެހެނިހެން ޓިޝޫތައް ސަލާމަތުން ބެހެއްޓުމަށް ވިޓަމިން-ސީ އެހީތެރިވެއެވެ.


Mirey dhanvaru Internet banking ah buroo araafaane: BML - The Press\nThursday, December 05, 2019 28 °C broken cloudsLast Updated 37 minutes ago\nމިރޭ ދަންވަރު އިންޓަނެޓް ބޭންކިންއަށް ބުރޫ އަރާފާނެ: ބީއެމްއެލް\nޙުސައިން މަޚްތޫމް 18 July 2019, 22:51\nމެއިންޓަނަންސް މަސައްކަތެއް ކުރުމަށް މިރޭ ދަންވަރު އިންޓަނެޓް ބޭންކިންގެ ހިދުމަތަށް ބުރޫ އަރާފާނެ ކަމަށް ބޭންކް އޮފް މޯލްޑިވްސް އިން ބުނެފިއެވެ.\nއެ ބޭންކުން ކުރ ޓްވީޓެއްގައި ބުނެފައި ވަނީ ކަސްޓަމަރުންނަަށް މިރޭ ދަންވަރު 1:00 އާއި 2:00 ދެމެދު އިންޓަނެޓް ބޭންކިން ބޭނުން ކުރުމުގައި ބުރޫ އަރާފާނެ ކަމަށެވެ. އަދި މިގަޑި ހަމަޖައްސާފައި ވަނީ ވީހާވެސް ކުޑަކޮށް ހިދުމަތަށް ބުރޫއަރާނެ ގޮތަކަށް މަސައްކަތް ކުރިއަށް ގެންދިއުމަށް ކަމަށެވެ.\nނަމަވެސް މިރެއަކީ ހުކުރުވިލޭރޭ ކަމުން ގިނަ އަދަދެއްގެ ބަޔަކު އިންޓަނެޓް ބޭންކިން ބޭނުން ކުރާނެ ކަމަށް ބުނެ ބައެއް ފަރާތްތަކުން އަންނަނީ ޓްވިޓާގައި ނުރުހުން ފާޅުކުރަމުންނެވެ. އާންމުކޮށް ހުކުރު ވިލޭރެއަކީ ހަފްތާ ބަންދުވާ ދުވަސް ކަމުން ގިނަ ބަޔަކު ދަންވަންދެން އެކި ކަންކަމުގައި ކެފޭ ރެސްޓޯރަންޓް އަދި ހޮޓާތަކުގުގައި އުޅެއެވެ.\nބީއެމްއެލުން ވަނީ ދާދި ފަހުން އެ ބޭންކުގެ ސެކިއުރިޓީ ވަރުގަދަ ކުރުމުގެ ގޮތުން އޭޓީއެމް މެޝިންތަކުގައި ކާޑު ބޭނުން ކުރާގޮތް ވެސް ބަދަލު ތަކެއް ގެނެސްފައެވެ. ބީއެމްއެލުން އަންނަނީ ރާއްޖޭގެ ހުރިހާ އަތޮޅެއްގައި އެބޭންކުގެ ބްރާންޗްތައް ހިންގަމުންނެވެ.\nއިތުރު ލިޔުންތައް ހަބަރު ބީއެމްއެލް ވިޔަފާރި


ނަމާދުގެ ރުކުންތަކާއި، ވާޖިބުތަކާއި، ސުންނަތްތައް (1) – DhiSalafiyyah\nނަމާދުގެ ރުކުންތަކާއި، ވާޖިބުތަކާއި، ސުންނަތްތައް (1)\n14/12/2011 ފިޤުހާއި އޭގެ ޢިލްމުތައް, ދީންއައްޝައިޚް މުޙައްމަދު ސިނާން\nއޭ މުސްލިމް އަޚާއެވެ! ހަމަކަށަވަރުންވެސް ނަމާދަކީ މަތިވެރިވެގެންވާ އަޅުކަމެކެވެ. މިއަޅުކަމުގައި އެކުލެވިގެންވަނީ، ނަމާދަށް އެންމެ އެކަށޭނެގޮތަށް ޝަރުޢުވެގެންވާ ކިޔުންތަކަކާއި ޙަރަކާތްތަކެކެވެ. ވުމާއިއެކު ޢިލްމުވެރިން ނަމާދުގެ ތަޢުރީފުގައި ވިދާޅުވަނީ، ނަމާދަކީ ތަކުބީރަކުންފެށޭ ސަލާމްދިނުމަކުން ނިމޭ ޚާއްޞަވެގެންވާ ކިޔުންތަކަކާއި ކަންތައްތަކެކެވެ. ނަމާދުގައި ކިޔޭ ކިޔުންތަކާއި ކުރެވޭ ކަންތައްތައް ތިން ބަޔަކަށް ބެހިގެންވެއެވެ، އެއީ، ރުކުންތަކާއި، ވާޖިބުތަކާއި، ސުންނަތް ތަކެވެ.\nފަހެ ރުކުންތަކަކީ، އެއިގެ ތެރެއިން ކަމެއް ޤަސްތުގައި ނުވަތަ ހަނދާންނެތިގެން އެޅިއްޖެކަމުގައިވާނަމަ ނަމާދު ބާޠިލުވާ، ނުވަތަ އެރުކުނެއް އެޅުނު ރަކުޢަތެއް ބާޠިލުވާ ކަންތައްތަކެވެ. ރަކުޢަތެއް ބާޠިލިވެއްޖެ ކަމުގައިވާނަމަ އެރަކުޢަތުގެ ބަދަލުގައި އެހެން ރަކުޢަތެއް ކުރަންޖެހޭނެއެވެ.\nވާޖިބުތަކަކީ، އެއިގެ ތެރެއިން ކަމެއް ޤަސްތުގައި އަޅައިފިކަމުގައިވާނަމަ ނަމާދު ބާޠިލުވާ ކަންތައްތަކެވެ. ހަދާންނެތިގެން އެޅިއްޖެކަމުގައިވާނަމަ ނަމާދު ބާޠިލެއްނުވާނެއެވެ. ނަމަވެސް ކުށު ސަޖިދަ ޖަހަންޖެހޭނެއެވެ. ޤަސްތުގައި ރުކުނެއް އަދި ވާޖިބެއް އެޅުމަކީ ފާފަވެރިވާނޭކަމެކެވެ.\nސުންނަތްތަކަކީ، އެއިގެ ތެރެއިން ކަމެއް ޤަސްތުގައި ނުވަތަ ހަނދާންނެތިގެން އެޅުނުކަމުގައިވީނަމަވެސް ނަމާދު ބާޠިލުނުވާ ކަންތައްތަކެވެ. ނަމަވެސް ސުންނަތެއް ދޫކޮށްލުމަކީ އެކަމުގެ ސަބަބުން ނަމާދުގެ ފުރިހަމަކަން ގެއްލޭނޭކަމެކެވެ.\nރަސޫލުﷲ ޞައްލަﷲ ޢަލައިހި ވަސައްލަމަ، ރުކުންތަކާއި ވާޖިބުތަކާއި ސުންނަތްތައް ހިމެނިގެންވާގޮތަށް ނަމާދެއްކުރެއްވުމަށްފަހު ޙަދީޘްފުޅުކުރެއްވިއެވެ. ((صَلُّوا كَمَا رَأَيْتُمُونِي أُصَلِّي)) މާނައީ: “ތިމަންކަލޭގެފާނު ނަމާދުކުރައްވަނިކޮށް ތިޔަބައިމީހުން ދުށްގޮތަށް ނަމާދުކުރާށެވެ”. (ބުޚާރީ: 631).\nނަމާދުގެ ރުކުންތައް ސާދަ އެވެ.\nފުރަތަމަ ރުކުން : ފަރުޟުނަމާދުތަކުގައި ޤިޔާމަށް ހުރުން\nއެކަލާނގެ ވަޙީކުރެއްވިއެވެ. ((وَقُومُوا لِلَّهِ قَانِتِينَ)) البقرة: 238 މާނައީ: “އަދި ކިޔަމަތެރިކަމާއި މަޑުމައިތިރިކަމާއެކު (ނަމާދަށް) ތެދުވާށެވެ.” އަދި ޢިމްރާން ރަޟިޔަﷲ ޢަންހުގެ ކިބައިން މަރުފޫޢުކޮށް އައިސްފައިވެއެވެ. “ކޮޅަށްހުރެ ނަމާދުކުރާށެވެ. ކޮޅަށް ހުރުމުގެ ކުޅަދާނަކަން ލިބިފައިނުވާނަމަ އިށީނދެ އިންނާށެވެ. އިށީނދެ އިނުމަށް ކުޅަދާނަކަން ލިބިފައިނުވާނަމަ އަރިއަކަށް އޮންނާށެވެ.” (ބުޚާރީ: 1117) ނަންގަނެވިދިޔަ އާޔަތާއި ޙަދީޘުން، ކޮޅަށްހުރެ ނަމާދުކުރެވޭ މީހާ ފަރުޟުނަމާދުތަކުގައި ކޮޅަށްހުރެ ނަމާދުކުރުން ވާޖިބުކަމަށް ދަލީލުލިބެއެވެ. ސުންނަތް ނަމާދުތައް ކޮޅަށްހުރެގެންނާއި އިށީނދެ އިނދެ ކުރުން ހުއްދަވެގެންވެއެވެ. އެނަމާދުތަކުގައި ކޮޅަށްހުރުމަކީ ވާޖިބެއްނޫނެވެ.\nދެވަނަ ރުކުން : ޙަރަމް ބަން ތަކުބީރުކިޔުން\nއެކަލޭގެފާނު ޙަދީޘްފުޅުކުރެއްވިއެވެ. ((ثُمَّ اسْتَقْبِلِ الْقِبْلَةَ فَكَبِّرْ)) މާނައީ: “ދެން ޤިބުލަޔަށް ކުރިމަތިލައި ތަކުބީރު ކިޔާށެވެ.” (ބުޚާރީ: 6251، މުސްލިމް: 397) އަދިވެސް ޙަދީޘްފުޅުކުރެއްވިއެވެ. ((تَحْرِيمُهَا التَّكْبِيرُ)) މާނައީ: “ނަމާދުގެ އިޙްރާމަކީ ތަކްބީރެވެ.” (އަބޫދާވުދު: 61، 618، އިރުވާއުލް ޣަލީލު: 301)\nއެކަލޭގެފާނު ޞައްލަﷲ ޢަލައިހި ވަސައްލަމަ ތަކުބީރުން ފިޔަވައި އެހެން ގޮތަކަށް ނަމާދު ފެއްޓެވިކަމެއް ވާރިދުވެފައެއްނުވެއެވެ. ތަކުބީރުކިޔާނީ “الله أكبر” މިފަދައިންނެވެ. މިގޮތަށް ފިޔަވައި އެހެން ގޮތަކަށް ކިޔުމެއް ނުވެއެވެ. އެހެނީ، ރަސޫލުﷲ ޞައްލަﷲ ޢަލައިހި ވަސައްލަމަގެ ކިބައިން ވާރިދުވެފައިވަނީ މިގޮތަށެވެ.\nތިންވަނަ ރުކުން : ސޫރަތުލް ފާތިޙާ ކިޔެވުން\nއެކަލޭގެފާނު ޙަދީޘްފުޅުކުރެއްވިއެވެ. ((لاَ صَلاَةَ لِمَنْ لَمْ يَقْرَأْ بِفَاتِحَةِ الْكِتَابِ)) މާނައީ: “ފާތިޙާ ސޫރަތް ނުކިޔަވާމީހަކަށް ނަމާދެއް ނުވެއެވެ.” (ބުޚާރީ: 756، މުސްލިމް: 394) ސޫރަތުލް ފާތިޙާ ކިޔެވުމަކީ ކޮންމެ ރަކުޢަތެއްގައިވެސް ރުކުނެކެވެ. އެހެނީ، ނަބިއްޔާ ޞައްލަﷲ ޢަލައިހި ވަސައްލަމަގެ ކިބައިން ޞައްޙަގޮތުގައި ރިވާވެފައިވާފަދައިން، އެކަލޭގެފަނު ކޮންމެ ރަކުޢަތެއްގައި މިސޫރަތް ކިޔުއްވެވިއެވެ. އަދި ނަމާދުކުރަން ނޭނގޭމީހަކަށް، ނަމާދުކުރާނޭގޮތް ދަސްކޮށް ދެއްވަމުން ސޫރަތުލް ފާތިޙާ ކިޔުމަށް އަމުރުކުރެއްވެވިއެވެ.\nމިސޫރަތް ކިޔެވުމަކީ ކޮންމެ ނަމާދުކުރާ މީހަކަށް ވާޖިބުކަމެއްތޯ، ނުވަތަ އިމާމާއަށާއި އެކަނި ނަމާދުކުރާ މީހަކަށް ޚާއްޞަކޮށް ވާޖިބުކަމެއްތޯއާމެދު ދަންނައެވެ. މިމައްސަލާގައި ޢިލްމުވެރިންގެ މެދުގައި ޚިލާފު އުފެދިފައިވެއެވެ. އެންމެ ރަނގަޅުގޮތަކީ އަޑުހަރުކޮށް ކިޔަވާ ނަމާދުތައް ފިޔަވައި އެހެން ނަމާދުތަކުގައި މައުމޫމުން މިސޫރަތްކިޔަވައި، އަދި އަޑުހަރުކޮށް ކިޔަވާ ނަމާދުތަކުގައި އިމާމުމީހާ ޤުރުއާން ކިޔެވުން މަޑުކޮށްލާ ވަގުތުތަކުގައި ކިޔެވުމެވެ.\nހަތަރުވަނަ ރުކުން : ކޮންމެ ރަކުޢަތެއްގައި ރުކޫޢު ކުރުން\nالله تعالى ވަޙީކުރެއްވިއެވެ. ((يَا أَيُّهَا الَّذِينَ آمَنُوا ارْكَعُوا وَاسْجُدُوا)) الحج: 77 މާނައީ: “އޭ އީމާންވެއްޖެ މީސްތަކުންނޭވެ! ތިޔަބައިމީހުން ރުކޫޢުކޮށް ސަޖިދަކުރާށެވެ.” ނަމާދުގައި ރުކޫޢުކުރުން ވަނީ ރަސޫލުﷲ ޞައްލަﷲ ޢަލައިހި ވަސައްލަމަގެ ސުންނަތުން ޘާބިތުވެފައެވެ. ވުމާއިއެކު، ރުކޫޢުކުރުމަކީ ޤުރުއާނާއި ސުންނަތުންނާއި ޢިލްމުވެރިންގެ އިޖުމާޢުން ވާޖިބުކަމެކެވެ.\nކޮޅަށްހުރިމީހެއްގެ ކިބައިން ރުކޫޢު ފުރިހަމަވާނީ، އާދައިގެ މީހެއްނަމަ އެމީހާގެ ދެއަތްތިލަ ކަކުލުގައި ޖެހެންދެން ގުދުވެލުމުންނެވެ. އެބަހީ، އަތްދިގުނޫން އަދި އަތްކުރުނޫން މީހެކެވެ. އާދައިގެ މީހެއްނޫންކަމުގައިވާނަމަ އާދައިގެ މިންވަރުގެ މީހާއާ އެއްވަރަށް ގުދުވެލުމުންނެވެ. އިށީނދެ ނަމާދުކުރާމީހާ، އެމީހާގެ ދެކަކުލާ އެއްވަރުވާނެފަދަ އިން ކުރިއަށް ޖެހިލައިގެންނެވެ. އަދި މާބޮޑަށްގުދުވެސްނުވެ، އަދި މާބޮޑަށް އުފުލުމެއްނެތި ބުރަކަށި ސީދަލަށް ބެހެއްޓުމެވެ.\nފަސްވަނަ އަދި ހަވަނަ ރުކުން : ރުކޫޢުން ތެދުވުމާއި އިޢްތިދާލުގައި ހުރުން\nރަސޫލުﷲ ޞައްލަﷲ ޢަލައިހި ވަސައްލަމަ ވަނީ އެކަލޭގެފާނުގެ ޢަމަލުފުޅުތަކުން މިދެކަންތައް ދައްކަވާ ދެއްވާފައެވެ. އަދި އެކަލޭގެފާނު ޙަދީޘްފުޅު ކުރައްވާފައިވެއެވެ. ((صَلُّوا كَمَا رَأَيْتُمُونِي أُصَلِّي)) މާނައީ: “ތިމަންކަލޭގެފާނު ނަމާދުކުރައްވަނިކޮށް ތިޔަބައިމީހުން ދުށްގޮތަށް ނަމާދުކުރާށެވެ”. (ބުޚާރީ: 631).\nހަތްވަނަ ރުކުން : ސަޖިދަކުރުން\nސަޖިދަކުރުމަކީ ނިތްކުރި ބިންމަތީގައި ޖެއްސުމެވެ. ސަޖިދާގައި ޖައްސަންޖެހެނީ ހަތް ގުނަނެވެ. ކޮންމެ ރަކުޢަތެއްގައި ދެފަހަރު ސަޖިދަކުރަންޖެހެއެވެ. އެކަލާނގެ ވަޙީކުރެއްވިއެވެ. ((يَا أَيُّهَا الَّذِينَ آمَنُوا ارْكَعُوا وَاسْجُدُوا)) الحج: 77 މާނައީ: “އޭ އީމާންވެއްޖެ މީސްތަކުންނޭވެ! ތިޔަބައިމީހުން ރުކޫޢުކޮށް ސަޖިދަކުރާށެވެ.”\nއަދި ހަދީޘްތަކުގައި ރަސޫލުﷲ ޞައްލަﷲ ޢަލައިހި ވަސައްލަމަ ވަނީ ސަޖިދަކުރުމަށް އަމުރުކުރައްވައި، އަދި އެކަލޭގެފާނުގެ ޢަމަލުފުޅުތަކުން އެކަންވަނީ ދައްކަވާ ދެއްވާފައެވެ. އެކަލޭގެފާނު ޙަދީޘްފުޅު ކުރައްވާފައިވެއެވެ. ((صَلُّوا كَمَا رَأَيْتُمُونِي أُصَلِّي)) މާނައީ: “ތިމަންކަލޭގެފާނު ނަމާދުކުރައްވަނިކޮށް ތިޔަބައިމީހުން ދުށްގޮތަށް ނަމާދުކުރާށެވެ”. (ބުޚާރީ: 631).\nސަޖިދަކުރުމުގައި ޖައްސަންޖެހޭ ހަތް ގުނަނަކީ: ނިތްކުރި ނޭފަތާއިއެކު، ދެއަތްތިލަ، ދެކަކޫ، ދެފައިގެ އިނގިލިތަކެވެ. ކުޅަދާނަކަން ލިބިގެންވީ މިންވަރަކުން މިގުނަންތައް ސަޖިދަކުރާ ތަނުގައި ޖައްސަންޖެހޭނެއެވެ. ސަޖިދަކުރުމަކީ ނަމާދުގެ ރުކުންތަކުގެ ތެރެއިން އެންމެ މުހިއްމު ރުކުނެވެ. އަޅަކު އޭނާގެ ވެރި ربّ އާއި އެންމެ ކައިރިވެގެންވާ ވަގުތަކީ އޭނާ ސަޖިދާގައި އޮންނަ އިރުއެވެ. ޙާލަތްތަކުގެ ތެރެއިން އެންމެ މަތިވެރިވެގެންވާ ޙާލަކީ އަޅަކު އޭނާގެ ވެރި ربّ އާއި އެންމެ ކައިރިވެގެންވާ ވަގުތެވެ. އެއީ ސަޖިދާގައި އޮންނައިރެވެ.\nއަށްވަނަ ރުކުން : ސަޖިދައިން ތެދުވުމާއި ދެސަޖިދަ ދެމެދު އިނުން\nޢާއިޝާ ރަޟިޔަﷲ ޢަންހާ ވިދާޅުވެފައިވެއެވެ. “ނަބިއްޔާ ޞައްލަﷲ ޢަލައިހި ވަސައްލަމަ ސަޖިދައިން ތެދުވެވަޑައިގެން، ރަނގަޅަށް އިށީނދެ އިންނަވާފައިމެނުވީ އަނެއް ސަޖިދަ ނުކުރައްވަތެވެ.” (މުސްލިމް: 498)\nނުވަވަނަ ރުކުން : ނަމާދުގެ ކޮންމެ ޙަރަކާތެއްގައި މަޑުވެލުން\nއެއީ ކުޑައިރުކޮޅަކުނަމަވެސް މި ނަމާދުގެ ހަރަކާތްތަކުގައި (ރުކޫޢުގަޔާއި އިޢުތިދާލުގަޔާއި ސަޖިދަ ފަދަ ނަމާދުގެ ހަރަކާތްތަކުގައި) މަޑުވެލުމެވެ. ޤުރުއާނާއި ސުންނަތުން ދަލީލުކޮށްދޭގޮތުގައި ނަމާދުގައި މަޑުމައިތިރިނުވާމީހާއީ ނަމާދުކުރާމީހެއްކަމުގައިނުވެއެވެ. އަދި އެފަދަމީހަކު އަލުން ނަމާދުކުރުމަށް ނަބިއްޔާ ޞައްލަﷲ ޢަލައިހި ވަސައްލަމަ އަމުރުކުރެއްވިއެވެ.\nދިހަވަނަ އަދި އެގާރަވަނަ ރުކުން : ފަހު އައްތަޙިއްޔާތާއި، ފަހު އައްތަޙިއްޔާތުގައި އިށީނުން\nއެއީ ” التحيّات …….. “ ފެށިގެން ނިމެންދެންކިޔައި، ” اللهمّ صلّ على محمد ” ކިޔުމެވެ. އެހެނީ، ރަސޫލުﷲ ޞައްލަﷲ ޢަލައިހި ވަސައްލަމަ ވަނީ އަބަދުވެސް މިފަދައިން ވިދާޅުވެފައެވެ. އެކަލޭގެފާނު ޙަދީޘްފުޅުކުރެއްވިއެވެ. “ތިމަންކަލޭގެފާނު ނަމާދުކުރައްވަނިކޮށް ތިޔަބައިމީހުން ދުށްގޮތަށް ނަމާދުކުރާށެވެ.”\nބާރަވަނަ ރުކުން : ފަހު އައްތަޙިއްޔާތުގައި ނަބިއްޔާ ޞައްލަﷲ ޢަލައިހި ވަސައްލަމަގެ މައްޗަށް ޞަލަވާތްކިޔެވުން\nއެއީ “اللهمّ صلّ على محمد” ކިޔުމެވެ. މިޞަލަވާތުގެ އިތުރަށް މިޔަށްވުރެ ދިގު ޞަލާވާތެއް ކިޔެވުމަކީ ސުންނަތެކެވެ. ޚާއްޞަކޮށް އިބްރާހީމިއްޔަ ޞަލަވާތެވެ.\nތޭރަވަނަ ރުކުން : ރުކުންތައް ތަރުތީބުކުރުން\nނަބިއްޔާ ޞައްލަﷲ ޢަލައިހި ވަސައްލަމަ ނަމާދުކުރައްވާކަމުގައިވަނީ ރުކުންތައް ތަރުތީބުކުރައްވައިގެނެވެ. އަދި އެކަލޭގެފާނު ޙަދީޘްފުޅުކުރެއްވިއެވެ. “ތިމަންކަލޭގެފާނު ނަމާދުކުރައްވަނިކޮށް ތިޔަބައިމީހުން ދުށްގޮތަށް ނަމާދުކުރާށެވެ.” އަދި ނަމާދުކުރަން ނުދަންނަމީހަކަށް ތަރުތީބުން ނަމާދު ކުރާނޭގޮތް ދަސްކޮށްދެއްވުމުގެގޮތުން އެކަލޭގެފާނު ބޭނުންކުރައްވާފައިވަނީ ” ثمّ ” (އެބަހީ: ދެން އޭގެފަހުގައި ) މިލަފުޒެވެ. މިލަފުޒުން ދޭހަކޮށްދެނީ ތަރުތީބުކުރުމެވެ.\nސާދަވަނަ ރުކުން : ސަލާމްދިނުން\nއެކަލޭގެފާނު ޙަދިޘްފުޅުކުރައްވާފައިވެއެވެ. ((وَتَحْلِيلُهَا التَّسْلِيمُ)) މާނައީ: “ނަމާދުން ޙަލާލުވެގަންނަކަމަކީ (އެބަހީ ނަމާދު ނިމޭކަމަކީ) ސަލާމްދިނުމެވެ.” (އަބޫދާވުދު: 61، 618، އިރުވާއުލް ޣަލީލު: 301) ފަހެ، ސަލާމްދިނުން ޝަރުޢުވެގެންވަނީ ނަމާދުން ޙަލާލުވެގަތުމަށްޓަކައެވެ. ނަމާދުން އަވަދިވެވޭނީ ސަލާމް ދިނުމުންނެވެ. އަދި ސަލާމް ދިނުމަކީ ނަމާދުން އަވަދިވީކަމުގެ ޢަލާމާތެކެވެ.\nއޭ ލޮބުވެތި ކިޔުންތެރިޔާއެވެ! ބަޔާންވެދިޔަ ރުކުންތަކުގެ ތެރެއިން ޙަރަމް ބަން ތަކްބީރު ދޫވެއްޖެކަމުގައިވާނަމަ ނަމާދު ބާޠިލުވާނެއެވެ. ޙަރަމް ބަން ތަކްބީރު ފިޔަވައި އެހެން ރުކުނެއް ޤަޞްދުގައި ދޫކޮށްލައިފިކަމުގައިވާނަމަވެސް ނަމާދު ބާޠިލުވާނެއެވެ. ޙަރަމް ބަން ތަކްބީރު ފިޔަވައި އެހެން ރުކުނެއް (ރުކޫޢު ނުވަތަ ސަޖިދަ ފަދަ ރުކުނެއް) ހަނދާންނެތިގެން ދޫވެ، ޖެހިގެންއޮތް ރަކުޢަތުގެ ޤުރުއާން ކިޔަވަން ފެށުމުގެ ކުރިން ހަނދާންވެއްޖެކަމުގައިވާނަމަ، އެ ހަނދާންނެތުނު ރުކުނަކާއި އެރުކުނުގެ ފަހުން ހުރި ރުކުންތައް އަދާކުރާނީއެވެ. ޤުރުއާން ކިޔަވަން ފެށުމަށްފަހު ހަނދާންވެއްޖެކަމުގައިވާނަމަ، ޤުރުއާން ކިޔަވަމުން މިދާ ރަކުޢަތް އެރަކުޢަތުގެ ބަދަލުގައިކޮށް، ފަހުން ކުށު ސަޖިދަ ޖަހާނީއެވެ. ސަލާމް ދިނުމަށްފަހު، ފަހުއައްތަޙިއްޔާތު ނުވަތަ ސަލާމް ދިނުން ކަމުގައިވާނަމަ އަލުން އައްތަޙިއްޔާތުކިޔައި ކުށު ސަޖިދަ ޖަހައި ސަލާމް ދޭނީއެވެ. ފަހުއައްތަޙިއްޔާތު ނުވަތަ ސަލާމް ދިނުން ފިޔަވައި އެހެން ރުކުނެއް (ރުކޫޢު ނުވަތަ ސަޖިދަ ފަދަ ރުކުނެއް) ސަލާމްދިނުމަށްފަހު ގިނަ ވަގުތުތަކެއް ހޭދަނުވަނީސް ހަނދާންވެއްޖެކަމުގައިވާނަމަ، އެރުކުނެއް އެޅުނު ރަކުޢަތުގެ ބަދަލުގައި ފުރިހަމަ ރަކުޢަތެއްކޮށް ކުށު ސަޖިދަ ޖަހާނީއެވެ. ގިނަވަގުތުތަކެއްވެ، ނުވަތަ ވުޟޫ ގެއްލިއްޖެކަމުގައިވާނަމަ އަލުން ނަމާދު އެއްކޮށް ކުރަންޖެހޭނެއެވެ.\nނަމާދާއި ނަމާދުގައި ކިޔާ ތަކެއްޗާއި ކުރާ ޢަމަލުތަކަށްވުރެ މަތިވެރިވެގެންވަނީ ފަހެ ކޮންކަމެއްތޯއެވެ! އަޅަމެން އެންމެނަށް ނަމާދު ޤާއިމްކޮށް، އެނަމާދަށް ރައްކާތެރިވުމުގެ ތައުފީޤް ދެއްވާށި! (ނުނިމޭ)


Mulhi Dhuniyein Taapsee Pannu ah enme kamudhaa manzilakah Dhivehi Raajje!\nމުޅި ދުނިޔޭއިން ތާޕްސީ ޕަންނޫއަށް އެންމެ ކަމުދާ މަންޒިލަކަށް ދިވެހިރާއްޖެ!\nބޮލީވުޑުގައި އަރަމުން އަންނަ ބަތަލާ ތާޕްސީ ޕަންނޫ، މުޅި ދުނިޔެއިން ދަތުރުކުރަން އެންމެ ބޭނުންވާ މަންޒިލަކީ ދިވެހިރާއްޖެ ކަމަށް އޭނާ ބުނެފިއެވެ.\nއުމުރުން 31 އަހަރުގެ ތާޕްސީ އެކަން ހާމަކޮށްފައި މިވަނީ "ކާލީ ޓޭލްސް" ނަމަކަށް ކިޔާ ޔޫޓިއުބް ޗެނަލަކަށް ދިން އިންޓަވިއުއްްގައެވެ. ކާލީ ޓޭލްސްއަކީ ކާއެއްޗެއްސާއި ދަތުރުފަތުރު ކުރުމާއި ގުޅޭ ތަފާތު މައުލޫމާތު ފޯރުކޮށްދެމުން އަންނަ ބައެކެވެ.\nއިންޑިއާއިން އެންމެ ދާން ބޭނުންވަނީ ކޮން ތަނަކަށްތޯ ސުވާލުކުރުމުން އޭނާ ވަނީ، ކެރެލާ ވަރަށް ރީތި ކަމަށާއި އެހެންކަމުން އެތަނަށް ދާހިތްވާ ކަމަށް ބުނެފައެވެ. އަދި އެންމެ ދާން ބޭނުންވާ ބައިނަލްއަގްވާމީ މަންޒިލަކީ ކޮބާތޯ ބުނުމާއެކު "މޯލްޑިވްސް" ކަމަށް އޭނާ ބުންޏެވެ.\nރައްޓެހިންނާއެކު 2013 ވަނަ އަހަރު ތާޕްސީ ރާއްޖެ ޒިޔާރަތް ކުރިއެވެ. އެފަހަރުގެ ދަތުރަށް ފަހު ވެސް އޭނާ ވަނީ ރާއްޖޭގެ ގުދުރަތީ ރީތި ކަމަށް ވަރަށް ބޮޑަށް ހިތް ޖެހިފައިވާ ކަމަށް ބުނެފައެވެ. އަދި އެ ދަތުރަށް ފަހު އިންޑިއާގެ ނޫހަކަށް އޭނާ ވަނީ ރާއްޖެއިން އެންމެ ރީތި ރަށެއް ކަނޑައަޅާނަމަ ކަނޑައަޅާނީ އިރުފުށި ކަމަށް ވެސް ބުނެފައެވެ.\nބޮލީވުޑުގެ ތަރިންގެ މެދުގައި ރާއްޖެއަކީ ވަރަށް މަގްބޫލު މަންޒިލެކެވެ. ކުރިން ބޮލީވުޑުގެ ބަތަލާ ދީޕިކާ ޕަޑުކޯން ބޭރުގެ ނޫހަކަށް ވަނީ އޭނާ އެންމެ ދާން ބޭނުންވާ މަންޒިލަކީ ރާއްޖެ ކަމަށް ބުނެފައެވެ.\nދެހާސް ދިހަ ވަނަ އަހަރު ތެލޫގޫ ފިލްމަކުން ފިލްމީ ދާއިރާއަށް ތައާރަފުވި ތާޕްސީއަކީ ތަމަޅަ އަދި މަލަޔާލަމް ފިލްމުތަކުގައި ވެސް މަސައްކަތްކޮށް ގިނަ ބައެއްގެ ލޯބި ހޯދާފައިވާ ތަރިއެކެވެ. 2013 ވަނަ އަހަރު ބޮލީވުޑުގެ ފިލްމު، ޗަޝްމޭ ބައްދޫރުން ބޮލީވުޑަށް ތައާރަފުވި ތާޕްސީ ވަނީ "ޖުޅްވާ 2" އާއި "ޕިންކް" ގެ އިތުރުން "ބަދްލާ" ގައި ވެސް މަސައްކަތްކޮށްފައެވެ.


PSG ge Brazil ge thari Neymar ge mahcha Rape ge thuhumathu thakeh - AO News PSG ge Brazil ge thari Neymar ge mahcha Rape ge thuhumathu thakeh\nޕީއެސްޖީގެ ބްރެޒިލް ތަރި ނޭމާގެ މައްޗަށް ރޭޕްގެ ތުހުމަތުތަކެއް\nމިދިޔަ މަހު ޕެރިހުގައި ބްރެޒިލް އަންހެނެއް ރޭޕްކުރިކަމުގެ ތުހުމަތު ޕީއެސްޖީގެ ބްރެޒިލް ތަރި ނޭމާގެ މައްޗަށްކޮށް އެ މައްސަލަ ބްރެޒިލްގެ ފުލުހުންނަށް ހުށަހަޅައިފިއެވެ.\nނޭމާގެ މައްޗަށް ތުހުމަތުކުރާ ރޭޕްގެ މައްސަލައެއް ފުލުހުންނަށް ހުށަހަޅާފައިވާއިރު މި މައްސަލައިގެ ތަހުގީގު އަދި ފަށާފައެއް ނުވެއެވެ. މި މައްސަލަ އާއި ގުޅިގެން އެ ގައުމުގެ ފުލުހުންބުނީ އަންހެނަކު ނޭމާ، އޭނާ ޕެރިހުގައި ރޭޕްކޮށްފައިވާ ކަމަށް ބުނެ އެ މައްސަލައާއި ގުޅޭ ލިޔެކިޔުންތައް ހުށަހަޅާފައިވާކަމަށެވެ. އަދި މި މައްސަލަ ބަލަން ފެށުމާއެކު އެ އަންހެންމީހާގެ މެޑިކަލް ޗެކަޕެއްވެސް ހެދޭނެކަމަށް ފުލުހުންވަނީ ބުނެފައެވެ.\nއެ އަންހެން މީހާހުށަހެޅުނު މި މައްސަލައިވާ ގޮތުން ނޭމާއާ އެ އަންހެން މީހާއާ ދިމާވީ އިންސްޓަގްރާމުންނެވެ. އަދި ނޭމާ އެ އަންހެން މީހާ ޕެރިހަށް އައުމަށް ޓިކެޓް ނަގައިދިންކަމަށާއި ދެ މީހުން ބައްދަލުކުރީ ޕެރިހުގައި ހުންނަ ހޮޓެލް ސޮފިޓެލްގައިކަމަށްވަނީ ބުނެފައެވެ. މިދިޔަ މަހު 15 ވަނަ ދުވަހު ނޭމާ އެ އަންހެން މީހާއާ ބައްދަލުކުރަން ހޮޓަލަށް ދިޔައިރު ހުރީ މަސްތުގެ ހާލުގައި ކަމަށާއި ނޭމާ ވަނީ އެ ބައްދަލުވުމުގައި އެ އަންހެން މީހާ ރޭޕްކޮށްފައިކަމަށް އޭނާވަނީ ބުނެފައެވެ. އަދި އޭރު ހާލަތު ހުރި ގޮތުން އެ މައްސަލަ ޕެރިހުގެ ފުލުހުންނަށް ހުށަހަޅާފައިނުވާކަމަށްވެސް އެ އަންހެންމީހާވަނީ ބުނެފައެވެ.\nމި މައްސަލަ ފެންމަތިވުމުން ނޭމާ ބުނެފައިވަނީ ރައްޓެއްސެއްގެ ގޮތުގައި ދެމީހުން ވާހަކަދެއްކި ކަމަށާއި މިއީ އޭނާ ‘މަޅިއެއްގައި’ ބެއްދުމަށް ބަޔަކު ރާވައިގެން ކުރިކަމެއްކަން ފަހުން އެގުނު ކަމަށެވެ. އަދި މިއީ ލިބުނު ރަގަޅު ފިލާވަޅެއްކަމުގައި ނޭމާވަނީ ބުނެފައެވެ.\nނޭމާގެ ބައްޕަ ނޭމާ ޑޮސް ސަންޓޯސް ބުނީ މިއީ ނޭމާގެ އަގުވައްޓާލަން ބަޔަކު ރާވައިގެން ކޮށްފައިވާ ކަމެއްކަމަށެވެ. އަދި ނޭމާ އާއި އެ އަންހެންމީހާ އާއި ދެމެދު ގުޅުންތަކެއް އޮތްނަމަވެސް ފަހުން ނޭމާ އޭނާ އާއި ރުޅިވެފައިވާކަމަށް އޭނާގެ ބައްޕަވަނީ ބުނެފައެވެ. އަދި އެ އަންހެންމީހާއާއި އޭނާގެ ވަކީލް ނޭމާ ބްލެކްމެއިލްކޮށްފައިވާކަމަށާއި ތަހުގީގު ފެށުމުން ނޭމާގެ ފޯނަށް އެ އަންހެން މީހާ ފޮނުވާފައިވާ ވަޓްސަޕް މެސެޖުތައް ވެސް ދައްކާނެ ކަމަށެވެ. މީގެ އިތުރުން އޭނާ ބުނީ މި މައްސަލައިގެ ތަހުގީގު ފެށުމުން ފުރިހަމައަށް އެއްބާރުލުން ދޭނެކަމަށާއި ނޭމާގެ ވަކީލު މިކަމަށް ފުރިހަމައަށް ތައްޔާރުވެފައިވާކަމަށެވެ.\nސަޕޯޓަރަކަށް ހަމަލާދިނުމާ ގުޅިގެން ނޭމާ ސަސްޕެންޑްކޮށްފި\nނޭމާ ދުނިޔޭގެ މޮޅު ކުޅުންތެރިޔާއަށް ވާދަ ކުރާނެ ކުޅުންތެރިއެއް:ލުކާކޫ


Muslimun merikamah Myanmar sifain enme fahun ebbasvejje | Mihaaru\nއޮގަސްޓް މަހު ރަކީން ސްޓޭޓުގައި ހިންގި ހަމަނުޖެހުންތަކުގައި ބައެއް އަވަށްތަކުގައި ވަނީ ހުޅުޖަހާފައި. --ފޮޓޯ:އޭއެފްޕީ\nމުސްލިމުން މެރިކަމަށް މިއަންމާ ސިފައިން އެންމެ ފަހުން އެއްބަސްވެއްޖެ\n11 ޖެނުއަރީ 2018 - 10:413comments\nސިފައިން ބުނީ ތަހުގީގުން އެނގުނު ގޮތުގައި މައުންގްޑޯއާ ކައިރީގައިވާ ޑިން އަވަށުގައި ރޮހިންޖާ މުސްލިމުންގެ 10 މީހުން މެރުމުގައި ސިފައިންގެ ހަތަރު މީހުން ބައިވެރިވެފައިވާ ކަމަށެވެ. މިގޮތުން މިއަންމާ ސިފައިން ރޮހިންޖާ މުސްލިމުންނަށް މުޚާތަބް ކުރާ "ބެންގާލީ ޓެރަރިސްޓް" އިން މެރުމުގައި އަވަށްތަކުގެ މީހުންނަށް ސިފައިން އެހީތެރިވެފައިވާ ކަމަށް އަސްކަރިއްޔާގެ ބަޔާނުގައި ބުނެފައިވެ އެވެ. ތަހުގީގު ރިޕޯޓް އާއްމުކޮށްފައި ވަނީ މިއަންމާ ސިފައިންގެ ވެރިޔާގެ ފޭސްބުކް ޕޭޖުގަ އެވެ. މުސްލިމުންނާ ދެކޮޅަށް ސިފައިން ޖަރީމާ ހިންގާފައި ވަނީ ސެޕްޓެމްބަރު2ވަނަ ދުވަހު ކަމަށް ބުނެފައިވެ އެވެ.\nމިއަންމާ ސިފައިންގެ މައްޗަށް ވަނީ ނަސްލެއް ނެތިކޮށްލަން އުޅުނު ކަމަށް އދ. އިން ތުހުމަތުކޮށްފަ އެވެ.\nމިދިޔަ އަހަރުގެ އޮގަސްޓް މަހު ފަހުކޮޅު ރަކީންގައި ހަމަނުޖެހުން ހިންގަން ފެށި ފަހުން މިއަންމާ ދޫކޮށް ބަންގްލަދޭޝް އަށް ދިޔަ ރޮހިންޖާ ރެފިއުޖީންގެ އަދަދު 650،000 އަށް އަރަ އެވެ. ބަންގްލަދޭޝް އަށް ދިޔަ ރެފިއުޖީން ވަނީ އެ މީހުންގެ އާއިލާތަކުގެ މީހުން ރޭޕްކޮށް، މަރާ، އަވަށްތަކުގައި ހުޅުޖަހާފައިވާ ކަމަށް ބުނެފަ އެވެ. ރެފިއުޖީން ބުނެފައި ވަނީ ރަކީންގައި ޖަރީމާތައް ހިންގާފައި ވަނީ ސިފައިންނާއި ބުޑިސްޓުން ގުޅިގެން ކަމަށެވެ.\nރަކީންގައި ހިންގާފައިވާ އަނިޔާވެރި އަމަލުތައް ބެލުމަށް އެ ސްޓޭޓަށް ނޫސްވެރިންނާއި ބައިނަލްއަގުވާމީ އިންވެސްޓިގޭޓަރުން ވަނުމުގެ ހުއްދަ މިއަންމާ ސަރުކާރުން ދީފައެއް ނުވެ އެވެ.\nރަކީންގައި މުސްލިމުން މެރި ކަމަށް މިއަންމާ ސިފައިން ބުނުމަކީ ވަރަށް ނުކުރާ ކަމެކެވެ. މިދިޔަ ނޮވެމްބަރު މަހު ވެސް ސިފައިން ވަނީ ރޮހިންޖާ މުސްލިމުންނާ ދެކޮޅަށް އަނިޔާވެރި އެއްވެސް އަމަލެއް ނުހިންގާ ކަމަށް ބުނެފަ އެވެ.\nއިތުރު ލިޔުންތައް މުސްލިމުން މިއަންމާ ރޮހިންޖާ


Corruption ge amaluthah huhtuvan thin baaruge ehee beynunvey: ACC\nކޮރަޕްޝަންގެ އަމަލުތައް ހުއްޓުވަން ތިން ބާރުގެ އެހީ ބޭނުންވޭ: އޭސީސީ\n26 ނޮވެންބަރ 2020 - 17:12:56\nކޮރަޕްޝަންގެ އަމަލުތައް ހުއްޓުވަން ދައުލަތުގެ ތިން ބާރުގެ އެހީ ބޭނުންވާ ކަމަށް އެންޓި ކޮރަޕްޝަން ކޮމިޝަން (އޭސީސީ) އިން ބުނެފި އެވެ.\nއޭސީސީގެ 2020 އިން 2024 އަށް އެކުލަވާލި ސްޓްރެޓީޖިކް އެކްޝަން ޕްލޭން އިފްތިތާހުކުރުމަށް ބޭއްވި ރަސްމިއްޔާތުގައި އޭސީސީގެ ރައީސް މަރިޔަމް ޝިއުނާ ވިދާޅުވީ އެ ޕްލޭން އެކުލަވާލާފައި ވަނީ ވަށާއިޖެހޭ މޮނިޓަރިން އެންޑް އިވެލުއޭޝަން ނުވަތަ ތަންފީޒު ކުރެވޭ ގޮތް ބެލޭ އަދި ނަތީޖާ ވަޒަންކުރެވޭނެ ނިޒާމަކާއެކު ކަމަށެވެ.\nޝިއުނާ ވިދާޅުވީ އެ ޕްލޭނަކީ ގާނޫނީ ގޮތުން އޭސީސީއާ ހަވާލުވެފައިވާ މަސްއޫލިއްޔަތުގެ ފުރިހަމައަށް އަދާކުރުމަށް ހުޅުވިގެންދާ ވަރަށް މުހިއްމު މަގެއް ކަމަށެވެ. އަދި ދައުލަތުގެ ނަޒާހާތްތެރިކަން ކުރިއެރުވުމާއި މުޖުތަމައަކީ ކޮރަޕްޝަންގެ އަމަލުތަކުން ސަލާމަތްވެފައިވާ ނަޒާހަތްތެރި މުޖުތަމައަށް ހެދުމަށް އޭސީސީން ދެކެމުންދާ ތަސައްވަރަށް ވާސިލްވާން އެހީވެދޭނެ ހަތިޔާރެއްގެ ގޮތުގައި ޝިއުނާ ވަނީ އެ ޕްލޭން ސިފަކުރައްވާފަ އެވެ.\nޝިއުނާ ވިދާޅުވީ އެ ޕްލޭނަކީ އޭސީސީގެ މަގްސަދު ހާސިލުކުރުމަށް ލިބިގެންދާ އިތުރު ފުރުސަތެއް ކަމަށެވެ. އެގޮތުން ކޮރަޕްޝަން ހުއްޓުވުމަކީ ހަމައެކަނި އޭސީީސީއަށް ކުރެވޭނެ މަަސައްކަތެއް ނޫންކަން ފާހަގަކުރައްވާ ވިދާޅުވީ ދައުލަތުގެ ތިން ބާރުގެ ފުރިހަމަ އެއްބާރުލުމާއި އިތުބާރާއި އެހީއާއެކު އާންމުންގެ އެއްބާރުލުން ވެސް އެމަގަށް ވާސިލުވުމަށް އޭސީސީން ބޭނުންވާ ކަމަށެވެ.\nއޭސީސީން ބުނި ގޮތުގައި އެ ޕްލޭން އެކުލަވާލުމުގައި ކަމާބެހޭ މުއައްސަސާތަކާއި މަދަނީ ޖަމިއްޔާ ޖަމާއަތްތަކުގެ ހިޔާލާއި މަޝްވަރާ ހޯދާފައިވެ އެވެ. އަދި ބައިނަލްއަގްވާމީ މިންގަނޑުތަކާއި، ރާއްޖޭގެ ގާނޫނީ އޮނިގަނޑާއި، ކޮމިޝަނުގެ މުވައްޒަފުންގެ ތަޖުރިބާގެ އަލީގައި ކޮމިޝަނުގެ މަސައްކަތްތަކުގައި މިހާރު ހުރި ގޮންޖެހުންތައް ހައްލު ކުރުމަށްޓަކައި ކޮމިޝަނުން އަމަލުކުރަމުންދާ އުސޫލުތަކަށް ގެންނަންޖެހޭ ބަދަލުތައް ގެނައުމާއި، ކޮމިޝަނަށް ހުށަހެޅޭ މައްސަލަތަކަކީ އެކަށީގެންވާ މުއްދަތެއްގެ ތެރޭގައި ނިންމާނެ މައްސަލަތަކެއްގެ ގޮތުގައި ހެދުމަށް ކޮމިޝަނުގެ މަސައްކަތްތަކަށް ގެންނަންޖެހޭ ބަދަލުތަކާ ގުޅޭ ހަރަކާތްތައް ހިމެނޭނެ ކަމަށް ބުނެ އެވެ. އެގޮތުން ޕްލޭންގައި ހިމަނާފައިވާ ހަރަކާތްތައް އަމާޒުކުރެވޭނީ އިސްކަންދޭ މައިގަނޑު ހަތަރު ދާއިރާއެއްގެ މައްޗަށްކަން ފާހަގަކުރެ އެވެ.\nކޮރަފްޝަންގެ ހުރިހާ މައްސަލައެއް ސަރުކާރުން ބަލާނެ: މަބްރޫކް\nދިއްދޫ ފްލެޓް ކަރަޕްޝަން: ދައުވާ ކުރަން ފޮނުވައިފި!\nޝިޔާމްގެ ކަރަޕްޝަން މައްސަލައެއް ޕީޖީ އަށް!\nކޮރަޕްޝަނުގެ މައްސަލަތައް ތަހުގީގުކުރަން ދަތިވީ މައުލޫމާތު ނުލިބިގެން: އައްސަދު\n100 އަށް ވުރެ ގިނަ ޑޮކްޓަރުން ރާއްޖެއަށް ގެންނަނީ\nމަސްކިރޭނެ ގޮތެއް ހަދައިދޭން އެދުމުން ރައީސްގެ ޖަވާބު!\nވެކްސިން ޖެހި މީހުންގެ އަދަދު ލައްކައަކަށް!\nކޮވިޑް-19: އަދަދުތަށް ދަށެއް ނުވޭ!


Deepika Ge Faraathun Salman Ah Kaiveneege Hushahelhumeh Libun Kan Engeytha? - Vaguthu\nބޮލީވުޑުގެ ސްޕަރސްޓަރ ސަލްމާން ޚާނަކީ އުމުރުން 55 އަހަރު ފުރުނުއިރުވެސް ހުސްހަށި ބަޔަށް ހުރި ފިރިހެނެކެވެ. ސަލްމާނަށް އެތައް ބައެއްގެ ފަރާތުން ވެސް ކައިވެނީގެ ހުށަހެޅުންތައް ލިބެމުން ދިޔަ ނަމަވެސް ސަލްމާން ދަނީ ކައިވެންޏަށް ނޫނެކޭ ބުނަމުންނެވެ.\nސަލްމާނަށް ކައިވެނީގެ ހުށަހެޅުންތައް ހުށަހެޅި މީހުންގެ ތެރެއިން އެކަކީ ބޮލީވުޑުގެ ބަތަލާ ދީޕިކާ ޕާޑުކޯންއެވެ. 2015 ވަނަ އަހަރު ބިގްބޮސް ރިއަލިޓީ ޝޯގައި ދީޕިކާ ވަނީ ސަލްމާނަށް ކައިވެނީގެ ހުށަހެޅުން ހުށަހަޅާފައެވެ.\n2015 ވަނަ އަަހަރު ދީޕިކާ ކުޅުނު ފިލުމު ''ތަމާޝާ'' ގެ ޕްރޮމޯޝަންގައި ސަލްމާން ޚާަންގެ ބިގްބޮސް ޝޯގައި ބައިވެރިވެ ދީޕިކާ ވަނީ ސަލްމާނަށް ސަޕްރައިޒެއް ދީފައެވެ.\nމަލެއް ހިފައިގެން ކަކޫ މައްޗަށް ތިރިވެ، ސަލްމާންއާއި ކައިވެނި ކުރަން ބޭނުންވާ ކަމަށާއި ދީޕިކާއާއި ކައިވެނި ކޮށްފާނަންތޯ ދީޕިކާ ވަނީ އަހާަފައެވެ. ދީޕިކާގެ މި ހަރަކާތުން ސަލްމާން ފެށީ ހޭށެއެވެ.\nއަދި ދީޕިކާއަށް ޖަވާބުދެމުން ސަލްމާން ބުނެފައިވަނީ ކޮންމެ މީހަކު އޭނާއަށް ކައިވެނީގެ ހުށަހެޅުން ހުށަހެޅި ނަމަވެސް އޭނާ އެކަން ގަބޫލު ނުކުރާނެ ކަމަށާއި ކައިވެނި ނުކުރާނެ ކަމަށެވެ.\nދީޕިކާއާއި ސަލްމާން ޚާން މިހާތަނަށް އެކުގައި އެއްވެސް ފިލުމެއް ކުޅެފައި ނުވެއެވެ. އެހެންކަމުން މިއީ އެކުގައި ފެނިދާނެ ކަމަށް ބެލެވޭ އޮންސްކްރީން ދެ ބައިވެރިންނެވެ. އަދި އެކުގައި ފެނުމަށް ގިނަ ބަޔަކު ކެތްތެރިކަމެއް ނެތި އިންތިޒާރު ކުރާ ދެ ފަންނާނުންނެވެ.\nނަމަވެސް ދީޕިކާ ވަނީ ސަލްމާން ޚާން ކުޅުނު ފިލުމެއް ކަމަށްވާ ''މެއި އޮރް މިސިސް ކަންނާ'' ފިލުމުގައި ހާއްސަ ފެނިލުމަކުން ފެނިފައެވެ.\nޖޫން 8, 2021 15:53\nސާބަހޭ ދެން ސަމާސާއަކަށް ބުނާ ވާހަކަވެސް އެއީ ބޮޑުވާހަކައކަށް ހަދައިގެން ދައްކަންޖެހޭތަ


Meehaku dheke Rulhi ayas gaumu Halaaku Kohgen Nuvaane- shareef\nމީހަކުދެކެ ރުޅިއަޔަސް ޤައުމު ހަލާކުކޮށްގެން ނުވާނެ ...\nވެމްކޯގެ ބިލްތަކަށް ހައިއެނާޖީ އަދި ފިނި ...\nމީހަކުދެކެ ރުޅިއަޔަސް ޤައުމު ހަލާކުކޮށްގެން ނުވާނެ – މެމްބަރު ޝަރީފު\nby vomadmin March 1, 2018\nމީހަކުދެކެ ކިތަންމެ ރުޅިއަޔަސް ޤައުމު ހަލާކުކޮށްގެން ނުވާނެކަމަށް ރައްޔިތުންގެ މަޖިލީހުގެ މަރަދޫ ދާއިރާގެ މެމްބަރު އިބްރާހިމް ޝަރީފު (މަވޯޓާ) ވިދާޅުވެއްޖެއެވެ.\nއުތުރު ކޮރެއާގެ ތެޔޮ ޓޭންކަރަކާއި ރާއްޖޭގެ ތެޔޮ ޓޭންކަރަކުން ކަނޑުމަތީގައި މަނާ މުއާމަލާތްތަކެއް ކުރަނިކޮށް ފެނިއްޖެ ކަމަށް ޖަޕާންގެ ފޮރިން މިނިސްޓްރީން ބުނެފައިވާ މައްސަލައިގައި އެބޯޓަކީ ޓްރާންސްޕޯޓް އޮތޯރިޓީގައި އެއްވެސް ތާރީޚެއްގައި ރަޖިސްޓްރީކޮށްފައިވާ ބޯޓެއް ނޫންކަމަށް ބުނެ ސަރުކާރުން ދައްކަމުންދާ ވާހަކައަށް ތާޢީދުކޮށް ޝަރީފު ކޮށްފައިވާ ޓުވީޓެއްގައި ބުނެފައިވަނީ ޤައުމުގެ ދިދަ ޖަހައިގެން ކޮންމެ ބަޔަކަށްވެސް ވަގަށް އުޅެވިދާނެކަމަށެވެ. އަދި ވަގު ވިޔަފާރި ކުރަން އުޅޭކަން އެނގިހުރެ އެބޯޓު ޖަޕާނު ސަރުކާރުން ނުހުއްޓުވީ ކީއްވެތޯ ޝަރީފު ވަނީ ސުވާލު އުފައްދަވާފައެވެ.\nމިކަމަށް ރައްދުދެއްވާ އިނގިރޭސިވިލާތުގައި ކުރިން ހުންނެވި ދިވެހި ސަފީރު ޑރ.ފަރަހަނާޒް ފައިސަލް ކުރެއްވި ޓުވީޓަކަށް ރައްދު ދެއްވަމުން ޝަރީފު އިތުރަށް ވިދާޅުވީ މީހަކު ދެކެ ކިތަންމެ ރުޅިއަޔަސް ޤައުމު ހަލާލުކޮށްގެން ނުވާނެކަމަށެވެ.\nޝަރީފުގެ މިވާހަކަތަކާ ގުޅިގެން އޭނާ މިހާރު ހުންނެވި އެމްޑީޕީ ދޫކޮށް ޕީޕީއެމްއާ ގުޅުމުގެ ވިސްނުންފުޅެއް ހުންނެވީތޯ މީޑިއާގައި ސުވާލު އުފެއްދުމުން ޝަރީފު ވިދާޅުވީ ޕާޓީ ބަދަލުކުރުމުގެ ވިސްނުންފުޅެއް ނުގެންގުޅޭކަމަށެވެ. އަދި ކަމެއްގެ ރަނގަޅު ގޮތާއިމެދު އަމިއްލަ ޚިޔާލު ފާޅުކުރުމަކީ ޕާޓީ ބަދަލުކުރަން އުޅޭކަމުގެ އިޝާރާތެއް ނޫންކަމަށްވެސް ޝަރީފު ވިދާޅުވިއެވެ.\nއިދިކޮޅު ފަރާތްތަކާއެކު މަސައްކަތްކުރަމުންދާ އިސް ގިނަ ފަރާތްތަކެއް މިފަދަ މައްސަލަތަކުގައި ޚިޔާލު ތަފާތުވާކަން ފާހަގަކޮށްލެވެއެވެ. އެގޮތުން ސަރުކާރުން ޤައުމީ މަޞްލަޙަތު އިސްކޮށް ކުރާ ކަންކަމުގައި އެއްބާރުލުން ދިނުމަށް އެމްޑީޕީގެ ލީޑަރޝިޕްގައި ހިމެނޭ ގިނަ ފަރާތްތަކެއްވެސް ގޮވާލައްވަމުން އާދެއެވެ.\nއުތުރު ކޮރެއާއިން ފެނުނު ބޯޓާ ގުޅިގެންވެސް އިދިކޮޅު ފަރާތްތަކުން ވަނީ ޙަޤީޤަތް އޮޅުވާލަން މަސައްކަތްކޮށްފައެވެ. ހަމައެއާއެކު އެފަދަ ވިޔަފާރިއެއް ކުރައްވާ ތިމަރަފުށީ ދާއިރާގެ ކުރީގެ މެމްބަރު މުސްތަފާއަށްވެސް މިމައްސަލައިގައި އިނގިލި ދިއްކުރަމުން އަންނައިރު ބައެއް ފަރާތްތަކުން ވިދާޅުވަނީ އެބޯޓަކީ މުސްތަފާގެ ބޯޓަކަށް ވެދާނެކަމަށެވެ.\nފޭދޫ އެކްސިޑެންޓުގައި އަނިޔާވި މީހާ މާލެ ފޮނުވާލަނީ\nއައްޑޫ ފިޝަރީޒް ކޮމްޕްލެކްސް އެހެންތަނަކަށް ބަދަލުކުރުމުގެ ވިސްނުމެއް ނުގެންގެޅޭމަކަށް ފިޝަރިޒް މިނިސްޓަރ ޒަހާ ވަޙީދު ވިދާޅުވެއްޖެއެވެ. ޒަހާ ވަހީދު ...\nvomadmin January 26, 2019\nގއ. ހަގެވިއްލާ ކައިރިން ބޯޓެއް ފަރަށް އަރައިފި\nގއ.ހަގެވިއްލާ ކިޔާ ފަޅުރަށެއް ކައިރީ އޮންނަ ފަރަކަށް ބޯޓެއް އަރައިގެން އެމް.އެން.ޑީ.އެފްގެ ސަދަރން އޭރިއާ ކޯސްޓް ގާޑް ސްކޮޑުން ...


މާބަނޑު ދުވަސްވަރު ރޭކުރުން. | މާބަނޑުދުވަސްވަރު | މަންމާއިދަރިފުޅު | ޞިއްޙަތު\nBack ކަވާސާ ޞިއްޙަތު ޞިއްޙަތުގެ ބައިތައް މަންމާއިދަރިފުޅު މާބަނޑުދުވަސްވަރު މާބަނޑު ދުވަސްވަރު ރޭކުރުން.\n* މާބަނޑު ދުވަސްވރު ޖިންސީގުޅުން ހިންގިދާނެތަ؟\n* މާބަނޑު ދުވަސްވަރު ޖިންސީ ގުޅުން ހިންގުމުން ޖިންސީ ލައްޒަތު ލިބޭނެތަ؟\n* މާބަނޑު ދުވަސްވަރު ޖިންސީ ގުޅުން ހިންގާހިތް ނުވުމަކީ ޠަބީޢީ ކަމެއްތަ؟\n* ބަލިވެއިނުމުން ޖިންސީ ގުޅުން ހިންގުމުގައި ފިރިމީހާއަށް ބަދަލުތަކެއް އަތުވެދާނެތަ؟\nމާބަނޑު ދުވަސްވރު ޖިންސީގުޅުން ހިންގިދާނެތަ؟\nއާއެކެވެ. ބަލިވެއިނުން ޠަބީޢީކޮށް ބަލިވެއިންނަމަ ވިހަންވަންދެންވެސް ޖިންސީ ގުޅުން ހިންގުމަކީ މައްސަލައެއް ނޫނެވެ. ވުމާއެކު ޖިންސީ ގުޅުން ހިންގުމުގެ ކުރިން ޑޮކުޓަރަށް ދައްކައިގެން ބަލިވެއިނީ ޠަބީޢީކޮށްތޯ ބަލާށެވެ. ނުވަތަ ބަލިވެއިނުމުން ޖިންސީގުޅުން ހިންގުމަށް ހުރަސްއެޅޭފަދަ ކަމެއް ނެތްކަން ޔަގީންކުރާށެވެ. ރަހިމުގެ ކަރު ކުރުވުމާއި ފުޅާވުމާއި، ކުރިން ފަހަރެއްގައި ދުވަސް ނުފުރައި ވިހައިފައި ވުމާއި، ކުރިމަތި ފަރާތުން ފެން ނުވަތަ ލޭފެއިބުމާއި، މަސްއުފެދެންވާ ތަނުނޫން ތަނެއްގައި މަސް އުފެދިފައިވުމާއި އަދި ކުރިން ފަހަރެއްގައި ބައިގެން ގޮސްފައި ވުމަކީ މާބަނޑު ދުވަސްވަރު ޖިންސީގުޅުން ހިންގުން ރަނަގަޅުނޫން ބައެއް ހާލަތްތަކެވެ.\nނަމަވެސް މިއިން ކަމެއް ދިމާނުވާނަމ ނުވަތަ ޠަބީޢީކޮށް ބަލިވެއިންނަމަ ޖިންސީ ގުޅުން ހިންގުމަކީ ބަނޑުގައިވާ ދަރިފުޅަށް މިކަމުން އެއްވެސް ގެއްލުމެއް ވާނެކަމެއް ނޫނެވެ. އަދި ކިއެއްތަ ޖިންސީ ގުޅުން ހިންގާއިރު ފިރިމީހާ މަތީގައިއޮތަސް ދަރިފުޅަކަށް ގެއްލުމެއް ނުވާނެއެވެ. ރަހިމުގެ ކަރުގައި އުފެދިފައި އިންނަ ލޮދި އޮލަގަނޑަކުން ޖިންސީ ގުޅުމުގެ ޒަރީއާއިން އަރާ ބައެއް ބަލިތަކުން ނުވަތަ އިންފެކުޝަންތަކުން ދަރިފުޅު ހިމާޔަތްކޮށްދިނުމުގައި އެހީތެރިވެދޭނެއެވެ. ހަމައެފަދައިން ދަރިފުޅުގެ ވަށައިގެން ލެވިފައިވާ އެމްނިއޮޓިކު ދުލީގެ އެތެރޭގައި ހުންނަ އެމްނިއޮޓިކު ފެނުންނާއި ރަހިމުގެ ވަރުގަދަ މަސްތަކުންވެސް ދަރިފުޅު ހިމާޔަތް ކޮށްދޭނެއެވެ. ނަމަވެސް ޖިންސީގުޅުން ހިންގައި ނިމުމުން ދަރިފުޅުގެ ހަރަކާތްތައް އިތުރުވުމަކީ ވެދާނެ ކަމެކެވެ. މިހެންވަނީ ޖިންސީ ގުޅުން ހިންގުމުން މައިމީހާގެ ހިތުގެ ހިގުން އަވަސްވާތީއެވެ. ދަރިފުޅަށް ތަދުވާތީ ނުވަތަ ހިގަމުންދިޔަ ކަންތައް އެނގޭތީކީނޫނެވެ.\nމާބަނޑު ދުވަސްވަރު ޖިންސީ ގުޅުން ހިންގުމުން ޖިންސީ ލައްޒަތު ލިބޭނެތަ؟\nބައެއް އަންހެނުންނަށް ޖިންސީ ލައްޒަތު ލިބޭވަރު އިތުރުވެސް ވެއެވެ. ނަމަވެސް އަނެއްބައި އަންހެނުންނަށް މިހެން ނުވެދާނެއެވެ. އަދި ކިއެއްތަ އުދަގޫވެސް ވެދާނެއެވެ. ބަލިވެއިނުމުން ދަށްބަނޑާއި އުބަގަނޑު އަދި ކުރިމަތިފަރާތުގައި ލޭހިގާ މިންވަރު ވަރަށް ބޮޑުތަން އިތުރުވެގެން ދެއެވެ. މިހެން ވުމުގެ ސަބަބުން ޖިންސީ ގުނަވަންތައް ކުރިން ހުރިވަރަށް ވުރެ ބޮޑުވާގޮތް ވެއެވެ. ނަތީޖާއެއްގެ ގޮތުން ބައެއް އަންހެނުންނަށް މިދުވަސްވަރު ޖިންސީ ގުޅުން ހިންގާ އިރު ޖިންސީ އަރާމު ނުވަތަ ލައްޒަތު އިތުރުވެއެވެ. ނަމަވެސް އަނެއްބައި އަންހެނުންނަށް މިގޮތަށް ޖިންސީ ގުނަވަންތައް ބޮޑުވުމުން ބަރުހެލިކަމުގެ އިހުސާސް ބޮޑުވެ އުދަގޫވެއެވެ. އަދި ޖިންސީ ގުލުން ހިންގައި ނިމުމުން ވަރުބަލިވެ ފުރިފައިހުންނަހެން ހީވާގޮތް ވެއެވެ. އަދި ބައެއް އަންހެނުން މާބނަޑު ދުވަސްވަރު ޖިންސީ ގުޅުން ހިންގާއިރު އަދި ޖިންސީ ގުޅުން ހިންގައި ނިމުމަށްފަހުވެސް ބަނޑުގައި ރިއްސާގޮތްވެސް މެދުވެރިވެއެވެ. އަދި ބަލިވެއިނުމުން އުރަމަތި ބޮޑުވެ ރިއްސުން ގިނަވާތީ ޖިންސީ ގުޅުން ހިންގާއިރު އުރަމަތީގައި ހިފައި ހެދުމުން އުރަމައްޗަށްވާ ތަދުބޮޑު ވުމަކީވެސް ބައެއް އަންހެނުންނަށް ދިމާވާ ކަމެކެވެ.\nބަލިވެއިނުމުން ކުރިމަތިފަރާތުގައި އުފެދޭ ތެތްކަން އިތުރުވެއެވެ. މިއީވެސް ބައެއް އަންހެނުންނަށް ޖިންސީގުޅުން ހިންގާއިރު އިތުރަށް އަރާމުވާ އެއްކަމެކެވެ. ނަމަވެސް ބައެއް އަންހެނުންނަށް މިކަމުންވެސް އުދަގޫވެދާނެއެވެ. ޖިންސީ ގުޅުން ހިންގުމަށްފަހު މާކުރު މުއްދަތެއްގައި ކުރިމަތިފަރާތުން ފައިބާ ދިޔާއެއްޗިއްސަށް ނުވަތަ ތެތްކަމަށް ބަދަލު އަންނަ ނަމަ ޑޮކުޓަރަށް ދައްކާށެވެ. ހާއްސަކޮށް ކުރިން ފައިބާވަރަށް ވުރެ ގިނައިން ފެއިބުމާއި ކުލަ ރީދޫކުލަޔަކަށް ބަދަލުވާނަމަ އަދި ވަސް ނުބައިވާނަމަ ޑޮކުޓަރަށް ދައްކާށެވެ. ފަހަރުގައި މިއީ ޖިންސީ ގުޅުން ހިންގުމުން ކުރިމަތި ފަރާތައް ނުވަތަ ކުޑަކަމުދާ ނިޒާމަށް ޖެހުނު ބައްޔެއް ނުވަތަ އިންފެކުޝަނެއްގެ އަލާމާތަކަށް ވެދާނެއެވެ. ނުވަތަ ފެންދުލި ފަޅައިގެން ދިއުމުގެ ނަތީޖާ ކަމުގައިވެސް ވެދާނެއެވެ. ފެންދުލި ފަޅައިގެންދާ ކޮންމެ ފަހަރަކު ރާސްލާފައި ފެންތަކެއް ނުފައިބާނެއެވެ. އާއްމުގޮތެއްގައި ފެންދުލި ފަޅައިގެން ދިއުމުން ފެންފައިބާނީ ފެން ލީކުވާ ކަހަލަ ގޮތަކަށެވެ.\nމާބަނޑު ދުވަސްވަރު ޖިންސީ ގުޅުން ހިންގާހިތް ނުވުމަކީ ޠަބީޢީ ކަމެއްތަ؟\nމިއީ ބައެއް މާބަނޑު މީހުންނަށް ދިމާވާ ޠަބީޢީ ކަމެކެވެ. މިހެންވަނީ ބަލިވެ އިނުމުން ހަށިގަނޑަށް ބޮޑެތި ބަދަލުތަކުގެ ސަބަބުންނެވެ. ނަމަވެސް ވަރަށް ގިނަ އަންހެނުން ބަލިވެ އިނުމުން ޖިންސީ ގުޅުން ހިންގާހިތް އިތުރުވެގެންދެއެވެ. ޖންސީ ގުޅުން ހިންގާ ހިތް ނުވަނީ ގިނަފަހަރު ބަލިވެއިނުމުން އިހުސާސް ކުރެވޭ ވަރުބަލިކަމުގެ ސަބަބުންނާއި މޭނުބައިކޮށް ހޮޑުލަވާތީ ލޯބިކުރަން ދަތިވާތީއެވެ. ހާއްސަކޮށް ބަނޑަށް ފުރަތަމަ3މަހުގައެވެ. ބަލިވެއިނުމުން ޖިންސީ ގުޅުން ހިންގާހިތް ނުވާ ވަރަށް ގިނަ މާބަނޑު މީހުން ފުރަތަމަ ތިންމަސް ނިމުމަށްފަހު ޖިންސީގުޅުން ހިންގާހިތްބޮޑުވެގެންދެއެވެ. ނަމަވެސް އަނެއްކާވެސް ފަހު ތިންމަހު ޖިންސީ ގުޅުން ހިންގުމާއި ދުރުވާގޮތް ވެއެވެ. އެއީ ވަރުބަލިވުމާއި ވިހެއުމުގެ އިހުސާސްތަކާއި ބޮޑުވެފުއްޕައިފައިވާ ބަނޑުގެ ސަބަބުން އުދަގޫކަން އިހުސާސް ކުރެވޭތީއެވެ.\nބަލިވެއިނުމުން ޖިންސީ ގުޅުން ހިންގުމުގައި ފިރިމީހާއަށް ބަދަލުތަކެއް އަތުވެދާނެތަ؟\nގިނަފިރިންނަށް އަނބިމީހާ ބަލިވެއިނުމުން ޖިންސީ ގުޅުން ހިންގުމުގައި އެއްވެސް ބަދަލެއް ނާއްނާނެއެވެ. ނަމަވެސް އަނެއްބައި ފިރިންނަށް ވަރަށް ބޮޑަށް ބަދަލު އާދެއެވެ. އާއްމުގޮތެއްގައި މިކަން ބިނާވެގެންވަނީ މާބަނޑުމީހާގެ ސިއްހީ ހާލަތަށާއި ބަނޑުގައިވާ ދަރިފުޅުގެ ސިއްހީ ހާލަތުގެ މައްޗަށެވެ. މީގެ އިތުރުން ބައެއް ފިރިންނަށް ޖންސީ ގުޅުން ހިންގުމުން ބަނޑުގައިވާ ދަރިފުޅަށް ގެއްލުމެއް ވެދާނެ ކަމަށް އިހުސާސް ކުރެވޭތީވެސް ޖިންސީ ގުޅުން ހިނގުމާއި ދުރުވެއެވެ. ހަމައެފަދައިން ބައެއް ފިރިންނަށް އަނބިމީހާގެ ބަނޑުގައި ކުޑަދަރިފުޅު ވަނިކޮށް ޖިންސީ ގުޅުން ހިންގުމަކީ ގަބޫލު ކުރަން ދަތި ކަމަކަށްވެސް ވެއެވެ.


ދުނިޔޭގައި ވެސް އޭލިއަން ދުނިޔެ އެއް އެބައޮތް\nJanuary 12, 2019 07:14:58\nދުވަހަކުވެސް ހިތައް އެރިތަ އޭލިއަން ދުނިޔެއެއް އޮންނާނީ ކިހިނެތް ބާއޭ؟ އެހެންވިއްޔާ ވާނެ ޔަމަނުގެ ސުގުތްރާއަށް ދާން. އެ ތަނަކީ މި ދުނިޔޭގައި އޭލިއަނުންގެ ތަނަކާއި އެންމެ ވައްތަރު ވާނެ އެއް ތަނެވެ.\n"ސުގުތްރާ އާޗިޕެލަގޯ" ގެ ތެރޭގައި ހަތަރު ރަށް ހިމެނޭ އިރު އެއިން އެންމެ ބޮޑު ރަށަކީ ސުގުތްރާއެވެ. އަދި އެންމެ ތަފާތު ރަށަކީ ވެސް ހަމަ އެއީއެވެ.\nެސުގުތްރާ އަކީ ދުނިޔޭގެ އެހެން ހިސާބުތަކާ މުޅިން ތަފާތު ތަނެކޭ ބުނެވެނީ ސަބަބެއް ނެތިއެއް ނޫނެވެ. އެ ތަނުގައިވާ ގަސްގަހާގެއްސަކީ އެހެން ސަރަހައްދަކުން ފެންނަން ނުހުންނާނެ އަދި އެހާމެ ފުރިހަމައަށް ހެދި ބޮޑު ވެފައިވާ ދިރުންތަކެކެވެ.\nއެތަނުގައި ޑެޒާޓް ރޯސް ކިޔާ ގަސްތަކެއް ހެދިފައި ވެއެވެ. އެ ގަސްތަކަކީ ހަނަފަސް ހިސާބުގައި ހެދޭ، ފިޔާތޮށި ކުލައިގެ މަލެއް އަޅާ ގަސްތަކެކެވެ. މި ގަސްތަކުގެ އެންމެ ހާއްސަ ކަމަކީ އެ ގަސްތަކުގެ ފަލަ ގަސްގަނޑުގައި ފެން ރައްކާ ކުރެވިފައި ހުންނަ ކަމެވެ.\n"އެންޑޭންޖާޑް" ނުވަތަ ނެތެމުންދާ ޖަނަވާރުތަކާއި ގަސްގަހާގެހި ގިނަ އަދަދަކަށް އެތަނުގައި ވާއިރު، ދުނިޔޭގެ އެހެން ދިމާލެއްގައި ނޫޅޭ ދޫނި ވެސް ސުގުތްރާ އިން ވަނީ ފެނިފައެވެ.\n"ޑްރަކޭނާ ސިނަބާރ" ނުވަތަ "ޑްރެގަން ބްލަޑް ޓްރީ" ކިޔާ ނަން މަޝްހޫރު ގަހެއް ސުގަތްރާގެ ހުރިހާ ދިމާލަކުންވެސް ފެންނަން ހުރެއެވެ. މި ގަހުގެ ހާއްސަ ކަމަކީ މީގައި އަޅާ "ޑްރެގަން ބްލަޑް" ކިޔާ އޮށެވެ. މި އޮށަކީ ބޭހާއި ކުލަ ފަދަ އެއްޗެހި ހަދަން ބޭނުންކުރާ، ރަތް ކުލައިގައި ހުންނަ އޮށެކެވެ.\nސުގަތްރާގައި އޮންނަ ސާފު ރީތި މޫދަކީ އެތަނަށް އެރި ފަތާލައިފިނަމަ ދެވަނަ ފަހަރަށް ނުގޮސް ނުހުރެވޭހާ ފުރިހަމަ ކަމެއް ލިބިފައިވާ މޫދެކެވެ. އަދި މީހަކު ދުވަހަކުވެސް އެތަނެއްގެ އެތެރެއަށް ވަދެފައިނުވާ ހޮހޮޅަ ތަކެއް ވެސް ސުގަތްރާގައި ވެއެވެ. ބައެއް މީހުން ގަބޫލު ކުރާ ގޮތުގައި އެތަނުގައި އޭލިއަނުން އުޅޭނެއެވެ.


Nuruhunas Firihenunnah vure dheelathee anhenun!\nނުރުހުނަސް ފިރިހެނުންނަށްވުރެ ދީލަތީ އަންހެނުން!\nމި ވާހަކަ ދައްކާ އިރަށް ފިރިހެނުންގެ ރުޅި ސަތޭކައަށް އަރާނެކަން ޔަގީނެވެ. އެމީހުން އަބަދުވެސް ދައްކާނީ އަންހެނުންގެ ހަރަދު ބޮޑު ވާހަކަ އާއި ކުރާ ބޭކާރު ހަރަދު ތަކުގެ ވާހަކަ އެވެ. އަދި ފިރިހެނުން އަންހެނުންނަށް ކުރަންޖެހޭ ހަރަދުތަކުގެ ބޮޑު ވާހަކަ އެވެ. އެހެންވީމާ ދީލަތީ ވާނީ ފިރިހެނުން ކަމަށް އެމީހުން ދައުވާ ކުރާނެ ނޫންހެއްޔެވެ؟\nއެންމެން ވެސް ގަބޫލު ކުރާ ގޮތަށް މީހުންނަށް އެހީތެރިވުމާއި ދީލަތި ކަމުގެ ރީތި ސިފައަކީ އިންސާނުން އުފަންވާ ހިސާބުން ވެސް އެމީހުންގެ ގައިގައި ލައްވާފައިވާ ސިފަ އެކެވެ.\nނަމަވެސް މި ވާހަކަތައް ބާއްވާފައި ސައިންސް ބުނާ ވަހަކައެއް އެނގޭ ހެއްޔެވެ؟ ސައިންސް ބުނަނީ ދީލަތިވުމުގައި ޖެނެޓިކްސް މުހިންމު ރޯލެއް ކުޅޭ ކަމަށެވެ. އެގޮތުން ދީލަތި ވުމުގެ ސިފަ އަންހެނުންގެ ގައިގަ ހުންނަ ވަރު ފިރިހެނުންނަށްވުރެ ބޮޑެވެ.\nދަ ގާޑިއަންގައި ޝާއިއުކޮށްފައިވާ ދިރާސާ ރިޕޯޓެއްގައި ބުނެފައިވާ ގޮތުގައި ހިލޭ ސާބަހަށް މަސައްކަތް ކުރުމުގެ ރޫހާއި މީހުންނާއި ގުޅިގެން އުޅުމާއި އެީތެރިވެދިނުމުގެ އާދަ އަންހެނުންގެ ގައިގަ ފިރިހެނުންނަށްވުރެ ބޮޑެވެ. މިއީ އަންހެނުން އުފެދުމުގައި އެމީހުންގެ ތޮބީއަތުގައި ވެސް ހުންނަ އާދައެއް ކަމަށް ވެއެވެ.\nމި ބަދަލު އަންނަ ސަބަބެއް ކަމަށް ވަނީ ސިކުނޑިން ފޮނުވާ މެސެޖް ތަކެވެ. އެގޮތުން މީހުނަށް އެހީތެރިވާން ފިރިހެނުންގެ ސިކުނޑިން ފޮނުވާ މެސެޖަށްވުރެ ބޮޑަށް އަންހެނުންގެ ސިކުނޑިން އެ މެސެޖް އަވަހަށް ނަގައިގަނެ އެވެ.\nފިރިހެނުން ކިތަންމެ ތުންފިންތައިގެން ތިބެ ސައިންސް ގޯސް ކުރިނަމަ ވެސް އެމީހުން މިވަނީ މިވާހަކަ އަށް ބާރުދީ އެތައް ތަހުލީލުތަކެއް ވެސް ހަދާފަ އެވެ. ޖަރުމަނާއި އާއި ސްވިޒަލެންޑްގެ އިތުރުން ނެދަލެންޑްގެ މީހުން ބައިވެރިކޮށްގެން ދެ ދިރާސާއެއް ވަނީ ކުރިއަށް ގެންގޮސްފަ އެވެ.\nއެގޮތުން އަންހެނުންނަށް ލިބޭ ފައިސާ އެހެން މީހުންނަށް ދިނުމުގައި ދީލަތިކަން ހުރި ވަރު ބަލާ ދިރާސާކޮށްފައިވެ އެވެ. އަދި ހަމަ ފިރިހެނުންގެ ދީލަތިކަން ހުރި ވަރު ވެސް ބަލާފައި ވެއެވެ.\nއެގޮތުން މީހުންނަށް އެހީތެރިވުމާއި ހިލޭ ސާބަހަށް އެހީތެރިވެދިނުމުގައި ފިރިހެނުންނަށްވުރެ އަންހެނުންގެ ދީލަތިކަން ބޮޑު ކަމަށް އެ ތަހުލީލުތަކުން ވެސް ވަނީ ދައްކާފަ އެވެ.\nއެހެންވީމަ ދީލަތިވުމުގެ މައްސަލައިގަ އަންހެނުން ކުރި ހޯދުމުން އެކަމުގެ ޒިންމާއާ ހަވާލުވާނީ ޖެނެޓިކްސް އެވެ. މިއީ ފިރިހެނުން ރުޅި އަންނަން ވީ ކަމެއް ނޫނެވެ. އަމިއްލަ އަށް ވިސްނާލާފައި ބުނެބަލާށެވެ. އަނބިމީހާގެ ދީލަތިކަން ބޮޑެއް ނޫންހެއްޔެވެ؟\n"ނޯޓް" ކޮސްމެޓިކްސް މާފުޓަށް


Huvaa kurenvumuge kurin Inthihaabee Raees ge Maalee bayaan Aamu kuravva Namoonaa dhahakavaa\nއިންތިހާބީ ރައީސް (ކ)ގައި އަދި އިންތިހާބީ ނައިބު ރައީސް ފައިސަލް ކެމްޕެއިނުގައި: މަގާމުގެ ހުވާ މާދަމާ ކުރައްވާނެ--\n16 ނޮވެންބަރ 2018 8 ކޮމެންޓް\nސިޓީ: ހުވާކުރުމުގެ ކުރިން އިންތިހާބީ ރައީސާއި ނައިބު ރައީސްގެ މާލީ ބަޔާން އާންމު ކުރައްވާ ނަމޫނާ ދައްކަވާ\nއިންތިހާބީ ރައީސް އޮނަރަބަލް އިބްރާހީމް މުހައްމަދު ސޯލިހަށާއި އިންތިހާބީ ނައިބު ރައީސް އޮނަރަބަލް ފައިސަލް ނަސީމަށް\nމާތްﷲގެ މިންވަރުފުޅުން މާދަމާއަކީ ރާއްޖޭގެ ރައީސުލްޖުމްހޫރިއްޔާގެ މަގާމާ މަނިކުފާނު ހަވާލުވެވަޑައިގަންނަވާނެ ދުވަހެވެ. އެ ދުވަސްވެގެންދާނީ ރާއްޖޭގެ ތާރީހުގައި އެއްގޮތަކަށްވުރެ ގިނަ ގޮތްގޮތުން ފާހަގަކުރެވޭ ދުވަހަކަށެވެ. އެންމެ ގިނަ ބައެއްގެ އުއްމީދަކަށްވެފައިވާނީ ދައުލަތުން ވައްކަންނުކޮށް ކްރޮޕްޝަނާ ދެކޮޅަށް އިންސާފުވެރިކަމާއެކު ދައުލަތް ހިންގައިދިނުމެވެ.\nރައީސް ޔާމީނާ ދިމާލަށް ތުހުމަތު އެކުރާވަރުގެ ހުތުރު ތުހަމަތުތައް މަނިކުފާނާ ދިމާލަށް ނުކުރާނެކަމަށް ގިނަަަަަަަަަަަަަަަ ބަޔަކު އުއްމީދުކުރާމެވެ. ސަބަބަކީ މަނިކުފާނަކީ ފެށުނީސްސުރެންވެސް އެ ފަދަ ކަންކަން ނުކުރައްވާ ބޭފުޅެއްކަމަށް ގިނަ ބަޔަކަށް ގަބޫލުކުރެވިފައި އޮތުމެވެ. ނަމަވެސް ދައުލަތުގެ އެންމެ މަތީ ވެރިޔާގެ މަގާމާ ހަވާލުވެ ވަޑައިގެންނެވުމުން ބައެއް ފަހަރު ކަންކަން ހިނގަނީ ރައްޔިތުން އުއްމީދުކުރާ މަގަކުން ނޫން ކަން ހަނދާންކުރަން ޖެހެއެވެ.\nމަނިކުފާނު ގައުމާ ހަވާލުވަނީ ގައުމުގެ ވެރިކަން ކުރެއްވި ރައީސް ޔާމީނަށް ވައްކަމުގެ ތުހުމަތު ވަރަށް ބޮޑަށް ކުރެވިފައިވާ އަދި އެކަން ގިނަ ބަޔަކަށް ގަބޫލުވެސް ކުރެވިފައިވާ ފަނޑިވަޅެއްގައެވެ. އެހެންކަމުން މަނިކުފާނުވެސް އެމަގުން ނުދާނެކަމާއި މަނިކުފާނުގެ މުއްސަނދިކަމެއް އޮތް ނަމަ އެމުއްސަނދިކަމަކީ ކޮބައިކަން މަގާމާ ހަވާލުވުމުގެ ކުރިން ހުރިހާ ރައްޔިތުންނަށް އަންގާ ހާމަކުރުމަކީ މަނިކުފާނާ މެދު ކުރެވޭ އިތުބާރު އިންތިހާއަށް ބޮޑުވެގެންދާނެކަމެކެވެ.\nގައުމުގެ ވެރިކަމާ މަނިކުފާނު ހަވާލުވެވަޑައި ތިޔަ ގަންނަވަނީ ގައުމުގެ ކަންކަން ވަރަށް ބޮޑަށް ބޮއްސުންލާފައިވާ ދަނޑިވަޅެއްގައިކަމުން މަނިކުފާނަކީ ހުރިހާ ކަމެއްގައި ނަމޫނާ ދައްކަންކެރޭވަރުގެ ހިތްވަރާއި ފަންވަރު ހުރި ބޭފުޅަކަށްވާންޖެހޭނެއެވެ. އަދި ނަމޫނާ ދައްކަވަން ޖެހޭނީ ކޮންމެހެން ގާނޫނަކުން ނުވަތަ އެހެންވެސް އެ ފަދަ ބަނދެވުމަކުން ލާޒިމްކޮށްގެންނެތްވެސް ނޫނެވެ. ސަބަބަކީ އިހުލާސްތެރިކަަން ހުންނަ މީހުން އެމީހުން ގަބޫލުކުރާ އަދި އަށަގެންނެވުމަށް ބޭނުންވާ ސިފަތައް ތައާރަފްކުރުމުގައި އިސްކަން ދޭންޖެހޭނީ ކޮންމެހެން ގާނޫނުން ލާޒިމްކޮށްގެންނޫން ތާއެވެ.\nފަސް އަހަރުގެ ދައުރެއް ހަމަކުރައްވާ ރައީސްކަމުން މާދަމާ ވަކިވެވަޑައިގަންނަވާ ރައީސް ޔާމީނުގެ މައްޗަށް ގާނޫނުން ލާޒިމްކުރި މާލީ ބާޔާން ވެސް ހުށަހެޅުމުގެ ހިތްވްރާއި ފެންވަރު ނެތްކަން އެނގި ރައްޔިތުންގެ ކުރިމަތީގައި ފަލީހަތްވެގެންދިޔައީ ގާނޫނުން ރައީސް ޔާމިނުގެ މައްޗަށް ލާޒިމްކޮށްފައިވާ މާލީ ބަޔާން ހުށަހަޅާފައިނުވާކަމަށް އޮޑިޓް އޮފީހުން އިއުލާންކުރުމުންނެވެ. އަޅުގަނޑު ދެކޭގޮތުގައި ރައީސް ޔާމީނުގެ އަރިހުގައި އެވަރުގެ ހިތްވަރާއި ކެރުންތެރިކަމާއި ގާނޫނު ނެގެހެއްޓުމުގެ ހިތްވަރު ނެތް ނަމަ ވެސް މަނިކުފާނަކީ އެ ފަދަ ކަންކަން ކުރައްވަން ކެރިވަޑައިގަންނަވާ ބޭފުޅެއްކަމަށް ގަބޫލުކުރެވެއެވެ.\nމާދަމާ ހަވީރު ބާއްވާ ރައްޔިތުންގެ މަޖިލީހުގެ ހާއްސަ ޖަލްސާގައި މަނިކުފާނު މިގައުމުގެ ރައީސުލްޖުމްހޫރިއްޔާކަމުގެ ހުވާ ކުރައްވާނެވެ. އަޅުގަނޑު ދެކޭގޮތުގައި މަނިކުފާނު ގައުމުގެ ރައީސްކަމުގެ ހުވާކުރައްވާއިރު މަނިކުފާނުގެ މާލީ ހާލަތު ހުރިގޮތާއި މުއްސަނދިކަމާއި އެ ނޫންވެސް ފޯރުންތެރިކަން ހުރި މިންވަރު މަނިކުފާނުގެ ރައްޔިތުންނަށް އެނގުމަކީ މި ގައުމުގެ އިސްލާހުގެ މަގަށް ގެންދަން ތިޔަ ކުރައްވާ މަސައްކަތުގައި ނުހަނު ބޭނުންތެރިކަމެކެވެ. އަދި އެއީ ގައުމުގެ ހަލާތުގައި އާ ބާބެއް ހުޅުވިގެންދާނެ ދުވަހަކެވެ.\nމަނިކުފާނަކީ އަދިވެސް ރައްޔިތުންގެ މަޖިލީހުގެ މެމްބަރެއްކަމުން، މަޖިލީހުގެ މެމްބަރުންނަން ލާޒިމް ކުރާ މާލީ ބަޔާން މަޖިލީހަށް ހުށަހަޅާފައި އޮންނާނެކަމާ މެދު ޝައްކެއްނެތެވެ. ނަމަވެސް އެ މާލީ ބަޔާނަކީ މަތާރަންފިލާ މަތީގައި އެއްޗެހި ފޮރުވާ ފަދައިން ފޮރުވާފައިވާ އެއްޗެއްކަމަށް ބެލެވިދާނެއެވެ. ނަމަވެސް މިހާރު މަނިކުފާނުގެ މާލީ އަދި އެހެންވެސް އެފަދަ ކަންކަމަކީ އެ ގޮތަށް ފޮރުވައިގެން ވާނެކަމެއްކަމަށް ނުފެންނަނީ މަނިކުފާނާ މެދު ރައްޔިތުން ކުރާ އިތުބާރަށްޓަކައެވެ. އަދި މަގާމުން ވަކިވެވަޑައިގަންނަވާއިރު މަނިކުފާނަށް ލިބިވަޑައިގެންނެވި މަންފާތަކާއި ފައިދާތައް ވަޒަން ކުރަން ރައްޔިތުންނަށް އެނގޭނެ ގޮތެއް ހުޅުވާލަ ދިނުމަކީ ރީތި އަދި ނުހަނު ބޭނުންތެރިކަމެއްކަމަށް ވާތީ އެވެ.\nވީމާ މާދަމާ ގައުމުގެ ރައީސްކަމާ ހަވާލުވެވަޑައިގެންނެވުމުގެ ކުރިން މަނިކުފާނާއި މަނިކުފާނުގެ ނައިބް ރައީސްގެ މާލީ ބަޔާން އާންމުކުރުމުގެ ހިތްވަރު ހުރިކަން މަނިކުފާނުގެ ރައްޔިތުންނަށް ދައްކަމުވައި ނަމޫނާ ދެއްކެވުމަށް ނުހަނު އިހްލާސްތެރިކަމާއެކު ދަންނަވަމެވެ.\nއަދި ދަންނަވަމެވެ. ގާނޫނު ބުނާ މިންވަރުން އަހަރަކު އެއް ފަހަރު އޮޑިޓް އޮފީހަށް މާލީ ބަޔާން ހުށަހެޅުމުގެ އިތުރުން ރައްޔިތުންނަށް ވެސް ފެންނާނޭހެން އަހަރަކު އެއް ފަހަރު އޮޑިޓް އޮފީހަށް ހުށަހަޅުއްވާ މާލީ ބަޔާން އާންމުކުރުމަށް ވެސް ދަންނަވަމެވެ. އަޅުގަނޑުގެ ދުއާ އަކީ މަނިކުފާނުގެ ވެރިކަމުގައި މަނިކުފާނަށާއި ގައުމަށް ކުރިއެރުމާއި ހަމަޖެހުން ލިބިގެންދިއުމެވެ.\n16 ނޮމެމްބަރު 2018\nމުހައްމަދު އިބްރާހީމް ރަޝީދު\nއިންތިހާބީ ރައީސް އިބްރާހީމް މުހައްމަދު ސޯލިހް،\nމާލެ/ ދިވެހި ރާއްޖެ\nއިބޫ-ފައިސަލް އޮޑިޓާ ޖެނެރަލް ރިޔާސީ އިންތިހާބު 2018\nނުކުރޭނެ އިބޫ އަކަށް މާލީ ބަޔާން އާންމުކުރާކަން. އެހިނގާ ބަލަން. ކެރޭތޯ. އިބޫއަކީ ތިޔަ ފަދަ ހިތްވަރެއް ހުރި ބޭފުޅެއް ނަމަ މިހާރު އޮންނާނީ މާލީ ބަޔާން އާންމުކޮށްފައި އަދި ވަޒީރުންގެ މަޖިލީހަށް ނަގާ މީހުންގެ ބަޔާންވެސް އާންމުކުރުވާމޭ އިބޫ ވިދާޅުވާނެ. ނުކެރުނެއް ނުން އެކަން ކޮށްލައި. މަގާމު ލިބުމުން ދެން ވާނީ އެއްގޮޔެއް. ރީތި ސިފައެއްގެ ވާހަކަ ދޯ މިލިިއުމުގައި މި ދައްކާފައި މިވަނީ. ވަރަށް ސަލާން\nއަސްލު ލިޔުމުގައި ބަޔާންކޮށްފައި މިވަނީ ވަރަށް ރަނގަޅުވާހަކައެއް. ނަމަވެސް ހިތާމައަކީ ލިޔުންތެރިޔާ ބުނެފައިވާ ކަންކަން ކުރުމަށް އިބޫ ފަސްޖެހެމުންދާހެން ހީވާތީ. މި ލިޔުން ނުލިޔުނަސް އިބޫ ޖެހޭނެ ދޯކުރިންވެސް މާލީ ބަޔާން އާންމުކޮށް ނަމޫނާ ދައްކައިދޭން. އޭރުންދޯ އިބޫއަށްޓަކައި ފަހަރުވެރިވެވޭނީ.\nއިބޫ ކީއްވެތަ އެބުނާހެން ތިޔާ އިހުލާސްތެރިނަމަ ތިމާގެ މާލީ ބަޔާން އާންމުކޮށްލަން ޔިޔަ ފަސް ޖެހޭނީ. ރައީސް ޔާމީނު ވިދާޅުވާހެން ގާނޫނުގައި ނެތީމަ ނުކުރަން ތަ ތި ހުންނަވަނީ. ތިހެން ނުހައްދަވާ. ނަމޫނާ ދައްކަވާ. އިބޫ ޖެހޭނެދޯ އެންމެންނަށް ނަމޫނާއަކަށްވާން.\nއިބޫއަށް ދަންނަވާލަން. މި ލިޔުމުގައިވާގޮތަށް އިބޫ އާއި ފައިސަލްގެ ވެސް މާލީ ބަޔާން އަވަހަށް އާންމުކުރައްވާ ރައްޔިތުންނަށް ނަމޫނާ ދައްކަވާ. އެއަށް ފަހު ވަޒީރުކަމަށް އައްޔަނުކުރައްވަން ގަސްދުކުރައްވާ ބޭބޭފުޅުންގެ ވެސް މާލީ ބަޔާން އާންމުކުރައްވަން ބާރު އަޅުއްވާ. ވަޒީރުކަން ހަވާލުކުރަން ޖެހޭނީ އެ މީހެއްގެ މާލީ ބަޔާން ރައްޔިތުންނަށް އާންމުކުރުމުން. އޭރުންދޯ ތިޔަ ބޭބޭފުޅުންގެ ހާލަތު އެނގޭނީ. މާލީ ބަޔާން ހުށަހެޅިޔަސް އެނގޭ ވައްކަންކުރުމަށް އޮތް ދޮރު ބަންދުނުވާނެކަން. ނަމަވެސް ބަޔާން އާންމުކުރުމުން ވަރަށް ބޮޑު އެއްޗެއް ރައްޔިތުންނަށް އެނގޭނެދޯ. ފަހުންވެސް ކިޔާނެ ވާހަކަ އާއި ހަގީގަތް ފެންނާނެދޯ.\nނިމިދިޔަ ސަރުކާރުގައި ކަންކަން ހިނގާފައިވާ ގޮތާ ހިލާފަށް އިބޫގެ އެޑްމިނިސްޓްރޭޝަނުގައި ކަންކަން ހިނގާނެކަމަށް އުއްމީދުކުރަން. އެހެންކަމުން ފުރަތަމަ ކަމެއްގެ ގޮތުން އިބޫގެ މާލީ ބަޔާން އާންމުކޮށްލުމަކީ ވަރަށް މުހިންމު އަދި ބޭނުންތެރިކަމެއް.\nކްރޮޕްޝަނާއި ވައްކަމާ ދެކޮޅަށް ވަރަށް ބާރަށް އަޑު އުފުއްލެވި އުފުއްލެވުމުގެ ނަތީޖާއެއްގެ ގޮތުން މި ލިޔުމުގައިވާ ކަންކަން ކުރައްވާ. އިބޫއަށް ގޮވާލަން އަދިވެސް ހުވާކުރުމުގެ ކުރިން މާލީ ބަޔާން އާންމުކުރައްވަން. ކީއްވެތޯ ނުކެރެންވީ މާލީ ބަޔާން އާންމުކުރަން. ކޮންމެހެން ގާނޫނުގައި ނެތް ނަމަވެސް ރައްޔިތުންގެ އިތުބާޜު ބޮޑުވާ އަދި ރަނގަޅު ކޮންމެ ކަމެއް ކުރުމުގެ ހިތްވަރު އިބޫ އާއި އިބޫގެ ސަރުކާރުގައި ހުންނަންވާނެ. ހަތަރު ލީޑަރުންވެސް އެބަޖެހޭ އެކަމަށް ބާރު އަޅުއްވައިދެއްވަން. އޭރުންދޯ އިހްލާސްތެރިކަމެއްކުރިކަން އެނގޭނީ\nއަސްލު މީއީ ވަރަށް ރަނގަޅު ލިޔުމެއް. އިބޫއަށް ކެރޭ ނަމަ ހުވާ ކުރުމުގެ ކުރިން އިބޫގެ މާލީ ހަލާތު ރައްޔިތުންނަށް ބުނެދިނުމަކީ ވަރަށް މުހިންމުކަމެއް. މިގައުމުގައި ވައްކަމާއި ކްރޮޕްޝަން އަށަގަނެވފައިވާ ވަރުން މިއީކުރަންޖެހޭކަމެއް. އަދި ނައިބު ރައީސްވެސް މިކަންކުރަންޖެހޭ. ގާނޫނެއް ނެތަސް އޮތަސް އިބޫގެ މާލީ ބަޔާން އަވަހަށް އާންމުކޮށްލައްވާ. އެކަން ކުރުމަކީ ގައުމަށްޓަކައި ކުރައްވާ ވަރަށ މުހިންމު މަސައްކަތެއް. ޕްލީޒް\nމިއީ ވަރަށް ރަނގަޅު ވާހަކައެއް. އިބޫ އަަށް މިކަން ކުރަން ކެރެންވާނެ.


December 02, 2016 1\nގެލަކްސީ ނޯޓް 7ގެ ވާހަކަ ނުދައްކަން އުޅޭއިރު ވެސް، ނުދައްކާ ފަރުޖެހޭކަށް ނެތެވެ. ނޯޓް7ބޭނުންކުރާ މީހުންގެ ބޯހަރުކަމުންނެވެ. ފޯނުތައް އަނބުރާ ފޮނުވަން ސެމްސަންގުން ތަކުރާރުކޮށް އެދޭއިރު، އަދި އެކަށީގެންވާ ވަރަށް ވުރެ ހެޔޮ ބަދަލެއް ދޭން ބުނާއިރު ވެސް، ނޯޓް7ބޭނުންކުރާ މީހުން އަދި ވެސް އެބަ އުޅެ އެވެ. ސެމްސަންގަށް އެކަން އެނގެ އެވެ.\nSeptember 02, 2016 8\nނޯޓް 7ގެ ބެޓެރި ގޮވަނީ، ވިއްކުން ހުއްޓާލައިފި\nސެމްސަންގުން އެންމެ ފަހުން ނެރުނު ގެލެކްސީ ނޯޓް 7ގެ ބައެއް ފޯނުތައް ޗާޖަށް ޖެހުމުން ބެޓެރި ގޮވުމުގެ މައްސަލަ ކުރިމަތި ވާތީ، އޭގެ ފޯނު ސަޕްލައިކުރުން ސެމްސަންގުން ވަގުތީ ގޮތުން ހުއްޓާލައި މައްސަލަ ހުރި ފޯނުތައް ބަދަލުކޮށްދޭން ނިންމައިފި އެވެ.\n"ގެލަކްސީ އެސް7 އެކްޓިވް" ވޯޓާޕްރޫފެއް ނޫން\nސެމްސަންގުން މިހާތަނަށް އުފެއްދި އެންމެ އުމުރު ދިގު ފޯނަށް "ގެލަކްސީ އެސް7 އެކްޓިވް" ވާނެ ކަމަށް ބުނެ މާކެޓްކުރި ނަމަވެސް، އެއީ "ވޯޓާ ރެސިސްޓޭންޓް" ފޯނެއް ނޫންކަން ސާބިތުވެއްޖެ އެވެ. އެކަން ކަށަވަރުކުރުމަށް "ކޮންޒިއުމާ ރިޕޯޓްސް"ގެ ޓެކްނީޝަނުން ކުރި ކުރި ޓެސްޓްތަކުން އެ ފޯނު ވަނީ ފެއިލްވެފަ އެވެ.\nގެލަކްސީ ނޯޓް7އަށް ޔޫއެސްބީ ޓައިޕް-ސީ ޕޯޓެއް\nސެމްސަންގުން ނެރެން ތައްޔާރުވަމުން އަންނަ ގެލަކްސީ ނޯޓް7ގައި ޔޫއެސްބީ ޓައިޕް-ސީ ޕޯޓެެއް އިންނާނެ ކަމަށް ބުނެވެން ފަށައިފި އެވެ. ގެލަކްސީ ފޯނުތަކަށް އެކްސެސަރީޒް އުފައްދާ ކުންފުންޏަކުން ލީކުކުރި ފޮޓޯގަނޑަކުން ދައްކާ ގޮތުގައި ނޯޓް7ގައި ޔޫއެސްބީ ޓައިޕް-ސީ ޕޯޓެެއް އިނދެ އެވެ.


Heekuree billoori kolheh kamah, ekamaku ei javaahireh | Mihaaru\n28 ސެޕްޓެމްބަރ 2020 - 08:082comments\nކެވިން ކިނާޑް، 33، އަށް ފެނުނީ 9.07 ކެރަޓްގެ ޖަވާހިރެކެވެ.\nއޭނާ ކިޔައިދިން ގޮތުގައި ޖަވާހިރު ފެނުނީ މި މަހުގެ7ވަނަ ދުވަހު ރައްޓެހިންތަކަކާ އެކު ޕާކަށް ގޮސް އުޅުމުގެ ތެރޭގަ އެވެ. ތަންކޮޅެއް ދުރުން ބިއްލޫރިކޮޅެއް ކަހަލަ އެއްޗެއް ވިދާތީ ފެނިގެން ގޮސް ނެގީ އެވެ. އެކަމަކު އެ ނެގި އިރަކު ޖަވާހިރެއް ކަމެއް ނޭނގެ އެވެ.\n"އަހަންނަކީ އެގޮތަށް ފެންނަ ވިދާ އެއްޗެހި އާންމުކޮށް ނަގާ މީހެއް. އެ ދުވަހު ވެސް ރީތި ބިއްލޫރިކޮޅެއް ކަހަލަ އެއްޗެއް ފެނިގެން ނެގި ގޮތަށް ދެން ގެންގުޅުނު ދަބަހުގެ ތެރެއަށް ލީ،" ބޭންކް މެނޭޖަރެއްގެ ގޮތުގައި މަސައްކަތްކުރާ ކިނާޑް ބުންޏެވެ.\nއަދި ޕާކުން ދިއުމުގެ ކުރިން ރައްޓެހިންގެ ވެސް އެދުމުގެ ގޮތުން އެއީ ކޯއްޗެއްތޯ ކަށަވަރުކުރަން ޕާކްގެ ޑައިމަންޑް ޑިސްކަވަރީ ސެންޓަރުގައި ޓެސްޓްކުރަން ހަވާލުކުރި އެވެ. ގަޑިއިރުތަކެއް ފަހުން އެތަނުން ގުޅާފައި ކިނާޑަށް ދިން ޚަބަރަކި އޭނާ ހޮވި އެއްޗަކީ 9.07 ކެރެކްޓްގެ ޖަވާހިރެއް ކަމެވެ.\n"އުފަލުން ގޮސް ހަދާނެ ގޮތެއް ވެސް ނޭނގުނު. ބޮޑު ޝޮކަކަށްވީ،" ފަހުން އެ ޖަވާހިރުގެ ނަމަކަށް "ކިނާޑް ފްރެންޑްޝިޕް ޑައިމަންޑް" ގެ ނަން ދިން ކިނާޑް ބުންޏެވެ.\nމި ޖަވާހިރުގެ ވާހަކަ އާކަންސަސް ސްޓޭޓް ޕާކްގެ ވެބްސައިޓްގައި ވެސް ހިމަނާފައިވެ އެވެ. އެތަނުން ބުނި ގޮތުގައި ކިނާޑް ހޮވި ޖަވާހިރަކީ 1972 ގެ ފަހުން އެތަނުން މީހަކު ދެވަނަ އަށް ހޮވި އެންމެ ބޮޑު ޖަވާހިރެވެ. ކުރިން އެތަނުން ހޮވި އެންމެ ބޮޑު ޖަވާހިރަކީ 1975 ގައި ހޮވި 16.37 ކެރަޓްގެ "ވައިޓް އެމަރީލޯ ސްޓާލައިޓް" އެވެ.\nމީގެ ކުރިން އެތައް ފަހަރެއްގެ މަތިން އާކަންސަސް ސްޓޭޓް ޕާކްގެ ތެރެއިން އެކި މީހުން ޖަވާހިރު ހޮވާފައިވެ އެވެ.\nJawaahireh hoadhaane gothuge video balaniko jawaahireh fenijje


Thibaa ahtakaa adhadhuthah thiri kuraanee aharen!\n17 އޮކްޓޯބަރ 2020 - 17:30:49\nއެންމެ ފަހުން ފެންނަ ތަފާސްހިސާބުތަކަށް ބަލާއިރު ނަމްބަރުތަކުގެ އަދަދު ދަނީ ދަށްވަމުންނެވެ. މިއީ އަނެއްކާވެސް، ކޮވިޑް ހުއްޓުވުމުގައި ސިއްހީ މާހިރުންގެ ލަފާ އަޑުއަހާ ކަމުގެ ހެއްކެކެވެ. މިދިޔަ މަހު ފަހުކޮޅު ބޭއްވި ނޫސްވެރިންގެ ބައްދަލުވުމެއްގައި، ޓެކްނިކަލް އެޑަވައިޒަރީ ގްރޫޕް (ޓެގް)ގެ މެމްބަރު، ޑރ. އަހުމަދު ޝަހީދު ވިދާޅުވެފައިވާ ގޮތުގައި އޮގަސްޓް މަހާ އަޅާބަލާއިރު މިދިޔަ މަހު ބަލި ކޮންޓްރޯލް ކުރުމުގައި ކުރިއެރުން ހޯދުނެވެ. އެއީ ހަގީގަތުގައި، އެޅި ފިޔަވަޅުތަކުގެ މުހިއްމުކަން ދަނެގެން އާންމުން އެއާ އެއްގޮތަށް އަމަލުކުރުމުގެ ނަތީޖާ އެވެ.\nއެއްބައިވަންތަކަމުގެ ނަމޫނާ ދައްކަން ޖެހޭ\nގައުމީ ރޫހުގައި އެއްބައިވަންތަކަން ދައްކަން ޖެހޭ ވަގުތުތަކުގައި މީގެ ކުރިން ވެސް ދިވެހި ރައްޔިތުން ވަނީ ނަމޫނާ ދައްކާފަ އެވެ. މުޅި ދުނިޔޭގެ ނިސްބަތުން ބެލިޔަސް ކޮވިޑް-19 އިން އަވަހަށް ސަލާމަތްވެވުނު ކޮންމެ ގައުމެއްގައި ވެސް އެކަން ހާސިލްކުރެވިފައި އޮތީ، އެއް ރޫހެއްގައި، އެކަތިގަނޑެއްގެ ގޮތުގައި އެންމެން މަސައްކަތްކޮށްގެންނެވެ. ރާއްޖެ އަށް ވެސް އޮތީ އެ ގޮތެވެ. ވަކިވެނުގަނެ، އެއް މިސްރާބެއްގައި ތިބެގެން ކޮވިޑް-19ގެ ދެ ރާޅާ ދިވެހިން ކުރިމަތިލައިފި އެވެ. ބަލި ކޮންޓްރޯލް ކުރުމުގައި ކުރިއެރުން ދެ ފަހަރެއްގެ މަތިން ހޯދައިފި އެވެ. އެކަމަކު، މި ހިސާބުން އަދި ނުނިމެ އެވެ. މި ވައިރަހަށް ދުނިޔޭގެ ސިއްހަތު ޖަމިއްޔާ (ޑަބްލިއުއެޗްއޯ) އިން ރުހުން ދޭ ވެކްސިނެއް ލިބެންދެން އޮތީ ފަރުވާތެރިވެގެން، ސިއްހީ ރައްކާތެރިކަމާއި އެންމެންގެ ސަލާމަތަށް ވިސްނައިގެން އުޅުމެވެ.\nހެލްތު މިނިސްޓްރީ ހިންގެވުމާ ހަވާލުވެވަޑައިގެން ހުންނެވި ޕްލޭނިން މިނިސްޓަރު މުހައްމަދު އަސްލަމް މިދިޔަ މަހު ބޭއްވި ނޫސްވެރިންގެ ބައްދަލުވުމެއްގައި ވިދާޅުވީ ކޮވިޑް-19ގެ އިތުރު ރާޅެއް ނައިސްފި ނަމަ، އެ ބަލި ކޮންޓްރޯލްވާނެ ކަމަށް ބެލެވެނީ އަދި ދޮޅު މަސް ފަހުން ކަމަށެވެ. ހަގީގަތުގައި މިއީ އަހަރެމެން އެންމެން ކުރަމުން އައި މަސައްކަތުން އާދެވިފައިވާ ހިސާބެކެވެ. އެކަމަކު، މި ހިސާބުން ވެސް، އެކަކު އަނެކަކަށް އެހީތެރިވުމާއި ބަލިން ރައްކާތެރިވުމުގައި ފަރުވާކުޑަކޮށްލައިފި ނަމަ، އަނެއްކާވެސް އުނދަގޫ ހާލަތަކަށް ދިއުމުގެ ބިރު ބޮޑެވެ.\nކޮވިޑް-19 ފަދަ ފަސޭހަ އިން ގައިން ގަޔަށް އަރާ ބަލިތައް އޭގެ ޒާތުގައި، ކޮންޓްރޯލް ކުރަން ބަލާއިރު ވަރަށް ގިނަ ޗެލެންޖުތަކެއް ހުންނާނެ އެވެ. އަމުދުން، މާލެ ކަހަލަ ކާރޫބާރު ބޮޑު ސިޓީއެއްގައި، މީހުން ތޮށްޖެހިގެން އުޅޭ ތަންތަނުގައި މި ބަލި ކޮންޓްރޯލްކުރުން ވާނީ ނުހަނު އުނދަގޫ ކަމަކަށެވެ. އެކަމަކު، މިހާތަނަށް ވެސް ބަލީގެ ނުރައްކާ ބޮޑުވި ކޮންމެ ދަނޑިވަޅެއްގައި ދިވެހިން ދައްކާފައިވާ ކެތްތެރިކަމާއި އެއްބައިވަންތަކަމުގެ ރޫހުގެ ސަބަބުން ބަލީގެ ހާލަތު އަތުން ދޫވާ ހިސާބަށް ގޮސްފައެއް ނުވެ އެވެ.\nބަލި ކޮންޓްރޯލް ވުމުގެ އެންމެ މުހިއްމު އެއް ސަބަބު ގުޅިފައި އޮތީ ސިއްހީ މާހިރުން ދޭ އިރުޝާދު ކަނުލާ އަޑުއަހާ މީހުން ގިނަވުމެވެ. އެކަމަކު، މަދުން ނަމަވެސް ކޮވިޑާ ގުޅޭ ގޯސް މައުލޫމާތު ނުވަތަ ނުރަނގަޅު މެސެޖެއް ދޭ ވާހަކަތައް އާންމުވެ، އޭގެ ފަހަތުން ދާ މީހުން އެބަ އުޅެ އެވެ. ހަގީގަތުގައި، ގޯސް މައުލޫމާތު ފަތުރައިގެން ލިބޭނެ ފައިދާއެއް ނެތްއިރު، އެކަން ކޮށްގެން ނުރައްކަލެއްގެ ތެރެއަށް އެ ހުށަހެޅެނީ ދުރުހިލޭ ބައެއް ނޫނެވެ. އޭގެ ތެރޭގައި، އެ ނުރަނގަޅު ވާހަކަތައް ފަތުރާ މީހާ އާއި އޭނާގެ ލޯބިވާ އެހެން މީހުން ވެސް ހިމެނެ އެވެ.\n"މީގައި އަޅުގަނޑުމެން ވިސްނަންވީ ކަމަކީ، ވީހާ ވެސް ސައްހަ މައުލޫމާތު އެންމެނަށް ފޯރުކޮށްދޭށޭ. ހަގީގަތުގައި މީގެ ހަގީގަތާ ހިލާފު ވާހަކަތަކެއް ދައްކައިގެން ވާނެ ފައިދާއަކަށް ވުރެން ބޮޑަށް ލިބޭނެ ގެއްލުން އިންތިހާ އަށް ބޮޑު. އެއް ބައެއްގެ ގޮތުގައި ތިބެގެން ކޮވިޑް އިން އަރައިގަނެވޭނީ،" މިދިޔަ ޖުލައި މަހު ހެލްތު އިމަޖެންސީ އޮޕަރޭޝަން ސެންޓަރު (އެޗްއީއޯސީ) ގައި ބޭއްވި ނޫސްވެރިންގެ ބައްދަލުވުމެއްގައި ވާހަކަ ދައްކަވަމުން އެ ސެންޓަރުގެ ތަރުޖަމާނު ޑރ. ނަޒްލާ ރަފީގު ވިދާޅުވި އެވެ.\nވަކިވެގެން މީގެ މޮޅުވާނެ ކަމަށް ދެކިގެން ނުވާނެ. އަޅުގަނޑުމެން މި ނަމްބަރުތައް ތިރިކުރާ ނަމަ ކުރުން ރަނގަޅު ކަމަކީ ސާފު ތާހިރުކަމަށް އިސްކަންދޭން އެންމެނަށް ނަސޭހަތްތެރިވުން."\nޑރ. ނަޒްލާ ފާހަގަކުރެއްވި އެ ވާހަކައިގައި އެންމެ މުހިއްމު ކަމަކީ، ބަލި ކޮންޓްރޯލްކުރުމުގެ ހަގީގީ ބާރު އޮތީ ސިއްހީ ތަޖުރިބާކާރުންގެ އަތުގައި ނޫނެވެ. ކޮވިޑުގެ ހާލަތުން އަރައިގަނެ، އާއާމު ހާލަތަށް ރުޖޫއަވާން ކުރަން ޖެހޭ އެންމެ މުހިއްމު ކަންތައް ކަމަށްވާ ޕޮޒިޓިވްވާ ނަމްބަރު ތިރިކުރުމަކީ އަހަރެމެން އެންމެންނާ ގުޅިފައިވާ ކަމެކެވެ. ބަލިން ސަލާމަތްވެ ހުރެވޭނީ އެކަކު އަނެކަކަށް އެހީތެރިވެގެންނެވެ.\nކޮންމެ މީހެއް ވެސް އިސްކުރަންވީ ކޮވިޑް-19 އިން ރައްކާތެރިވެ ތިބުމަކީ ތިމާގެ އަމިއްލަ ނަފްސަށް ކޮށްދޭ ކަމެއްގެ އިތުރުން، އަމިއްލަ އާއިލާ އަށް އަދި ގައުމަށް ވެސް ކޮށްދޭ ކަމެއްގެ ގޮތުގަ އެވެ. މި ވައިރަހުގެ ނުރައްކަލުން ސަލާމަތްވެގެން ނޫނީ މި ވަގުތު އާންމު ދިރިއުޅުމަށް ކުރިމަތިވެފައިވާ ދަތި އުނދަގޫ ހާލަތުން އަރައިގެނެވޭނެ ގޮތެއް ނެތެވެ. ދުނިޔޭގެ ނިސްބަތުން ބަލާއިރު ރާއްޖޭގައި މާ ވަރުގަދަ ސިއްހީ ނިޒާމެއް ނެތް ނަމަވެސް، މިހާތަނަށް ކޮވިޑްގެ އަދަދުތައް ހެލްތު ސިސްޓަމްގެ ތެރެއިން ހިފެހެއްޓޭ ވަރަށް ކޮންޓްރޯލްވެފައި އޮތީ ކޮވިޑް ޖެހޭ މީހުންގެ އަދަދު ތިރިކުރުމުގައި އެކި ފަހަރު މަތިން ކުރި މަސައްކަތުން ލިބުނު ކުރިއެރުންތަކުގެ ސަބަބުންނެވެ. އެހެންކަމުން އެ އަދަދުގެ ކޮންޓްރޯލް ނުގެއްލި ބޭއްވޭނީ އެހެން މީހުންނަށްޓަކައި ތިބާ ވެސް އަމިއްލަ ޒިންމާ އަދާކޮށްގެންނެވެ.


Addu badminton complex ge massaikaiy fashaifi | Mihaaru\nއައްޑޫ ބެޓްމިންޓަން ކޮމްޕްލެކްސްގެ މަސައްކަތް ކުރިއަށް ދަނީ.\n07 ސެޕްޓެމްބަރ 2019 - 12:04\nމި ކޮމްޕްލެކްސް އިމާރާތް ކުރަނީ ހިތަދޫ ޒުވާނުންގެ މަރުކަޒު ހުރި ބިމުގަ އެވެ.\nކޮމްޕްލެކްސްގެ މަސައްކަތް ވަރަށް ބާރަށް ކުރިއަށްދާ އިރު ހަތަރު ބެޑްމިންޓަން ކޯޓް އެކުލެވޭ ގޮތަށް ބެޑްމިންޓަން ހޯލަކާއި ބައިނަލްއަގްވާމީ މުބާރާތްތައް ކުޅެވޭ ގޮތަށް އިތުރު ވަސީލަތްތައް ގާއިމްކުރާނެ އެވެ. ދެ ބުރި އަށް ހަދާ ކޮމްޕްލެކްސްގެ މަސައްކަތް ކުރަނީ އައްޑޫ ޕީޕަލްސް ކޯޕަރޭޓް ސޮސައިޓީ (އޭޕީސީ) އިންނެވެ.\nއޭޕީސީ އަކީ ކައުންސިލްގެ 51 ޕަސަންޓް ހިއްސާ އާއި އައްޑޫ ރައްޔިތުން 49 ޕަސަންޓް ހިއްސާ އޮންނަ ގޮތަށް 2016 ގައި އުފެއްދި ކޯޕަރޭޓިވެކެވެ.\nAddu Badminton Complex ge masahkaiy kuriyah dhany. Mi mashroou aky @MinYouthSports ge faraathun APC aai havaalukohgen kuriyah gendhaa mashroou eh. Mi complex alhany bainal’aguvaamy mubaaraiythah kulhevey gothah vaseelaiythakaa eku4badminton court ekulevey hall eh himeney gothah pic.twitter.com/MtzljHsu3K\n— Addu City Council (@AdduCityCouncil) September 5, 2019\nޔޫތު މިނިސްޓްރީ އާއި އައްޑޫ ސިޓީ ކައުންސިލް ގުޅިގެން ހިންގާ މި މަޝްރޫއު އޭޕީސީއާ ހަވާލުކުރީ މިދިޔަ މެއި މަހުގެ 21 ގަ އެވެ. ބެޑްމިންޓަން ކޮމްޕްލެކްސް އަށް 6،061،191.4ރ. ހަރަދުވާ އިރު މަސައްކަތް ފަށާތާ 120 ދުވަހުގެ ތެރޭގައި ނިންމަން ޖެހެ އެވެ.\nއައްޑޫގައި ބެޑްމިންޓަން ކޮމްޕްލެކްސްއެއް ހަދަން ނިންމި އިރު، މި ސިޓީއަކީ ގައުމީ ފެންވަރުގައި ބެޑްމިންޓަނުން ކާމިޔާބީތަކެއް ވެސް ހޯދަމުން އަންނަ އަދި ބެޑްމިންޓަނަކީ އައްޑޫގެ ދެ ޖިންސުގެ ވަރަށް ގިނަ ބަޔަކު ކުޅެމުން އަންނަ ކުޅިވަރަކެވެ.\nބެޑްމިންޓަން ސ. ހިތަދޫ އައްޑޫ އައްޑޫ ސިޓީ ކައުންސިލް\nއައްޑޫ މީހުން މި ސަރުކާރު ހޮވީކީ ބެޑްމިންޓަން ނުކުޅެވިގެން ނޫން މިހާރުން މިހާރަށް ބާނާ މަސްކޮޅު ކިރާލާ ވަގުތުން ލާރި ލިބޭގޮތް ހަދަންވީ.\nއައްޑޫ މީހުންނަށް ރަގަޅު އެއްކަމެއްވެސް ދެން ނެތެއްނުު!!! މަސް ކިރޭގޮތް ހަދާއިރަށް ބުނާނެ ސަރުކާރު ހޮވީ މަސް ކިރޭގޮތް ހަދާކަށް ނޫނޭ...ކޮންމެސް އެހެން ކަމެކޭ.... ހުރިހާކަމެއްވެސް ކުރަން އެބަޖެހެއެއްނޫންތަ؟؟\nމިދެން ހަތެރެސްކަން ހަމަވެ ތަރައްގީފުރިހަމަވީހެން ހީވަނީ. ހަތަރު ކަންމުޑިޖަހާ މައްޗަށް ޓިނުގަޑެއް ނެގިއަސް ކޮމްޕޮލެކްސް އޭބުނީމަ ރަގަޅުވާނެ. ލިންކުރޯޑެއްވެސް ހަދާއެބައޮތް، މަގުތައްވެސް ހަދާފައެބައޮތް، "ރީޖަނަލް" ހޮސްޕިޓަލެއްއެބަހުރި ނަމުން ސިޓީއެއް. ؟؟؟\nމާލެއިން ބޭރުގަ ހަދާތަނަކަށްވާތީ ހަރަދުކުޑަކުރަން ހެނގަރެއް ހަދާލާ ވައްތަރު ޖަހަނީ. އެކަމަކު ހުޅުމާލޭމީހުން ރާޒުވާކުޅޭނެ ޖާގައެއްނެތިގެން ގައުމީ މައްސަލައަކަށްވެގެން ހެދިހޯލުވެސް ހުރީ ނިކަން ފެންވަރުގަ.\nކައުންސިލަށް ވަދެ ތިތަނުގެ ކުރެހުމެއް އޮތްތޯބަލާފަ ދެން ކޮމެންޓް ކޮށްބަލަ.... ބޯހަލާކު...!